
Acest volum de poezii 

este închinat Creatorului, 

pe care autoarea L-a iubit, 

L-a Slujit 

şi L-a aşteptat, 

şi pe care acum, în sfârşit, 

îl cunoaşte în chip desăvârşit. 

din partea familiei 
PREFAŢĂ 


Nu există privilegiu mai mare pentru o persoană, ca acela de 

a se întâlni cu Dumnezeu şi de a găsi sens, semnificaţie şi 
împlinire pentru viaţa ei. De o astfel de întâlnire transforma- 
toare, a avut parte şi Tatiana Topciu, născută pe 11 februarie 
1939, într-o familie modestă din Brăila. La numai douăzeci de 
ani, când majoritatea dintre noi îşi caută rostul vieţii, ea L-a 
cunoscut pe Dumnezeu, într-o cameră de spital, întâlnire care 
i-a marcat în mod radical viaţa. Din momentul acelei întâlniri, 
pe care a păstrat-o vie şi proaspătă, de-a lungul vieții, ea a 
devenit o persoană nouă care a căutat cu pasiune să-L slujească 
pe Dumnezeu, cu credincioşie şi dedicare. 

Versurile pe care le oferim în continuare, cititorilor români, 
sunt o dovadă concludentă în acest sens. Ele poartă amprenta 
unei iubiri profunde faţă de Dumnezeu şi a unei dorinţe de a-L 
cunoaşte tot mai mult. Pentru a respecta felul în care au fost 


publicate, am împărțit acest volum în două părți. Prima parte, 
intitulată Picături de Absolut, conţine poeziile publicate de 
autoare în timpul vieţii, dar rearanjate şi corectate, iar partea a 
doua, intitulată Pe prag de infinit, conţine ultimele ei poezii 
înainte de a pleca Acasă, în vara anului 1999. 

Titlul acestui volum, Eterna Primăvară, a fost ales în felul 
acesta, deoarece el constituie mărturisirea în versuri, a felului în 
care ea s-a întâlnit cu Dumnezeu. Deşi viaţa ei a fost marcată 
de numeroase încercări şi suferinţe, totuşi în ciuda lor, ea a con- 
tinuat să trăiască sub simbolul acestei primăveri eterne, pâstrân- 
du-şi nestinsă bucuria şi fericirea de a-L fi găsit pe El. 

Soţie, mamă, poetă, profesoară, traducătoare de cărţi creş- 

tine, pictoriţă, colaboratoare la rliver> rwist*» ere: 

numai câteva fațete ale celei care a fost Tatiana Topciu. Mai pre- 
sus de toate aceste aspecte ale vieţii ei, Tatiana Topciu a fost un 
copil al lui Dumnezeu, răscumpărat prin har, care L-a iubit pe 
Domnul ei, căruia I-a închinat întreagă viaţa ei şi alături de Care 
îşi continuă, nevăzută, —eterna primăvară— a sufletului ei, 
începută în urmă cu mai bine de patruzeci de ani. 

Deşi ea s-a stins, lucrarea ei continuă să strălucească mai 
departe şi să mărturisească cu privire la profunzimea iubirii față 
de Dumnezeu şi a frumuseţii harului Său, revărsat în copiii Săi. 
Poeziile ei reprezintă mărturia unui suflet pentru care viaţa nu 

a fost o —numărătoare inversă— către finalul ei, ci o aşteptare 
plină de dor şi nerăbdare a întâlnirii cu Mirele ei drag, Isus 
Hristos. 

Tuturor celor ce au încurajat apariția acestui volum, familia 

le rămâne recunoscătoare. Dacă n-ar fi fost ei, probabil că nu ar 
fi apărut atât de curând. In mod special, familia doreşte să 
mulțumească Editurii Casa Cărţii care s-a oferit să publice acest 
volum de poezii, şi în mod deosebit, directorului acestei edituri, 
domnului Vasile Gabrian, care a făcut mai mult decât era dator, 
pentru ca aceste poezii să vadă lumina zilei. 

Rugăciunea familiei, acum în faţa acestui volum, este ca 

aceste poezii să continue să-L proslăvească pe Dumnezeu, să fie 
o încurajare pentru toţi cei ce trec prin încercări, că viaţa alături 
de EI, în ciuda lor, merită trăită, şi un prilej de cercetare, în ve- 
derea mântuirii, pentru cei ce încă nu au cunoscut frumuseţea 

şi măreţia lui Dumnezeu. 

Fie ca Dumnezeu să binecuvinteze aceste versuri, şi să-i con- 
ducă pe toţi cititorii ei la o dragoste tot mai profundă faţă de 
Mântuitorul nostru drag, Isus Hristos şi la o cunoaştere perso- 
nală a Acestuia! 

Familia Topciu (Soţul şi copiii) 

Constanţa, mai 2002 


PARTEA ÎNTÂI 
Poezii publicate antum 

RUGĂ PENTRU CÂNTEC 

Nu mă lăsa, o, Doamne, să-mi curgă prin cuvânt, 
şuvoiul neputinței şi-al duhului înfrânt, 

nici plânsu-nduioşării de mine însămi, nici, 

în duh de răzbunare, al judecății bici. 

Condeiul meu să fie ca degetu-Ți, cândva, 

când Te-ai plecat şi-n ţărână ai scris cu el, ceva. 
Citit-a fiecare în semnul umilit 

ca cel mai greu e eul crezut neprihănit. 

Dar fă să curgă, Doamne Isuse, prin cuvânt 
şuvoiul biruinţei din Duhul Tău cel Sfânt, 

să 'nalte trestia frântă şi mucul fumegând 

să spele, să mângâie până în miez de gând. 
Şi-aşa cum mi-e cântarea să fie viaţa mea: 
îndemn spre ce e veşnic şi biruinţă-n ea. 

Cu cât mai mult cuvântul va prinde-n sine grai, 
să faci din semeni, Doamne, al slavei Tale-alail 

LOCAŞ 


Cum de-am crezut că vom zidi din piatră 
locaş pentru Iehova Dumnezeu? 
Când cerurile cerurilor, iată, 

nu-L pot cuprinde-n ele vreodată, 
cum va-ncăpea-ntre ziduri...DUMNEZEU?! 
El a zidit tot ceea ce-i mişcare 

Şi ceru-ntreg Ii e divinul tron, 
pământul aşternut pentru picioare. 
Cum să-L cuprindă catedrale, oare, 
pe-Acela Care n-are etalon...?! 

Cum ne-a orbit până-ntr-atât trufia, 
să ne-apucăm zidiri a-l ridica, 

să mărginim acolo veşnicia, 

să coborâm acolo Măreţia 

lui Dumnezeu, spre a-L glorifica...?! 
O, Cel Ce nu încape în tipare, 
încape-ntr-un locaş de necrezut, 

dar nu e un locaş de închinare, 

ci-i lacrima căinţei-cea mai mare 
biserică în care e-ncăput... 

Tatiana Topciu 

ETERNA PRIMĂVARĂ 


„.. Era o primăvară cum n-a mai fost pe lume 

şi Pastele aproape, şi flori aprinse-n crengi, 

când pentru prima oară Tu m-ai chemat pe nume 
şi mi-ai trimis chemarea să Te urmez pe veci. 
Ştiam de o Scriptură, dar tare-ntunecoasă, 

ce tainele-şi ascunde de cei căutători, 

că-n ea se-ascunde parcă o vrajă ne-nţeleasă, 

cu semne şi cu taine, peceţi şi-ncuietori. 

Şi grea-mi părea cărarea ce duce către Tine, 

iar Tu-nvelit în neguri, păreai de neatins. 

Şi-am înţeles atuncea că Tu, din slăvi divine, 

Iți căutai făptura şi Te lăsai atins. 

Şi-un glas mi-a zis: „Te roagă, mărturiseşte sincer 
abaterile vieţii, păcate de-orice fel, 

căci pentru ele, Domnul plăti cu sfântu-l sânge. 
In sânge ai iertarea şi te împaci cu El." 

O, inimă deschisă! Ce har aduce-n sine 
mărturisirea toată a vieţii de păcat! 

Porniră să ţâşnească izvoare vii în mine, 

cerească bucurie, potop, m-a inundat. 

... Mergeam pe stradă, parcă venind din altă lume... 
Mi-ardea un foc din ceruri pe-al inimii altar... 
O! Dumnezeu există! Există! Ce minune! 


Ieşindu-mi El în cale m-a copleşit cu har... 

Câţi ani pierduţi prin lume în oarbă rătăcire 
i-am risipit degeaba, lipsiţi de Dumnezeu...! 
De-acum ştiu sensul vieţii, ştiu că a mea menire-i 
să duc mesaju-acesta la toți din jurul meu...] 
Şi fu o primăvară... cum n-a mai fost niciuna... 
Sunt ani de-atunci, şi iarna să vină n-a-ndrăznit. 
Mă simt de-atuncea soră cu soarele şi luna, 

cu mugurii, cu raza, cu plaiul înverzit. 

Şi Pastele acela cu lumânări aprinse, 

şi cu-n popor ce cântă „HRISTOS A ÎNVIAT!" 
eu îl trăiam în suflet cu bucurii nestinse: 
Hristos era în mine VIU cu adevăraţi 

Şi odăiţa-aceea de sus, de la mansardă, 

în noaptea fără seamăn, în ceasul magistral, 
era un colţ, din slava minunată... 

Venise parcă Cerul la mine, la spital... 

Acum, şi eu sunt glasul ce mi-a vorbit şi mie: 
Te roagăi Dă pe faţă întregul tău păcat! 

Şi ai să simţi în suflet atâta bucurie, 

că Dumnezeu, cu slavă, în tine a-nviat! 
Şi-atunci, nimic pe lume n-ai să mai vrei vreodată, 
decât să duci la alții mesajul luminos 

că este o lumină în lumea-ntunecată 

ce suie pân-la ceruri. lar calea e Hristos. 
GENEZĂ 

A fost cândva, nimic... şi întuneric... 

Nimicul stăpânind imensitatea... 

Şi-a fost întâi CUVÂNTUL cel puternic 

Ce-a răsunat în toată plinătatea: 

„Lumină fii!" 

Dar ce cuvânt încape 

Minunea luminării veşniciei, 

Venind din haos şi-aducând aproape 

Vederea nouă, proaspătă şi vie...? 

Şi-un țărm de aer prinse să se nască, 

Urcând izvoare-n locuri fără nume... 

Culori au prins apoi să se ivească 

In Ziua-aceea-ntâia, de pe lume... 

A apărut LUMINA-ntâia oară - 

întâiul pas al vieţii către viaţă... 

Şi-a fost atunci pe lume-ntâia seară... 

Şi-a fost pe lume-ntâia dimineaţă... 

Nu-i nimeni să depună mărturie 

Şi nimeni nu-i să aibă cunoştinţă. 

Dar, fiindcă este scris în Cartea Vie, 
Mărturisesc aceasta prin credinţă, 

Că Dumnezeu, ce-a poruncit luminii 
Să biruiască noaptea cu tărie, 
Sculptând în trecătoarea iarbă, crinii 
Punând în cuget gândul veşniciei, 
Mi-a luminat întunecata cale 

In unic ceas, făcând să strălucească 
Lumina cunoștinței slavei Sale 

Cu bogăţia ei dumnezeiască. 

Şi fiindcă eu nu fac precum prorocul, 
Lumina sub năframă s-o-nvelească, 
O duc mereu cu mine, ca-n tot locul 
Lumina lui Hristos să strălucească. 
Ce e în mine rază şi-adiere 

E glasul Lui, chemând la El zidirea, 
Că moartea dezbrăcată-i de putere, 
Cât jertfa Lui mai iartă omenirea. 

O, lepădaţi năframa de orbire. 
Priviţi în sus şi veţi vedea, în fine, 
Cum Dumnezeu îşi cheamă-a Lui zidire 
S-o vindece, s-o ierte, s-o aline... 
Veniţi, prieteni, să luaţi lumină, 
Nu-n lumânări ce pier cu-o adiere, 
Ci-n sufletul de-obârşie divină! 
Primiţi solia ei de înviere! 

Tatiana Topciu 

BRADUL 


Deasupra freamătului firii, mai sus de cel mai 
firav zvon, 

Tălăzuind coroana-i verde mai sus de cel mai fal- 
nic pom, 

Magnific se înalță bradul să prindă al tăriei ton. 
N-ajunge pân-la el un freamăt din zvonul veşnic al 
pădurii. 

EI cel dintâi primeşte raza şi ploaia bună a naturii. 
Ia primul binecuvântarea şi primul ia blestemul 
urii. 

Aşa e lemnul de vioară închis în bradul minunat: 
El trebuie să se înalțe mai sus de vârful cel mai 
'nalt, 

Ca, sub arcuş, să poată scoate vioara sunetul curat. 
Ca să ajungă melodie, cântare, spirit neascuns, 

O, trebuie să crească bradul, alesul brad cu mult 
mai sus 

de frământare şi de umbră... 

să fie de tării pătruns... 

Să fii mai sus de-orice 'nălțime, suit pe culmi mai 


sus de ceaţă, 
Să te pătrunzi de măreție, de a desăvârşirii faţă, 
Să receptezi întâi în tine tot ce e mai înalt în viaţă! 

Dar când Tăria îți dă sunet cum n-au ceilalți 
copaci sub tine, 

Când, plin de-atâta frumuseţe, devii un simbol în 
lumină, 

O, când atingi Desăvârşirea, 

Cercetătorii vin la tine, 

îți bat în fel şi chip în coajă, 

Un semn, 

Şi-apoi... 

Apoi tăierea... 

Tu gemi, căzut imens în iarbă... 

Te umileşte-atât căderea! 

Dar, falnic brad, nu ştii că-n moarte, acolo vei 
afla-nvierea? 

Vei fi un lemn pentru vioară, fără de care nu se poate 
Să fie-n lume o cântare duioasă, întrecând pe toate, 
Vei fi un cântec pentru inimi, 

îndemn către-nălţimi curate... 

Tatiana Topciu 

Vei spune şi-altora de harul ce se închide-n cântu-ţi 
sfânt, 

Vei spune despre înălțimea ce-a cunoscut-o trupul 
frânt, 

Doar sub arcuş devii solie ce va vesti prin tainic cânt 
Că e nevoie de 'nălţare şi e nevoie de cădere 

Ca oamenii să afle astfel pentru-al lor suflet 
mângâiere... 

Că-n timp ce tu eşti zvon şi suflet, 

Un altul creşte spre tăiere... 

Iubiţii mei, şi noi, asemeni cu bradul cel de rezo- 
nanţă 

Avem în inimi o chemare: 

Să ne-nălțăm cu cutezanță, 

Să creştem mai înalți ca alţii, cu Dumnezeu 
vorbind în faţă, 

Ca apoi, frânţi din înălțime, mai jos de orişice fiinţă, 
Noi să putem vorbi la oameni de înălțimea în 
credinţă, 

Căci, de la înălţimea-aceea, dac-am vorbi cu o fiinţă, 
Limbajul nostru nimeni, nimeni, nicicând nu l-ar 
putea pătrunde. 

Este nevoie de smerire spre a vorbi de cele sfinte. 
Căderea noastră-i mărturie că am fost sus de tot 

pe munte... 

De-aceea, când cercetătorii trimişi de Domnul te 
vor frânge, 

Nu dispera în neputinţă şi nu te apuca a plânge! 


Sosit e ceasul pentru cântec! Şi cântul nimeni nu 
1-o-ntrânge. 

Menirea ta e să fii cântec, să-L preamăreşti pe 
Creator. 

Eşti singurul din lume cântec de mântuire-aducător! 

TOIAGUL LUI AARON 

(Numeri 17) 

Când eşti chemat şi-ales de Dumnezeu, 
Când ai urcat la preaînaltul Tron, 
Şi ţi-ai lăsat acolo-ntregul eu, 

Ai devenit toiagul lui Aaron. 
Nimic nu te-ar deosebi fățiș 

De celelalte lemne fără zvon. 
Atâta doar: că pe toiag pieziş, 

A fost săpat un nume nou: Aaron. 
Tu ai venit la Domnul pustiit, 
Uscat demult de-un vis înfloritor 
Şi-n faţa Lui, tu ai cerut smerit 
Să fu un rob, din fiu risipitor. 

Şi când în zorii noii dimineţi 

Ai mers să te închini la 'naltul Tron, 
ţi-ai căutat toiagul bietei vieţi: 
Scria pe lemnu-i numele Aaron, 
Dar înverzise noaptea, iar în zori 
Dăduse-n floare scoarţa de beton 
Şi dimineaţa era rod şi flori. 
Dăduse-n rod toiagul lui Aaron! 
Tatiana Topciu 

Uscatul lemn, în chip neînțeles, 
O creangă roditoare-a devenit. 
Ce semn mai mare că ai fost ales 
Ai vrea să ai din ceruri dăruit? 
Oricât vei fi ajuns tu de uscat 

Şi viaţa un eşec nimicitor, 
Intoarce-te acum la Cel Prea'Nalt 
Şi ai să vezi: vei înflori în zori! 
La Dumnezeu mai este un destin! 
Şi dacă urci la preaînaltul Tron, 
Vei înflori şi tu în chip divin, 
Cum a-nflorit toiagul lui Aaron. 
23 

CAND OCHII 

Când ochii ţi-i ridici spre cer s-admiri 
un răsărit de soare, - amurgul, luna, 
e-un dor în tine de-un nemărginit 

în care-ai vrea să fii pe totdeauna... 
Te cheamă marea să te pierzi în larg 
cu ochii, cu întreaga ta visare, 

te cheamă cerul, ca-n al lui înalt 

să tot colinzi, neîntâlnind hotare. 

Te cheamă munţii să-i escaladezi 
până-ntr-un pisc de unde să-ţi iei zborul 
spre ceea ce cu ochii nici nu vezi. 
Mereu spre spaţii largi te poartă dorul, 
să spargi tiparul trupului de lut, 

să nu-ntâlneşti materia, văzutul, 

să nu-ntâlneşti sfârşit ori început, 

Să poţi s-atingi o clipă Absolutul... 
Prietene, suspinul după 'nalt, 

după întins, după nemărginire, 

după frumos şi pur, e doar un salt 
spre Dumnezeu din Care eşti din fire. 
Fiindcă eşti din neam dumnezeiesc! 
nu eşti un simplu joc al întâmplării, 
ai amintiri din raiul cel ceresc, 
de-aceea dorul după-ntinsul mării 
Tatiana Topciu 

Când sufletul - crâmpei din infinit - 
se va-ntâlni cu Dumnezeu din Care 
s-a rupt, va fi atât de fericit, 

cum nu a fost nicicând aici, sub soare. 
Ți se va da să-mbraci subţire in 
înnobilând cu veşnicia lutul. 

Un nume nou pe frunte vei primi 

şi te vei logodi cu Absolutul. 

Iar marea, munţii ce-n ascuns i-admiri, 
înaltul ori întinsul, infinitul 

sunt Dumnezeul către Care-aspiri 
fără să ştii că El îţi e Doritul. 

Fiindcă eşti din neam dumnezeiesc, 
ia-ţi dreptul sacru, plin de demnitatel 
Tu eşti ales să fii un fiu ceresc. 

Fii, dar, ce eşti, pentru eternitate! 

25 

CĂINJA 

Nu-i iertare fără de căinţă, 
Fără remuşcări iertare nu-i. 
Rece când rămâne-a ta fiinţă, 
Nu primeşi iertarea Domnului. 
Dar când lăuntrul tău se sfarmă, 
Când tâşneşte-al lacrimii izvor, 
Mila cea din cer bogat coboară 
Şi primeşti iertarea-aşa uşori 
înnoită îţi va fi ființa, 

Viaţa sfântă-n tine va-nvia. 

Ce putere-ascunde-n ea căința!. 
Şi ce har măreț cuprinde-n ea!. 


Tatiana Topciu 

A FRĂGEZIT MLĂDIŢA 

A frăgezit mlădiţa - a câta oară...? m 
Şi florile s-au prins în crengi, noian. 
Dar cine să ia seama iar şi iară 

La legea învierii, an de an? 

Din nou, prin parcuri, se răsfaţă-n aer, 
Noi ramuri, cu povara lor de flori. 

Şi toarce primăvara iar, din caer 

Noi forme şi parfumuri şi culori. 
Cum să-nţelegi minunea înfloririi, 
Când nu ştii c-ai ajuns un pom uscat, 
Când, tot rostind cuvintele iubirii, 

Tu nu ştii că izvorul le-a secat...? 

O, Domnul Dumnezeu a tras hotare 
Ce până azi ţinute-s cu-orice chip: 
Mândria valurilor, mândra mare 
O-nchină la hotarul de nisip; 

Când trece-o zi, e sigur: vine-o noapte 
Şi ziua se întoarce iar în zori, 
Şi-aceasta fără zgomot, fără şoapte, 
Dar ce puternic e ecoul lor; 

Şi astrele îşi ţin pe cer cărarea 

Şi calea anotimpurile-şi ţin 

Şi îşi cunoaşte limitele marea, 
Izvoarele la vale-ntruna vin; 

Şi pasărea aripile-şi întinde, 

Sfidând înaltul, se avântă-n zbor; 

Şi peştele înotul îl deprinde - 

Şi aceasta fără de învăţător. 

Şi totuşi..Domnul n-a vorbit la stele, 
La flori, la animale ori la lut. 

El nu L-a dat pe Fiul pentru ele, 
Deşi-L ascultă de la început!. 

A frăgezit mlădiţa după lege 

Şi florile s-au prins din nou pe pom. 
Dar tu, al tuturor acestor, rege - 
Supremul dor al Domnului, tu, om? 
Iţi simţi credinţa iarăşi frăgezită? 
Simţi tu că în curând vei da în flori? 
Te simţi făptură nouă, primenită? 
Ca pomul proaspăt înflorit, în zori? 


Tatiana Topciu 

BUCURIA ÎNCERCĂRII 

"Eu socotesc că suferinţele din vremea de acum nu 
sunt vrednice să fie puse alături de slava viitoare care 
are să fie descoperită faţă de noi " (Romani 8:18) 
Cât de mare-i preţul vieţii ce odată tot apune! 

Dar ea merită alături cu cea veşnică-a o pune? 
Merită să pui alături încercarea de-o clipită 

cu răsplata glorioasă ce va fi în cer primită? 
Merită să-ţi pierzi credinţa pentru-o trecătoare 
lipsă? 

Pentru-o clipă de-ncercare, veşnicia să-ţi stea-n- 
chisă? 

Binecuvintează, dară, un necaz, o strâmtorare! 

Ai fost astfel găsit vrednic să fii pus la încercare! 
Cine-ncearcă-n foc metale care n-au nici o valoare? 
Aurul se-ncearcă astfel! 

Strălucirea-n foc răsare! 

încercarea e dovada că în tine este aur. 

Dar e-amestecat cu zgură. 

Dumnezeu, ca Meşter Faur, 

trebuie prin foc să-l treacă spre-ai verifica tăria. 
După focul încercării vei cunoaşte bucuria. 
Linişteşte-te, tu, care eşti supus la încercare! 
Dumnezeu Se-ncrede-n tine, vede-n tine o valoare. 
Dacă-ar şti că te vei pierde, focul chiar acum l-ar 
stinge. 

N-ar îngădui, fii sigur, de tine a se atinge. 
Domnul pe cei slabi îi cruţă şi îi lasă-n voia firii. 
Dar aceştia, vai, nu gustă bucuria izbăvirii. 

Fii convins: cu cât mai mare e acum o încercare, 
cu-atâta bucuria va fi mai strălucitoare. 

Şi, ca să o strângi în suflet ca pe-o binecuvântare, 
Nu e preţul încercării pe potriva ei de mare! 


SETE 

Era trist Dumnezeu cercetând apele, 

peste întinsuri fără hotar ridicându-Şi pleoapele. 
Ii era sete de margini şi de hotare, 

îi era sete să vadă în juru-l mişcare, 

o lume-n plină armonie 

care sălăşluia ascunsă-n Sine din vecie... 
In Sine erau... cerurile, îngerii, hotarele, 
stelele, luna şi soarele, 

în Sine era omenirea şi sufletul... meu, 

Le voia în afară de El, Dumnezeu. 

Şi-a bubuit până-n larg, unic, 

Cuvântul, 

chemând în afară cerul, pământul, 

oştirile astrelor, cu legi nestrămutate... 
Porniră să se ivească din nimic 

toate. 

Le-a privit Creatorul zâmbind cu bunătate. 
Şi iată, erau bune toate, toate. 

Dar lipsea ceva... 

Ceva lipsea pe lume... 

Ce lipsea, oare, când toate erau bune...? 

Şi cu mâinile Sale ce-au scos lumea din Sine 
şi-au fixat universului legi depline, 
Dumnezeu 

a modelat în palme, ţărâna 

şi-a plăsmuit minunea minunilor, 
omul, 

cu mâna, 

întâia Sa întrupare 

după Chipu-l făr-asemănare... 
Sufletul meu a ţâşnit pe pământ 
nu ştiu cum, 

nu ştiu când 

şi-a poposit într-un vremelnic vas 
de lut... 

într-o zi, 

va intra iar în Sine 

sufletul meu ce ţărâna îl ţine. 
Descătuşat, 

fericit va intra-n Dumnezeu 
fărâmă de vis divin, 

sufletul meu... 

Tatiana Topciu 

CREZ 


„Iacov L-a întrebat: 'Spune-mi, Te rog, Numele 
Tău!' El a răspuns: 'Pentru ce-Mi ceri Numele?'Şi 
l-a binecuvântat" (Geneza 32:29). 

Mă sfiesc 

să rostesc: 


DUMNEZEU 
M-ai creat, 


mi-ai dat gând, 
dor 

să zbor 

pân-la cer, 
m-ai iertat, 
mi-ai vorbit 

în Eden. 


Nu prea ştiu 


Cine eşti, 

cum gândeşti, 
ce voieşti 

şi trufaş, 
Te-am chemat: 
DUMNEZEU. 


Fraţii mei, 


cutezând, 
meşteresc la un chip 

cam bărbos, 

cam sever, 

cam bătrân 

şi cam prunc. 
Poleindu-1 cu-argint 

şi cu pietre de preț 

l-au fixat în pereți 

şi i-au zis: 

Dumnezeu. 

Ei ştiu totul mereu 

n-au sfieli 

ca a mea 

ştiu un cifru 

în care-Ți vorbesc. 

Sunt severi, 

sunt bărboşi, 

sunt bătrâni, 

nu prea-s prunci. 

N-au probleme că nu le-ai răspuns. 
Tu te-ascunzi prin firide 
şi pleci 

dintre ei. 

Dar Te-opreşti 

când auzi 

un suspin. 

Când un suflet se frânge 
în plânset amar 

îi zâmbeşti, 


Tatiana Topciu 

nA Ae. 

mangai, 

îi dai Har... 

Mă sfiesc 

să rostesc: 
DUMNEZEU! 

Ştiu cum eşti 

cum zâmbeşti, 

cum mângâi 

cum vorbeşti- 

glasul Tău 

îl cunosc 

dintre sute de mii. 
închid ochii, 

mă plec, 

gând de rugă rostesc. 
Insă nume să-Ți pun 
nu-ndrăznesc... 

CUVÂNTUL 

Păstrează Cuvântul întreg şi curat 
oricâte neajunsuri să vină: 

tu ştii că din el vei fi scos vinovat 

ori scos vei fi fără vină. 

Cuvântul din cer coborât e Isus 

şi cum I-a-ncărcat de valoare 

când: „Taci! Fără gură!" furtunii i-a spus 
şi-a fost apoi linişte mare, 

când: „Scoalâ-te-ţi zici" răspicat porunci 
şi-ologul porni ca să sară, 

sau: „Vezi!"- un cuvânt, unul singur rosti 
şi orbul văzu-ntâia oară, 

când: „Lazăre, vino afară!" a spus 

şi mortul, o, iată-l că-nvie! 

Era Cel ce cheamă pe cele ce nu-s, 

era Viaţa din veşnicie, 

Acela ce scoală pe morţi din mormânt 
Acela ce sfarmă zăvoare, 

Acela ce umple cu Duhul Său Sfânt, 
Acela ce umblă pe mare. 

Ce forță e-ascunsă-n cerescul Cuvânt! 
Şi dacă a fost forță vie 

cât timp a trăit Domnu-n El pe Pământ, 
si astăzi si-n veci va să fie! 

Curente, imperii, idei ne-ncetat 

vor trece, şi cerul, Pământul. 

Rămâne în veci glorios, neschimbat, 
Cuvântul. Isus e Cuvântul. 

Ce forță e-ascunsă-n cerescul Cuvânt! 
Şi dacă a fost forță vie 

cât timp a trăit Domnu-n El, pe Pământ 
şi astăzi si-n veci va să fie! 

NU ŞTIAM NIMIC DE TINE... 

CA VULTURUL... 

Nu ştiam de Tine, când Ți-am ascultat chemarea, 
Dar întrezăream în Tine marea mea realizare. 

Parcă se trăgea în lături o perdea şi, după zarea 
Sclipitoare, altă lume se părea că îmi apare. 

Trebuia să fiu acolo, să păşesc chiar eu în zare, 

Să respir vazduhu-acela, să văd lumi ce Ți se-nchină, 
Să văd îngeri, s-aud corul proslăvindu-Ți chipul care 
Nu oricum se revelează, ci doar pe acea colină. 

Mai târziu, în cursul vieţii, prin a umbrei morţii vale, 
Când în jurul meu nimica nu-mi asigura scăpare, 
Am strigat la Tine, Doamne, iar Tu mi-ai croit o cale. 
Şi-am ştiut: în strâmtorare Tu te proslăveşti mai tarei 
în vâltoarea luptei vieții şi în focul de-ncercare, 

Eu am învăţat, o, Doamne, să mă sprijinesc pe Tine. 
Ce minune, când la jugu-mi Tu eşti Cel ce tragi 

mai tarei 

Nu-i mai mare bucurie decât Tu să fii cu mine. 

De aceea, când viaţa mult prea lină mi se pare, 

Parcă îmi doresc necazul, prigonirea, sărăcia. 
Fiindcă-n ele îți descoperi Faţa Ta strălucitoare, 
Şi-atunci Te cunosc pe Tine şi aceasta-i Veşnicia... 
(Deuteronom 32:11) 

Puii de vultur nu-s veniţi pe lume 

să şadă-n cuiburi moi în înălțimi, 

când aripi largi lor le-au crescut anume 

să ia în piept albastre înălțimi. 

Cu ciocurile-ades se iau la harţă... 

se-ncurcă în aripi prin vreun ungher... 

De la un timp, culcuşu-i ca o scoarță 

şi-n cuibul tot mai strâmt se simt stingheri. 

Văd cum ai lor se sprijinesc pe aer 

sfidând ameţitoare înălțimi, 

şi nu se-aude-n largul 'nalt un vaer. 

Plutesc în slava cerului, sublimi... 

- ŞI voi sunteţi creați pentru plutire! 

Sunteţi creaţi pentru înaltul zbori 

Ieşiţi din cuib! încredeţi-vă-n fire! 

Daţi drumul zborului înălțător! 

Şi-ncep atunci părinţii să dea roate, 

iar cuibul unde lenevesc 

începe să se clatine-ntr-o parte 

şi puii simt atunci că ameţesc, 

Iar când de sub picioare cuibul zboară 
şi puii par că-n gol se prăbuşesc, 

două aripi imense-i prind în aer 

şi puii-n înălțimi călătoresc... 

Timid desfac aripi în evantaie 

şi instinctiv din ele puii bat 

şi nici nu ştiu că stau şi ei pe aer, 

că vulturii de ei s-au depărtat. 

Când înţeleg miracolul plutirii, 

al zborului în aerul înalt, 

ei slobozesc un chiot împlinirii 

şi prind să ia 'nălțimile cu-asalt. 

Şi noi suntem creaţi spre-o altă viaţă, 
Vrăjmaşi ne sunt culcuşuile moi, 
când într-o zi, cu ochii spălaţi de ceaţă 
vedea-vom că se clatină sub noi. 
Nimic mai sigur nu-i decât Tăria 

în care-am fost meniţi ca să plutim. 
Acolo sus, începe veşnicia 

spre care-am fos creaţi să vieţuim. 
Avem în noi aripa avântată, 

Prin ea avem şi dorul de avânt. 

Să ne încredem zborului când, iată, 
culcuşul de tărână-i tot mai strâmt. 
Tatiana Topciu 

O, va veni cândva o dimineaţă 

când toţi cei ce ne-am întrecut la zbor 
vom fi chemaţi de dincolo de ceaţă 

să ne luăm zborul cel hotărâtor. 

Ca vulturii desprinşi de cuiburi strâmte, 
mânaţi de aripi sus, mereu mai sus, 
vom fi atraşi şi noi spre spaţii sfinte 
când Se va arăta pe nori ISUS... 

41 

CERCETARE 

Nu privi cu uşurinţă judecata de apoi! 

Ea nu-i numai pentru lume, poate fi şi pentru noi- 
cei care-am primit Cuvântul şi-l citim şi-l predicăm 
şi cântăm cântări de slavă şi postim şi ne rugăm. 

In împărăţia Slavei celor sfinţi şi mântuiţi 

cum stai față de Cuvântul: „Voi fiți, dar, desăvârşiţii” 
sau: „lubeşte pe aproape cum pe tine te iubeşti!" 
sau: „Pe tată şi pe mamă totdeauna să-i cinsteşti!" 
N-ai luat uşor Cuvântul cel de dincolo de nor? 
N-ai gustat uşor din jertfa Sfântului Mântuitor? 
N-ai spus prea uşor la alţii de supremul împărat? 
Şoaptei Duhului, adesea, împotrivă nu I-ai stat? 
Ce imensă datorie: amânări de zi cu zi 

de-a te pune-n rânduială! Oare cum o vei plăti? 
Oare cum vei sta sub ochii Domnului Isus Hristos? 
Slovele aici citite te-or mustra imperios. 

Nu te-apasă simțământul datoriei neplătite? 

Nu vezi cum abdici în luptă, ce uşor cazi în ispite? 
leşi din cercul nepăsării ce se strânge strivitor - 
Clipa de acum e şansa de a fi nemuritor! 
Aminteşte-ţi ceasul unic al intrării tale-n har! 
Pentru-atâta fericire, viaţa ţi-ai fi dat-o-n dar. 
Pentru dragostea fierbinte care ţi s-a dat de sus 
ți-era dragă rugăciunea, părtăşia cu Isus. 

Dacă Dumnezeu tânjeşte încă azi după ceva, 

este dragostea pe care tu I-o dăruiai cândva, 
fiindcă, mai presus de posturi, de vestire ori de cânt, 
este dragostea ce trece veşniciei pragul sfânt. 
Către tine El mai ţine braţele deschise larg. 
Regăseşte-ţi plânsul, frate şi întoarce-te cu drag! 
Nu-i mai mare bucurie în al cerului sobor 

decât când se-ntoarce-acasă fiul cel risipitor. 

LA CORTUL ÎNTÂLNIRII 

Când fraţii tăi se roagă, suspină după Domnul 
Şi stăruie fierbinte să le reverse har. 

Pe unde-ţi porţi tu trupul? Pe unde-ţi zboară dorul? 
Tu nu eşti lângă dânşii, de veghe la altar? 

în piept ţi-a fost aprinsă făclia mântuirii 

şi cunoscut ţi-e preţul sus, pe Golgota dat. 
Plâng fraţii împreună la cortul întâlnirii... 

De ce nu eşti acolo? De ce te-ai depărtat? 

Ce gânduri dau târcoale, ca păsările nopţii, 
ţesând în întuneric ca-n jurul unui mort, 

Pe când alături, fraţii veghează-n rugi cu toţii 
Şi după har suspină amarnic lângă cort? 

Când va veni trezirea cu flacăra-i divină, 
Când revărsări de haruri vor cobori fierbinţi, 
Cum vei putea cu fraţii să stai şi tu-n lumină, 
când n-ai vegheat cu dânşii, părtaş la suferinți? 
Mai este timpi Revino la fraţii de credinţă 

Şi stăruie-mpreună cu ei în post şi rugi, 

Sa guşti cu ei alături divina biruinţăl 

De ceata celor sinceri e un păcat să fugi!. 
Tatiana Topciu 

REVELAŢIE 


în ceasul dinaintea înserării 

Prin parcul de-ntuneric cotropit 

Aleile-şi pierdeau identitatea 

în crângul de pe margini, presimţit. 

Era o spaimă-n crângul de cenuşă 

Ce se schimba în smoală-ncet-ncet. 
înainta-n alee-această spaimă 

Şi-aleea devenise un boschet. 

Cu mâinile întinse înaintam spre-afară, 
Când... ce minune! - cerul căzu-n alee, jos. 
Se rezema de arbori, ungându-i cu lumină 
Privindu-se pe sine, aşa, maiestuos... 

Era în ceasul serii mai mult decât o pace... 
O oază de lumină ca prinsă-ntr-un inel... 
Era încremenirea desăvârşirii înseşi, 
Prinse-ntr-un ochi de baltă, încremenit şi el. 
Eram şi nu acolo... când se-arătă Minunea... 
Pe aripi nevăzute planam în spaţiul pur... 
Dacă-ntr-un ochi de baltă încape Infinitul, 
Şi-n sufletul meu, Doamne, încape-al Tău contur. 

CE TAINĂ ADÂNCĂ 

Ce taină-adâncă e credinţa! 

Ea nu pătrunde în oricine, 

dar când în suflet ia fiinţă, 

îl schimbă-n frumuseți divine. 

Ce fericire fără seamăn! 

Neasemuită-i bucuria. 

Cine-a gustat această mană 

s-a-mpărtăşit cu veşnicia. 

Căci Dumnezeu, Atotputernic, 

Vrea chip deplin să ia în tine. 

De-acum ce e în tine-i veşnic 

şi-ai preţul tainelor divine. 

Tu, cel ales, cel pus deoparte! 

Ce zid e-n juru-ţi de-ocrotire! 

Căci tot ce e promis în Carte 

E pentru tine-nfaptuire. 

De-aceea dă-te cu credinţă 

întreg lui Dumnezeu Preasfântul, 

căci în lăuntrica-ţi fiinţă 

unit e cerul cu Pământul. 

Tatiana Topciu 

SĂ NU TE-AŞTEPŢI 

Să nu te-aştepţi ca pacea să-ţi vină din senin, 
nici marea bucurie a dragostei dintâi, 

nici haruri revărsate în viaţa ta din plin, 

când nu-l asculţi pe Domnul şi-n slava-l nu rămâi. 
O, slava Lui! Privirea cea pironită Sus 

va desluşi icoane ce-n lume nu-s nicicum: 

un cer deschis... şi îngeri... şi printre ei ISUS... 
şi slava Crucii... slavă ce-apasă greu, acum... 
De ţi-e pierdută pacea, de nu ai bucurii, 

de nu mai eşti în rugă, cum mai demult erai, 
de nu mai simţi fiorul presfintei părtaşii 

e c-ai pierdut cărarea ce duce către Rai. 

Te văd mergând în cârje, tu, cu aripi de vultur! 
Ca un bătrân prin lume, tu, cu destin etern! 
Cătând printre gunoaie, tu, cu vestmânt de flutur! 
Creat pentru Vecie, ţi-e visul tot mai tern... 

O, cum mai semeni frate, cu cel ce-ai fost odată - 
golit de idealuri, dezamăgit deplin. 

Atâta doar, că astăzi ţi-e inima de piatră 

şi tu nu ştii aceasta, continui să te-nchini, 
crezând că-n „ziua-aceea" vei fi în slăvi divine 
aşa cum eşti, cu traiul tău searbăd şi lumesc. 
Şi tu nu ştii că Domnul îi va lua cu Sine 

pe cei în care arde un foc dumnezeiesc. 

Nu zice: „Am de toatei", „Nimica nu-mi lipseşte!" 
Mai bine erai rece, în clocot de nu eşti. 

Primeşte dar mustrarea, când Dumnezeu vorbeşte 
să te întorci din cale şi să te pocăieşti. 

O, Domnul e la uşă şi bate tot mai tare. 

Nu-ţi întări urechea încât să nu auzi. 

Cât timp mai eşti în viaţă, mai este o salvare. 
Deschide uşa-n grabăl Cât o să-L mai refuzi? 

Ce pace o să-ți curgă pe rănile cumplitei 

Tu vei cina cu Domnul aici, pe-acest pământ! 
Ce-l poţi da tu? Doar duhul şi inima zdrobite. 

El va veni la tine cu tot alaiu-l sfânt! 


Tatiana Topciu _ 

CHIAR DE INTARZIE, VINE NEGREŞIT! 
Ai mai trecut de-atâtea ori prin apă, 
Ai mai trecut de-atâtea ori prin foc 
Şi ai văzut cum Dumnezeu te scapă. 
Nu eşti întâia oară-n acest loc. 

Ai mai strigat la Domnul şi-altădată 
Şi Domnul ţi-a răspuns de-atâtea ori! 
N-ai învăţat cu inima-mpăcată 
S-aştepţi să vin-ai izbăvirii zori? 

Nu simţi că-n zbuciumata rugăciune 
Dor funiile ce te trag în jos, 

Că Dumnezeu ar face o minune, 

De te-ai încrede-n braţu-l glorios? 
49 

N-ai învăţat că, orice-ar fi să fie, 
Cuptorul încercării are ţel 

Să ardă legăturile robiei, 

Dar nici un fir de păr nu arde-n el? 
Doar ştii că ceru-ntreg e-n aşteptare 
Să vadă cum vei proslăvi acum 

Pe Dumnezeu, în ceasul de-ncercare, 
Mai înainte de-a-ţi croi El drum. 
Când pare-a nu mai exista scăpare, 
că următorul pas e-al morţii prag, 
Priveşte înainte şi fii tare: 

In zare flutur-al credinţei steag. 

Sub steagu-acesta s-au sfărâmat zăvoare, 
Puterea focului sub el s-a stins, 

A fost croit un drum uscat prin mare, 
Căzut-au ziduri grele, de ne-nvins; 
Grozave guri de lei au fost închise 

Şi morţii s-au întors dintru mormânt, 
S-au împlinit cele mai 'nalte vise 
Crezând în Dumnezeu pe-acest Pământ. 
Puterea Lui e-atotbiruitoare 

Si bunătatea-l, fără de sfârşit 
Increde-te în Domnul cu ardoare: 
Chiar de-ntârzie, vine negreşit! 

Ai mai trecut prin ape şi-altădată, 
Prin foc ai mai trecut de-atâtea orii 
învaţă, dar, cu inima-mpăcată 
S-aştepţi să vin-ai izbăvirii zori! 
Tatiana Topciu 

CAND SUFERI CUMPLIT 

Când suferi cumplit, în durere adus, 
când inima-n chinuri se zbate, 
gândeşte-te: oare nu ştie Isus 

de tot ce asupra-ţi se-abate? 

Căci orice-ncercare la-al ei început 
e-o pricină grea de-ntristare. 

Dar adu-ţi aminte prin câte-ai trecut 
şi-n viaţa ta iar a fost soare. 

Când ceasul izbăvirii măreț va suna 
sfârşind încercarea amară, 

ce rău o să-ţi pară că nu ai răbdat 
tăcut, trecătoarea povară! 

Azi prinde prilejul cât încă mai stai 
sub crucea-ncercării temute 

să prinzi de pe-acum spre veşnicul rai 
podoaba răbdării tăcute. 

Tatiana Topciu 

CÂND TRUPUL TĂU... 

„Harul Meu îţi este de ajuns; căci puterea Mea în 
slăbiciune este făcută desăvârşită." 

(2 Corinteni 12:9) 


Când trupul tău e-n stări de neputinţă, 
când duhul geme greu, încătuşat, 

nu poţi urca prea lesne prin credință 
pe culmile spre care-ai apucat. 

Nu poţi să-ţi ceri atunci să fii pe munte, 
când în durere stai întemnițat. 

Dar poţi spre cer să-ţi mai croiesti o punte 
cerând să ştii de ce eşti încercat. 

Şi suferinţa trupului, ce-ţi ţine 

aripile legate de pământ 

va fi un prag pe care Domnul-n tine 
cu har desăvârşit va cobori. 

Va sta pe pragul tău, privind la tine... 
Şi-ţi va răspunde, orice-ai întreba... 
Vei auzi cuvintele-l divine... 

Vei şti atunci de ce eşti încercat. 

Şi n-ai să ceri atuncea izbăvirea 

din starea suferințelor trupeşti, 

ci-ai să-nţelegi ce mare-i fericirea 

cu însuşi Dumnezeu să te-ntâlneştil 
Ai să-nţelegi că n-are preţ pe lume 

să fii cu-uleiul sănătăţii uns, 

când în necazul trupului, poţi spune 
că Harul lui Isus îți e de-ajuns. 

Şi când vei preţui mărgăritarul 

de mare preţ, în inimă-ngropat, 

să ştii că Domnu-Şi va întinde harul 
şi peste trupu-amarnic încercat! 

NICI UN CREŞTIN 

Nici un creştin răscumpărat din moarte 
Nu va putea vreodată fi răpus, 

Cât vrea spre Domnul paşii să îl poarte, 
Crezând în jertfa Domnului Isus. 
Cohorte de s-ar strânge cu duiumul 
Să-i taie calea unde s-ar fi dus, 
Deschis întotdeauna îi e drumul, 
Crezând în jertfa Domnului Isus. 

De i-ar sta-n faţă apa cea mai mare, 
vrăjmaşi în spate-n răsărit şi-apus, 
îşi va croi un drum direct prin mare, 
Crezând în jertfa Domnului Isus. 

Şi de ar fi zvârlit în foc şi pară, 
Părând că viaţa, iată, i s-a dus, 

El va renaşte nou şi proaspăt iară, 
Crezând în jertfa Domnului Isus. 
Cum n-a pierit nici un iudeu în mare, 
Cum focul pe cei trei nu i-a răpus, 
Nu piere un creştin în încercare, 
Crezând în jertfa Domnului Isus. 
Credinţa-aude vuietul de ploaie 
Când seceta-i stăpânul absolut 

Şi vede apele curgând şuvoaie, 

Când nici un nor pe cer n-a apărut. 
Tatiana Topciu 

Credinţa-ntoarce fiul de la moarte, 
Puterea flăcării o face scrum, 
Astupă gura leilor, desparte 

In două marea şi-şi croieşte drum, 
Pe fugă pune ostile duşmane 

Şi bolile le-alungă c-un cuvânt, 
Aduce izbăvirea-n încercare, 
Dărâmă ziduri grele la pământ... 
întinde-obrazul celui ce-l loveşte... 
Sărută palma-arzându-i pe obraz... 
Suspină pentru cel ce rătăceşte... 
Iubeşte.. .rabdă...scoate din necaz.. 
Necazuri, prigonire, strâmtorare, 
Primejdii, lipsuri, foame, ameninţări, 
Puterile de-acum ori viitoare, 
Făpturi de pe pământ ori chiar din cer, 
Vrăjmaşul ce la Domnul duce pâră 
Cu lista cea de multe slăbiciuni 

Şi care-n ce-i din juru-i toarnă ură 
Ori stinge duhul sfintei rugăciuni, 
înaltul ori adâncul - niciodată 

Nu vor fi-n stare, după cum e spus, 


Să îl despartă pe-un creştin vreodată 
De dragostea eternă-a lui Isusl 

O FRATE DRAG 

O frate drag, te văd ades cum sângeri 

Şi simt că-n tine duhul plânge frânt, 
Sub suferinţe, lovituri, înfrângeri, 
După-ndurarea Domnului Cel Sfânt. 
Dar braţul Lui nu s-a scurtat s-ajute, 
Urechea Lui e-aceeaşi cum o ştii 

Şi carul Lui e pregătit de lupte 

Acelaşi azi, ca ieri, şi-n veşnicii! 


O, vasul Lui nu naufragiază! 

Te poartă spre limanul năzuit. 

De eşti în el ca fiu ceresc, cutează! 
Vei izbândi curând, desăvârşit! 
Găsitu-te-a El vrednic de-ncercare. 
De-ai fi scutit de ea, nu I-ai fi fiu. 
Şi-un fiu ceresc în încercări nu moare, 
Ci iese mai frumos, mai sfânt, mai viu. 
Veghează, dar, căci veşnici nu sunt norii! 
Nu simţi tu biruinţa-naintând? 

Nu ştii că mai-nainte de-a fi zorii 

Mai neagră este noaptea ca oricând? 
Eu îți vestesc că vine dimineaţa, 

Că umbrele se subțiază, fug! 

Doar Domnul a venit s-aducă Viaţa 
Ca oile s-o aibă din belşug. 

Tatiana Topciu 

Nu vei sfârşi înfrânt de suferință 

Şi nu vei fi strivit de-al ei tumult! 
Cum eşti înfrânt şi plin de umilință 

El te iubeşte cu atât mai mult. 

Eşti scris în palma Lui cu semn de cuie. 
Destinul tău nu-i unul efemer. 

Nu dispera, cât rugăciunea suie, 

In Numele lui Isus, către cer. 

O, frate drag, c-o clipă mai devreme 
Slăveşte izbăvirea Celui Viu 

Acuma e a laudelor vreme, 

Căci după izbăvire...e târziu. 

Adu acuma sfinte osanale 

Spre Cel ce marea o preface-n drum! 
Ridică-te pe umilita cale 

Şi fă din „mâine"-un glorios „acum"! 

NU DISPERA... 

Nu dispera în ceasul de-ncercare! 
Doar grâul e ales spre-a fi cernut. 

Tu n-ai să pieri ca pleava dusă-n zare, 
când eşti suflare sfântă şi nu lut. 
Priveşte norul martorilor, mare. 

E drumul greu, dar e bătătorit. 
Răcneşte leul fioros de tare, 

Dar aminteşte-ţi că-i înlănţuit! 

Nu vezi tu peste vălul de-nnorare 
cununa biruinţei strălucind? 

E scris că cine rabdă până moare 
acela numai fi-va mântuit. 

Şi Domnul a trecut prin suferinţe 

şi a răbdat ocară şi dispreţ. 

De-aceea este Domnul biruinţei - 
comoara Cerului, cea mai de preţ. 

In seceta-ncercării, tu ascultă 

cum clipoceşte apa de izvor. 

De n-ar fi încercări, de n-ar fi luptă, 
n-ar fi cunună pentru-nvingători. 

O, nu dori în ceasul de-ncercare - 
chiar veac de-ţi pare, nu dori să mori. 
Te-aşteaptă răsplătirea ta cea mare: 
Cununa Vieţii, cea de-nvingător. 
Tatiana Topciu ; 
"OASE USCATE, ASCULTAŢI CUVANTUL 
DOMNULUI" 

(Ezechiel 37) 


...Prorocul parcă se trezise - 
Visase, oare? Se rugase? - 

In mijlocu-unei văi întinse 
Şi-acolo, oase lângă oase... 
Suflase peste ele vântul 

Şi soarele le prea uscase., 
împrăştiate pe pământul 
Uscat, erau uscate oase... 
Fusese o oştire-odată, 

Viteji în lupte sângeroase, 
învingători şi învinşi deolaltă, 
Erau acuma nişte oase... 

în liniştea-nfiorătoare 

Păşea prin valea-aceea omul 
Ne-nţelegând această stare 

Şi nici ce vrea să-i spună Domnul. 
Şi-un glas a răsunat deodată, 
înfiorându-l c-o-ntrebare: 

- O, fiul omului, se poate 


Să-nvie-aceste oase, oare...? 

Dar ca să ştii că EU sunt Domnul, 
Tu proroceşte-le-nvierea 

Şi zi: „Aşa vorbeşte Domnul 
Ce-are Cuvântul şi puterea: 

- Voi oase, ascultați la Mine: 

Vă voi da Duh să vă renască 

Şi vă voi ţese iarăşi vine 

Şi carnea iar o să vă crească, 

Vă voi da piele şi suflare 

Şi veţi învinge morţii somnul. 
Veţi învia, veţi sta-n picioare 
Şi-atunci veţi şti că 'EU SUNT DOMNUL!" 
Porni un vuiet prima oară 

Şi o mişcare nefirească 

Şi oasele se-alăturară 

Şi prinse carnea să le crească 

Şi valea era plină toată 

De trupuri moarte, fără număr, 

- „Aşa vorbeşte DOMNUL, iată: 
Fiţi viii Staţi umăr lângă umăr!" 
Şi dintr-odată, ce minune! 

ţâşniră morţii în picioare 

Statură drepţi şi vii pe lume. 

„Era o oaste foarte mare." 


„S-a dus nădejdea de trezire... 
Suntem uscați ca nişte oase... 
Secat izvorul de iubire... 
Suntem doar amintiri frumoase 


Tatiana Topciu 

A nopţilor de părtăşie... 

A rugăciunii-nlăcrimate... 

A revărsării bucuriei 

De-a fi gustat din Plinătate... 


A inimii ce stă să iasă 

Din piept, de-atâta fericire 
De-a fi a Domnului Mireasă, 
De-a-L aştepta pe El ca Mire... 
S-a dus nădejdea de-nviere... 
Mereu înfrânți, cu feţe trase 

Şi storşi de orişice putere, 
Suntem uscaţi...ca nişte oase..." 


ti 

O, Doamne, Duh de Mântuire'/ 
Din cele patru vânturi, vină 

Şi suflă vântul de trezire 

Peste Biserica-n ruină! ;,.,. „vc. 
Şi adu plânsul pocăinţei, 

Puterea de-a roşi, uitată, 
îngenuncherea umilinţei, 
Mustrarea cugetului, toată, 

Ne mustră multa libertate, 

Şi viaţa fără de ruşine, 

Şi ochii ce poftesc la toate, 

Căci nu mai ştim ce-i rău si bine... 

Ne-o iau cuvintele-nainte, 
C-aşa de des uităm de Tinel 
Şi mâna deseori se-ntinde 
Să ia ce nu i se cuvine... 

Ne plac învățătorii care 
Ne-aduc învățături plăcute, 
Ne dau nădejdi înşelătoare 
Şi îi urmăm pe întrecute.... 
Îndură-Te de cei din urmă, 
Să nu ne pierdem mântuirea, 
Acum cât timpul nu se curmă 
Şi cât întârzie Răpirea! 

în Numele Acelui Care 

N-a pregetat ca să plătească 
Supremul preţ, răscumpărare 
Pentru ființa omenească, 
Trimite Duh de cercetare! 

Fă să-l simţim apropierea, 
Ca să putem sta în picioare! 
O, proroceşte-ne-NVIEREA! 


Tatiana Topciu 

DOI OCHI... 


Doi ochi oricărui om i-ai dat 
Şi-n ei ai pus lumină, 

Dar nu oricui i-ai aşezat 

In suflet, darul minunat 

Să vadă îngeri stând la sfat 

Şi lumi ce Ți se-nchină. 

Când Tu cobori din cerul sfânt, 
Slăvit, Atotputernic, 

In omul cel de pe pământ 
Aduci lumini de rai şi cânt 

Şi ochii ce le prind pe rând 
Deschişi spre cer, cucernic. 

O, clipa când ai apărut 

Şi-n viaţa mea odată! 

întâia oară am văzut 

Un cer deschis şi-un om de lut 
Şi-o Mână ce-l chema tăcut 
Spre Slava minunată. 

Prin încercări şi prin necaz 

Ce le-am trecut spre Tine, 


Pe totdeauna mi-a rămas 
Chemarea Ta pe care azi 
O spun cu lacrimi pe obraz 
La alții după mine. 

Păstrează-mi ochi deschişi deplin 

Spre cerurile sfinte, 

Ca după-al vieţii mele chin 

Să beau al bucuriei vin 

In Noul Tău Ierusalim, 

In slava Ta, Părinte! 


Tatiana Topciu 

ÎNCRUSTATE PE LACRIMĂ 

Ca pe un drum, pe lacrimă păşesc... 
Nici o celulă, însă, nu se udă. 
Pământul plânge. 

Cine să-i audă 

prelung suspinul supraomenesc...? 
îşi smulge Eva părul într-un vai... 
Şi-Adam îşi plânge clipa de derută... 
O sabie se-nvârte nevăzută, 
hotărnicind cărarea către Rai... 
De-atunci... se naşte pururi Absalom 
cu ceata lui de mii şi mii de Core, 
de-Ahabi şi Iude prinşi mereu, ca-n hore. 
Şi-Adam 

tot mai puţin aduce-a om... 

Spre iad aleargă tinerii noian. 

In ritm de rock sfidează veşnicia, 
sfidează Crucea, jertfa lui Mesia, 
glorificând pe veşnicu-l duşman. 

Cu lacrimi nezvântate-n mii de ani, 
Isus se roagă Tatălui şi-aşteaptă 

să desluşim cărarea înţeleaptă 

şi să scăpăm de Şarpele viclean. 

Un car de foc în cer stă pregătit 

să scoată omenirea din orbire, 

s-aducă focul sacru, de trezire 

dar unde e Ilie cel Tişbit...? 


Mai e vreun om s-audă plânsul sfânt? 
Mai e vreun om s-audă cum suspină 
îndureratul Miel dat fără vină, 
plătind păcatu-ntregului Pământ...? 
Suspinu-acesta supraomenesc, 
expresia supremă a Iubirii 

e incrustat în lacrima zidirii 

şi, ca pe-un drum, 

pe lacrimă, păşesc... 


Tatiana Topciu 

DE LA CAPĂT... 


(Deuteronom 27:12, 13) 

Ne mişcăm cu toţii-ntr-o vale, 

înspre munţii Garizim şi Ebal. 

Dinspre Ebal tună şi fulgeră-ntruna. 

Din Garizim ne ung raze de Har. 
Ne-aşezăm corturile, căutând adăpost, 

Cu spatele spre Garizim şi Ebal. 

„Nici chiar aşa... ni se şopteşte de ici şi de colo, 
Totul e cât se poate de normal." 

Un îmbătrânit de zile, noaptea târziu, 

Tot scrie ceva-n nişte suluri de piele. 
„Bătrânii n-au somn, ni se şopteşte din jur, 
Nu-i luaţi în serios pe bătrânii" 

Uneori, când prea se-nmulţesc şerpii 

Şi sub veninul lor agonizăm, 

Bătrânul acela cu faţa scăldată în lacrimi 
Ne spune să privim sus, la Şarpele de Bronz. 
Şi ne vindecăm. 

Jurăm să nu mai uităm niciodată 

De munţii Garizim şi Ebal. 

Şi ne-ntoarcem în cerc, în dezolanta vale, 
Ca s-o luăm de la capăt. 

lari 

Tatiana Topciu 

O DATĂ PENTRU TOTDEAUNA 

O dată pentru totdeauna s-a scris pe viaţa ta 
„IERTARE" 

Şi rănile s-au strâns pe dată şi-ai început a da în 
floare. 

Uscat credeai că ţi-e copacul şi-ai înverzit pe 
nesimţite, 

Ajuns apoi a face roade, şi încă roade pârguite. 

O, ce frumoasă e credinţa, când din adâncuri înviază! 
Nu-i zid prin care ea nu trece şi uşi de fier n-o-nge- 
nunchiază 

Nu o pot ţine în cătuşe nici legi, nici oameni, nici 
putere. 

Credinţa care mută munţii e însăşi Legea de-nviere. 
Aduce trupului vigoare şi sabia-ascuţit-o-nvinge. 
Astupă gurile de fiare şi focul arzător îl stinge. 
Aduce ape în pustie şi o preface în izvoare. 
'Naintea ei se pleacă munţii şi văile se-nalță-n 
soare. 

Credinţa vede suferința pentru Hristos ca o 
favoare. 

Despică marea şi-o preschimbă în ziduri tari, de 
apărare. 

Dărâmă ziduri întărite şi cucereşte fără luptă 
întinde braţele deschise către vrăjmaş şi îl ajută. 
Credinţa uită şi de sine; nu-l iută însă, pe aproape. 
Ca să-l salveze, e în stare să se avânte şi pe ape. 
Credinţa îşi aduce fiul, unicul fiu, ca jertfă vie, 
Ştiind că Dumnezeu din ceruri are putere să-l 
învie. 

Credinţa merge înainte, nu cată-n lături, nici în 
urmă. 

Pentru credinţă, niciodată, nimica veşnic nu se 
curmă 

Ea face totul nou şi proaspăt, deschide drum, 
aduce soare. 

Cu ochii pironiţi spre ceruri, la răsplătirea cea mai 
mare. 

Ce fericit eşti tu, cel care născut din nou eşti prin 
credinţă] 

Ai devenit zidire nouă, prin Duhul Sfânt, de biru- 
ință. 

Ți-e numele săpat în ceruri, mai sigur ca-n grani- 
tul tare. 

Te ştiu oştirile de îngeri şi sfinţii cei în sărbătoare, 
Cum duci solia - Vestea Bună - în cele patru mari 


hotare, 
cu ochii pironiţi spre ceruri, la răsplătirea cea mai 
mare. 

ÎN PRIMĂVARA ASTA NOUĂ 


O pulbere se cerne fină 

Ca diafane fluturări 

A unor aripi nevăzute, 

Din neființă apărute 

Pe omeneştile cărări... 

O pulbere se cerne fină... 
Iată, sosită-i primăvara 

în clinchet mic de ghiocei, 

în cupa gingaşei zambile 

Şi în culorile subtile 

Ce se ivesc în urma ei... 

lată, sosită-i primăvara... 

Ce limpezit de frământare 

Se desfăşoară-un cer senin! 
A fost vreodată iarnă, oare...? 
Cum de rezistă pomii-n floare 
De-atât sublim? 


In primăvara asta nouă 

Şi trecătoare ca un nor, 

E un crâmpei de tinereţe 

A celei mai frumoase Feţe - 
E Dumnezeu netrecător, 

In primăvara asta nouă... 
Tatiana Topciu 

ISUSE, SCUMPĂ VOCEA TA... 
Isuse, scumpă vocea Ta, 

mă însoţeşte orişiunde. 

De-ar mângâia ori de-ar mustra, 
de fericire mă pătrunde: 


Căci doar acela-i mângâiat 
ce stă-n prea sfânta-Ți părtăşie 


şi Tu-n durerea cea mai grea 

îl copleşeşti cu bucurie. 

Ştiu Doamne, că îl pedepseşti 

cu vocea Ta de adiere 

doar pe acela ce-l iubeşti. 
Pedeapsa Ta e mângâiere... 

Sunt fericit, Isuse, sfânt, 

că Tu mi-eşti călăuză vie. 

Cu vocea Ta, azi, pe pământ 
mă-ndrumi spre sfânta-mpărăţie, 
acolo unde voi cânta 

Făpturii cea de farmec plină 

ce, nevăzută, mă-ndruma 

prin bezna lumii, spre Lumină.... 

RECUNOŞTINŢĂ 


MANIA MEA 


Cu paşi de îndurare îmi urmăreşti fiinţa. 
Cu mână de iubire mă însoţeşti pe drum. 
Când piedici am în cale, Tu îmi măreşti credinţa 
ce munții îi strămută şi-n veacul de acum. 
Privirea Ta sublimă...nespusa Ta iubire, 
decât oricare mamă ori frate mai presus, 
mă fac să gust din Harul cel fără mărginire 
cu ochii către slava ce-a coborât de Sus. 
N-aş fi crezut în suflet, în Rai, în veşnicie 
de n-ai fi Tu în mine - miracol fericit, 

o mare liniştită, de har, de bucurie 

ce-mi poartă sigur barca spre ţărmul năzuit. 
Şuvoaie şi şuvoaie curg ape peste mine... 
țâşnesc apoi din mine spre Tronul Preaînalt: 
E Harul Tău din care nu mă va smulge nimeni 
şi care mă va duce spre țărmul celălalt... 
„Omul Te laudă chiar şi în mânia Lui” 
(Psalmul 76:10) 

Mânia mea nerăstignită 

mă biruieşte uneori 

şi-oricât ar fi de-ndreptăţită, 

mă jefuieşte de comori. 

Şi-atunci vii, Doamne, Tu cu Harul, 
croindu-mi căi de izbăviri, 

păşind măreț peste hotarul 

nerăstignitei mele firi. 

Statornic când te văd pe Tine, 

cum nu ii seama de greşeli, 

îmi umplu faţa de ruşine 

când vii la mine şi mă speli. 

O, pururi am nevoie, Doamne, 

să fiu albită-n jertfa Ta. 

Greşeala mea mai mult Te-ndeamnă 

a mă iubi, a mă ierta... 

Rămâne veşnic adevărul 

cuvântului ce-ai spus cândva: 

„Nu trebuie decât piciorul 

să-şi spele cel ce s-a scăldat." 

Ce la-ndemână Ți-este apa! 

Te-apleci peste greşeala mea 

şi-mi iei cu simplitate talpa 

spălând tot praful de pe ea. 

Tu ştii că din al vieţii umblet 

La Tine-am să mă-ntore murdar. 

- „O, nu-i nimic, îmi spui cu zâmbet 

Bine că vii la Mine, iar..." 

75 

BELŞAȚAR 

(Daniel cap. 5) 

Se veselea lăsat în perne, victoriosul Belşaţar 

în sunet dulce de-alăută, cu cei o mie de mai-mari... 
Şi mlădioase dansatoare se unduiau spectacular... 
curgea-n pahare vinul dulce... 

Ştia petrece Belşaţar! 

La mese pline de bucate - semn că ospăţul era-n toi, 
se lăfăiau curtenii tineri cu ţiitoarele de soi... 

Şi ce mai râs şi ce mai glume şi ce risipă de comori! 
Dar mai presus de toți mai-marii, se veselea 
stăpânul lor. 

„Nu-i bun în astă seară vinul! strigă deodată Belşaţar 
vărsându-l jos din cupa de-aur. Aduceţi alt vin, aşadar! 
Ba nu, rosti cu chef stăpânul cu pumnul repezit 

spre cer, 

aduceţi vasele de aur din Templul jefuit mai ieri, 
poftesc să beau acum, prieteni, cel mai faimos şi 
straşnic vin, 

din vasele de-argint şi aur din Templul din Ierusalim!" 
Sfidând sfinţenia Acelui ce Şi-a ales pe Israel, 
puternicu-mparat ridică o cupă sacră înspre EI: 

- „Trăiască zeii noştri veşnici, de biruinţă dătători, 
din piatră, din pământ, din aur sau din argint 
strălucitor! 

Să bem, prieteni, căci noi suntem ca Dumnezeul 

lor mai tari..." 

Dar mâna-i tremură deodată, lăsând să-i cadă-acel 
pahar 

şi ochii i se bulbucară, dar nu de vinul mult băut, 

ci fiindcă-n faţă lângă sfeşnic, „un cap de mână"-a 
apărut 

şi mâna-aceea, pe perete scria ceva nemaivăzut - 
mesajul Domnului din ceruri, într-un limbaj 
necunoscut. 

O, Belşaţar, atât de sigur pe biruinţă şi-ngâmfat, 

ce e cu tremurul din oase? Ce-i cu genunchii, de 

se zbat? 

Unde ţi-e sângele din faţă, de eşti aşa de-ngălbenit? 
- „Să... mi se tâlcuiască scrisul..." a apucat de-a 
glăsuit. 

Dar nici un înţelept al curţii ori din întregul Babilon 
nu a putut citi scrisoarea, orgoliosului lor domn, 

cu toată purpura promisă, cu lanţul de-aur de la gât, 
cu locul trei după-mpăratul, aşa ştiinţă n-au avut. 
Şi-n urmă s-a găsit profetul cu Duhul Domnului, 
hulit, 

ca să citească scriitura şi să-i dea sensul tăinuit 
şi-ntocmai după tâlcuire, el, Belşaţar nebiruit 

fu „numărat", „pus în balanţă" şi-mpărăţia-i s-a-,„m- 
părțit"! 

Voi, cei care sfidaţi pe Domnul, dând slavă poate 
unui zeu 

din carne, din cuvânt, din sunet, în loc s-o daţi lui 
Dumnezeu, 

luați aminte, gelozia lui Dumnezeu să n-o stârniţi, 
căci de mânia Lui grozavă nu veţi putea ca să fugiţii 
Dacă văzând „un cap de mână" şi-un scris străin, 
necunoscut, 

un împărat fu prins de groază şi-a dat oricât pe tâlcuit, 
cum veţi fi voi, când nu o mână, nu doar un scris 

se va ivi, 

ci Dumnezeu Atotputernic, Preasfânt, de netăgăduit! 
Veţi amuţi atunci de groaza a unui adevăr sfidat, 
măreț când vă va sta în faţă şi va începe-a judeca. 
Nici munţii de-ar cădea asupra nu v-ar putea 
ascunde, nu, 

căci e o zi de judecată, când se va cere sufletul! 

Azi poate, sunteţi preaputernici, vă credeţi zei 
nemuritori, 

dar luaţi aminte: când cortina se va fi tras de peste nori, 
Se va ivi Atotstăpânul, atunci ca „foc mistuitor” 

şi se va împlini Scriptura - nu e o iotă în pustiu! - 


„Grozav lucru-i să cazi în mâna a Dumnezeului cel 
viu!" 


Dar de-ascultaţi acum vestirea de-a smulge sufle- 
tul din hău, 

de este-n el o licărire de sincere păreri de rău, 
mai e o şansă: clipa-aceasta, să vă-mpăcaţi cu 
Domnul viu. 

Cât timp se mai rosteşte „Astăzi"- atâta timp 

nu-i prea târziu! 


78 
Eterna primăvară 


O FRAŢII MEI... 

(Evrei 12:18-29) 

O, frații mei, cei ce-ați primit chemarea, 
Voi n-aţi păşit spre-un munte plin de neguri 
Din care foc să iasă, ca pe vremuri, 


Când Moise-a zis: „Sunt îngrozit şi tremur... 


Nu spre Sinaiul Legii vi-i cărarea, 


Nu v-aţi apropiat nici de-acel sunet 
Al trâmbiţei ce răsuna puternic, 

De se-ngrozea şi omul cel cucernic, 
Când glasul celui Viu şi-Atotputernic 
Cutremura Pământul ca un tunet, 

Voi nu sunteţi la poala-celui munte 
Din care iese numai fum şi pară 

Când Cel Atotputernic Se coboară 

Şi unde poate omul chiar să moară 

De vrea la Domnul veşnic să se suie; 
Ci aţi păşit pe muntele Sionul, 
Cetatea cea din cer, nemuritoare, 

Spre zecile de mii în sărbătoare, 

Spre îngerii scăldându-se-n splendoare, 
Spre-Acela neatins din veac, spre Domnul, 
Tatiana Topciu 

Păşiţi spre-acea Biserică slăvită 
A-ntâilor născuţi ce-s scrişi în Carte, 
Spre Dumnezeu, Judecător a toate, 
Spre duhurile cele mai curate, 
Desăvârşite-n slava negrăită, 

Voi v-aţi apropiat cu bucurie 
Şi-ncredere de Sângele stropirii 

Ce-a fost vărsat pe lemnul Răstignirii 
De Mielul, Urzitorul mântuirii 

In Noul Legământ, pe veşnicie. 

Luaţi aminte cum vă e umblarea, 
Cum ascultați pe Cel ce vă vorbeşte 
Nu de pe-un munte care vă-ngrozeşte, 
Ci chiar din cer, şi Care vă iubeşte... 
Cu grijă, deci, păziţi-vă cărareal 

Căci dacă n-au scăpat cei din vechime 
N-au ascultat pe Cel ce sta pe-un munte, 
Cu cât mai mult acei ce stau în frunte 
Pe Domnul ce din cer coboară punte 
Să ne ridice-n sfânta înălțime! 

Şi fiindcă am primit o-mpărăție 


Nezguduită de-orice încercare, 
Să fim mulţumitori pe-a Lui cărare, 
Cu frică aducându-l închinare, 


căci El „e foc mistuitor”, cum scrie. 

ÎŢI AMINTEŞTI...? 

(Exod 25:40) 

Iţi aminteşti de ceasul pocăinţei? 

De dragostea dintâi ţi-aduci aminte, 
Când ai păşit pe căile credinţei, 

In dragostea dintâi cea mai fierbinte...? 
Umblai pe străzi cântând de fericire 
Şi tuturora le-ai fi dat şi viaţa... 
împodobit cu milă şi iubire, 

Topeai în lacrimi de căinţă gheaţa... 
De bucuria ce întrece firea, 

Că înspre Dumnezeu aflaseşi punte, 
Chemai înflăcărat la ea mulţimea, 
Cum ai văzut în chipul de pe munte. 
Nu te clintea necaz, nici încercare, 
Ştiind că aurul prin foc se-ncearcă, 
Că Dumnezeu va despica o mare, 

Ca fiul Său prin mijlocu-i să treacă... 
Ştiai că El va strămuta popoare 

Şi oameni ca să-ţi facă ţie bine, 

Că va deschide lacăte, zăvoare 

Şi va croi cărare pentru tine... 
Tatiana Topciu 

„... ŞI azi... adie-adesea câte-o boare 
Şi cum se înspăimântă biata luntre] 
O, aminteşte-ţi că-ntr-o primăvară 
Te-ai întâlnit cu Dumnezeu pe muntel 
Ai stat în faţa Lui întâia dată... 

Cu un priboi de fier ţi-a scris în suflet 
Porunca Lui şi-aşa ţi-a fost săpată. 
Şi-ai zis „Amin!" la ea cu-ntregul umblet. 
îți aminteşti de ceasul pocăinţei, 

De clipa cea dintâi, cea neuitată? 
întoarce-te pe-aripile credinţei, 

La râvna ta aceea de-altădată 

Şi suie-te pe munte cu ardoare, 

Să-i ceri iertare-n ce-ai greşit nespus: 
Că la aşa iubire jertfitoare 

Cu prea puţină dragoste-ai răspuns... 

AŞA-MI VORBI ISUS .m< 

(Ieremia 2:2) , A SES 
„Mi-aduc aminte, o, Mi-aduc aminte 
de tinerețea ta, când Mă urmai 

cu lacrimi şi fior, fără cuvinte, 

şi gata viața însăşi să Mi-o dai... ; 
M-ai fi urmat, departe sau aproape, >. 
într-un mănos sau fără apă loc...' 

M-ai fi urmat, de-aş fi cerut, pe ape...., 
M-ai fi urmat, de-aş fi cerut, şi-n foc..,; 
într-un pământ uscat şi fără apă, 
ți-eram Izvor şi Hrană şi Umbrar... 
Eram Eu însumi Ce ce te adapă 

şi îndeajuns ţi-era cerescul Har... 

Şi nu doreai nici hrană şi nici haină, 
nici casă, nici averi, nimic prea mult. 
Pe-atunci, a propăşirii tale taină 

era să fii cu Mine ne-ntrerupt. 
Suprema bucurie - rugăciunea, 
cântarea-n umbra sfintei părtaşii. 
Zadarnic te chema afară Lumea. 

Erai zdrobit de mila ei. 

Mai ştii...? 

In cămăruța-nchisă pentru Lume, 

în care stăm de vorbă fără grai, 

te dezmierdam cu negrăite nume, 

iar tu... fără cuvânt Mă adoral... 
Dorinţa Mea ţi-era suprema lege. 

Ce fericire-n împlinirea sal 

Erai copilul Meu. 

Eu - Domn şi Rege. 

Desăvârşită-a fost umblarea ta! 

Aveai atâta-ncredere în Mine, 

țâşnită din iubirea ta dintâi! 

Cum aş putea să nu-Mi aduc aminte, 
când azi, cu Mine-aşa puţin rămâi! 
Azi ai perdut şi golu-acela mare 

ce decupa în tine Chipul Meu 

şi te-ai pornit la marea căutare... 

Te-ai săturat să fii înalt, mereu, 

Te-ai săturat de binecuvântare. 

Ți-e dor să cazi, să cauţi în zadar 

Ți-e dor să-nalți din când în când altare, 
să arzi spre alţii, însuţi, pe altar. 

Dar nu ţi-e dor de slăvile divine 

în care-ai fost în totul împlinit...? 


Nu ţi-este dor, cum Mie Mi-e de tine? 


pn 


De-ai şti cât Har ai încă de primit....! 

Aşa-mi vorbi Isus prin Ieremia, 

ținând în mână ramul de migdal! 

şi când Şi-a şters o lacrimă, mânia 

s-a ridicat în mine ca un val: 

Cum am putut să fiu atât de rece? 

Cum am putut să nu îl mai ador? 

O, Doamne, pe alături nu îmi trecel 
Mi-a fost de Tine-atât... atât de dor! 


Tatiana Topciu 

' în versiunea franceză, Louis Segond, sună astfel: „Ce vezi 
leremi0?" „Văd o ramură de migdal" (migdalul se numea în popor 
„veghetor", pentru că înfloreşte cel dintâi). 

„Bine ai văzut, căci Eu veghez asupra Cuvântului Meu... " (Ieremia 
1:11, 12) 


SCRISOARE NEDESFĂCUTĂ 

Ți s-a-ntâmplat, prietene, vreodată, 
ca-ntr-o scrisoare dorul tot să-l pui, 

dor izvorât din inima curată, 

din focul viu al dragostei dintâi...? 

Ţi-ai pus în slove inima întreagă 

cu zâmbet şi cu lacrimi când le-ai scris... 
pentru fiinţa-n lume cea mai dragă 

cu ce emoții plicul l-ai trimis!... 
începe-acum cumplita aşteptare 

cu lupte-ntre speranţe şi-ndoieli. 
Răspunsul îl aştepţi cu-nfrigurare. 

Va fi un DA? sau NU? Cum va fi el? 

Dar zilele trec... nopţi lungi de frământare... 
Trec luni... un an... apoi trec ani, stingher... 
Târziu aflat-ai că acea scrisoare 
nedesfăcută zace-ntr-un ungher! 

Ce dragoste aleasă şi fierbinte 

atât de crudă răsplătire-avu! 

Dar, dragul meu, nu-ţi trece-acum prin minte 
că o SCRISOARE ai primit şi tu...? 

Căci Dumnezeu, din lumile-l de pace, 

ţi-a scris-o cu iubirea Sa, din cer. 

N-o ştii? Ori n-ai citit-o? Ori ea zace 
nedesfăcută-ntr-un uitat ungher...? 

Citeşte-o şi răspunde la scrisoare! 

Aceasta-i hotărârea ce-o poți lua. 

Aceasta-i clipa ta de cercetare, 

când poţi răspunde-n umilinţă: Da! 

Cum aşteptai odată tu răspunsul, 

şi Dumnezeu l-aşteaptă necurmat, 

ca mântuit să poţi a fi printr-însul, 

cât este harul încă arătat.. 

Dar va veni o zi de grea răsplată, 

când vei vedea pe-Acela ce ţi-a scris 

şi te-a iubit....cum n-ai gândit vreodată. 

Iar tu... o viaţă-ntreagă L-ai respins... 

Ce îngrozit vei fi în neființă, 

când spre salvare nu va mai fi drum 

şi-n flăcări arzătoare de căință 

plăti-vei nepăsarea de acum... 

De ce aştepţi aşa un ceas să vină? 

Crezi tu că poţi scăpa? 

O, dragul meu, 

de ce nu vrei să intri în lumină, 

cât timp spre ea te cheamă Dumnezeu? 
Deschide-n umilinţă Cartea Vie - 
SCRISOAREA sfânt-a Celui Preaînalt, 
Citeşte-o-nlăcrimat de bucurie 

şi la iubirea Lui răspunde: Da! 

Tatiana Topciu 

GRĂUNTELE NEMURIRII 

„Fiindcă aţi fost născuţi din nou nu dintr-o 
sămânță care poate putrezi, ci din una care nu 
poate putrezi, prin Cuvântul lui Dumnezeu, care 
este viu şi care rămâne în veac" (1 Petrul :25) 
Orice cuvânt căzut din ceruri e un grăunte de 
Lumină. 

Căzut în inimă, el poartă şi roadă Harului, divină. 
Şi vei vedea în întuneric, cum înfloresc, strălumi- 
nate, 

Grădini cu arbori plini de roade de haruri binecu- 
vântate. 

El n-are-n sine putrezirea, lui nu-i e dat să putre- 
zească. 

Venind de Sus, din veşnicie, el poate să înveşni- 
cească. 

De poartă-n el o bucurie, ori o mustrare care doare, 
Aduce roadă-n veşnicie, de mântuire dătătoare. 
Pot bate vânturi, ploi, şuvoaie, cutremure nimici- 
toare, 

După furtună, va surâde grădina, mai străluci- 


toare. 

Mai plină este de vigoare, mai proaspătă ca nicio- 
dată, 

când Dumnezeu din Cer trimite o slovă binecu- 
vântată. 

Cât de firesc prind să răsară lubirea, Pacea, 
Bucuria, 

Răbdarea,  Bunătatea, Fapta cea bună şi 
Credincioşia, 

Blândeţea, Cumpătarea - roade ce ţi se cer în 
veşnicie: 

O punte de la om la Domnul, izvor etern de Apă 
Vie. 

Trimite pe pământ Isuse, Cuvântul Tău de Duh şi 
Viaţă! 

Atinge noaptea necredinţei şi-o înfloreşte-n 
dimineaţă, 

Ca să răsară pentru Tine nu flori şi frunze, ci 
deplin, 

Copacul cel de roade sfinte al Harului ceresc! 
Amin. 

DE CE PLÂNGEA... 

„Când s-a apropiat de cetate... Isus a plâns... 
(Luca 19:41) 

De ce plângeai Isuse, când toţi se bucurau 
Şi-Ți aşterneau şi hainele şi ramuri, şi-Ți cântau? 
Cetatea Te-aşteptase de veacuri, fără grai. 

Erai atunci, acolo. 

Şi totuşi, Tu plângeai... 

Ei Iţi cântau: „Osana! Osana Celui Sfânt!" 

Erai Sărbătoritul în Cer şi pe pământ. 

Pe-asinul umilinţei, spre-oraş înaintând, 

Te lăudau cu toții. 

Tu te-ndreptai plângând... 

Fiindcă vedeai 'nainte, cu ochi de Dumnezeu, 
Cum Te vor da la moarte, chiar cei din jurul Tău 
Şi ce urmări amare aveau a se ivi, 

Vedeai morman de pietre în tot ce s-a zidit. 

Tu auzeai: „La moarte!", „Osana!" când strigau 
Şi zâmbetele-acelea ce ură precedau! 

Şi-n ucenicii mândri că toţi Te recunosc, 

Se ascundea în taină nedemnul: „Nu-L cunosc!" 
Se împlinea Scriptura, călare când intrai 

Pe măgăruşu-acela, cu-ntregul Tău alai. 

Dar Tu ştiai din vreme: la fel se va-mplini 
Scriptura, şi în ziua de chin când va veni! 


LUĂ 

Căci iată că cetatea e cercetată iar, 

Dar bucuria-aceasta nu e cerescul dar, 

căci Dumnezeu n-aşteaptă timpane, râs şi Joc, 
cât plânsul pocăinţei, o, plânsul cel de foc. 
Era-ntre ei MESIA de veacuri aşteptat. 

Era Ierusalimul de Domnul cercetat. 

Era Vestirea vie, Chivotul Sfânt ca OM, 
Mai mare decât Iona şi decât Solomon, 

Şi ei... băteau din palme, se veseleau nespus, 
Cântau, strigau „Osana, Osana lui Isus!" 
Săltau pe lângă Tine ca fericit alai! 

Doar Tu Sărbătoritul, în locul lor plângeai... 
O, dă-ne, Doamne, plânsul din ochii Tăi divini, 
Să semănăm cu lacrimi ogorul cel cu spini, 
Ca să putem odată, cu Tine secera, 

Cu bucuria slavei de-a-Ţi fi slujit cândva... 
Tatiana Topciu 

PESCUIREA MINUNATĂ 

(Luca 5:1-11) 

întreaga noapte a-ncercat cu trudă 

Să-şi afle hrana-n mreaja aruncată, 

Dar peştii parc-au vrut să se ascundă 

Şi truda-i fu degeaba de-astădată. 

Veni la el în zorii dimineţii 

Un om ce desluşea cu simplitate 

împărăţia Cerului şi-a Vieţii 

Mulţimilor de gloate adunate. 

Sta Simon ascultând cu ochii ţintă. 

Simţea că viaţa-ntreagă aşteptase 

Această clipă, când putea să simtă 

Din cer curgând în suflet mii de raze. 

Iar sulurile scrierilor sfinte, 

Ce-n 'Templu le-ascultase, cu uimire 

Se desluşeau acuma clar în minte. 

Curgea prin vorbe-o sfântă fericire... 

Ce taine-adânci în sfântă simplitate! 

Şi ce putere-n vorbele acele! 

De unde vine El cu-acestea toate...? 

De unde-i ştie dorul lui de stele...? 

„.. Dar EI tăcu.... Norodu-apoi se duse... 
Se legăna corabia pe undă... 

- Vâsleşte-n larg, învăţătoru-i spuse 

Şi mrejele acolo le scufundă! 

- Invăţătorule, dar... noaptea toată 
N-am prins nimica dup-atâta trudă 

Dar la Cuvântul Tău... 

Şi Petru iată, 

Vâsleşte-n larg şi mreaja o afundă... 
Şi-apoi a scos-o. Dar atât de plină....! 
Plesnea sub greutatea bogăției. 

Veniră din corabia vecină. 

Pescarii-n ajutor, cu bucurie. 

Două corăbii pline-ochi pe punte 

Se îndreptau spre țărm cu greutate. 
De-atât belşug, mai-mai să se scufunde. 
Se bucura Isus cu bunătate... 

Dar Simon Petru, îngrozit se-apleacă 

In faţa Celui ce-i stătea pe punte 

Şi-n plâns fierbinte-l spune: 

- Doamne, pleacă... 

Tu eşti preasfânt... eu... am păcate multe. 
- De ce te temi? Te-am căutat anume 
Şi te-am ales Cuvântul Meu să-l sameni. 
Urmează-Mă, te voi trimite-n lume 

Şi te voi face un pescar de oameni! 
Tatiana Topciu 

Aşa lucrează El şi răsplăteşte. 

Belşug în urmă ştie El să lase, 

Că pumnul de făină se-nmulţeşte 

Şi picătura din ulei din vase. 

Ce dă Isus, El dă cu prisosinţă. 

Cu bucurie dă la orişicare. 

De ai o picătură de credinţă, 

EI ţi-o-nmulţeşte şi ţi-o face mare. 

Şi tu ai suspinat o noapte, poate, 

Că ruga ţi-a rămas neascultată. 

Sunt zorii când Isus îți spune, frate: 

- Acum aruncă mreaja-n partea dreaptă! 

Şi ca şi Petru, ai s-o scoţi preaplină, 

Şi, fericit de-atâta bogăţie, 

Vei arunca sămânţa de Lumină 

Ce va rodi-n cereasca-mpărăţie. 

ÎN STRAJA CEA DIN URMĂ 
„.„„ Se însera.... La ţărmul mării 
corăbioara aştepta 

să treacă dincolo pescarii. 

Dar Domnul lor întârzia. 
Retras din trudă şi vestire, 

pe sub măslinii cei străbuni, 
stătea cu Tatăl în unire 

şi zăbovea în rugăciuni. 

Era o seară fără lună. 

O stea măcar nu se ivi. 

Şi marea prevestea furtună. 
N-aveau de ce mai zăbovi, 
de-aceea iute se urcară 
flămânzi şi osteniți de drum, 
în mica lor corăbioara, 

trudiţii ucenici, acum. 

Dar vântul se-nteţea întruna 
Cu greu în contră-i se vâslea 
Surd, bubuia în larg furtuna. 
Isus Hristos tot nu venea. 

Pe mare bântuia furtuna 

Şi fulgere pe cer brăzdau. 
Vâsleau înspăimântați, acuma. 
... De-ar fi Isus cu ei... oftau, 
Tatiana Topciu 

atunci... ar fi în siguranţă, 

cu pacea din al Său obraz 

cu ochii-aducând speranţă, 
credinţă-n ceasul de necaz. 

- Ne-a părăsit în slăbiciune... 
în încercarea cea mai grea... 
El cufundat e-n rugăciune... 
Grijă de noi de ce-ar avea...? 
Trosnea corabia-n furtună. 
Catargul se-nclina gemând. 
Credinţa cea din vreme bună 
era căzută la pământ. 

Dar sus, pe valul cât un munte 
ce sta spre ei să se prăvale, 
un OM privea la ei, spre punte 
şi cobora spre ei agale. 

- E o nălucă! ei strigară 

cu groază-n inimi, de nespus. 
Dar răsună o voce clară: 

- Fiţi liniștiți! Sunt Eu, Isus! 


Era Isus, umblând pe mare. 
Ca pe pământ umbla pe val. 
Pieri cumplita încercare 
şi-ajunseră curând la mal. 

O, fraţii mei, adesea, oare, 
nu-ntâmpinăm şi noi furtuni? 
Nu mai vedem în jur scăpare. 
Şi ostenim în rugăciuni. 

Dar ne rămâne o salvare 

şi-n cel mai disperat necaz: 
Isus păşeşte şi pe mare. 

Căci El Acelaşi e şi azi! 
Şi-atunci, în straja cea din urmă 
a nopţii ce sfârşteşte-n zori, 
nădejdile când ţi se curmă 

şi nu mai vine ajutor, 
Atotputernic El îţi vine, 
biruitor în încercări, 
schimbând tot răul tău în bine, 
în har şi-n binecuvântări. 
Cu-aşa un Salvator la cârmă, 
Tu vei ajunge negreşit, 
cândva, în straja cea din urmă, 
la ţărmu-atât de năzuit.... 


Tatiana Topciu 

VAI! 

Desculţ şi azi, 

în lungul lumii 

şi-n latu-i, 

trece Dumnezeu 

să-i smulgă iadului pe-aceia 
ce lâncezesc de dorul Său. 


Şi n-are loc de poposire.... 


Primeşte hrană firmituri, 
străin în lumea ce-a creat-o 

şi izgonit cu-njurături: 

- „Ce-avem a face noi cu Tine, 
Hristosule din Nazaret? 

De eşti, 

închide-Te-n biserici, 

Acolo-i loc pentr-un profet! 
Te-om căuta noi la nevoie... 
Om da pomeni, ne-om face cruci... 
Om sta de sărbători la slujbe.... 
Om înălța acolo, rugi...." 

Şi iarăşi poartă Preahulitul 

o cruce tot mereu mai grea, 
căci, dacă unii II alungă, 


vai, alţii cred a îl urma. 

Cu Biblia în jurul mesei 

Se-adună-atâţi la cercetat, 

şi-apoi la memorat versete 

Şi-atâtea ştiu despre „păcat", 


de „mântuire", „veşnicie", 

de „învierea de apoi", 

De „Duhul Sfânt", de „judecată... 
Dar inimile lor nu-s noi 1 


în mii de studii sfârtecată, 

azi Cartea sfântă-i instrument 

de a convinge păcătosul 

că merge chiar pe drumul drept. 

Cu ei la studii 

stă Satana! 

Nu-i mai împiedică defel 

de-a memora Cuvântul Vieţii, 

cât Dumnezeu e scos din el. 
Se-mbată de idei cu toţii... 

Aplauze se-aud mereu 

din mâini frenetic ridicate... 

In ceruri...plânge Dumnezeu... 
Tatiana Topciu 

SUNT 

Cel necuprins în lucruri sau în fire 
şi pentru Care nu există nume, 

mai dinainte de-a fi fost vecia 

şi după ce s-o stinge-ntreaga lume, 
Cel care S-a numit pe Sine „SUNT" - 
Putere şi Fior şi Veşnicie, 

S-a mărginit în spaţiu şi în timp 

şi S-a făcut un OM, asemeni mie, 
Şi m-a aflat pe mine, ce-l doream 
ca rătăcitul în pustiu fântâna, 
ce-aveam să fiu în două mii de ani 
ce sunt acum, şi să-mi atingă mâna, 
să-mi vindece-aplecarea spre păcat, 
trădarea Sa pe te miri ce, din mine. 
Prea-nalte ceruri El le-a aplecat 

să mă-ntâlnească, peste veac, pe mine - 
scânteie-ncremenită într-un strop, 
fără putinţă de-a mă stinge-odată, 
cu dor nespus de Absolut, de Tot, 
şi cu pecetea Slavei sigilată... 

Şi mă numesc de-atuncea după El, 
după eterna Lui identitate. 

Plăcerea mea e voia Lui, la fel 


cum e în ceruri, mai presus de toate. 

Am fost. 

Şi sunt. 

Şi voi tot fi. Mereu. 

Nici stea, nici eu, nici o idee 'naltă, 

ci un fior ţâşnit din Dumnezeu, 
tânjind să mă re-ntorc în El odată.... 


Tatiana Topciu 

DOAMNE CE SĂ-ŢI DĂRUIESC? 
- Doamne, 

ce să-Ţi dăruiesc, 

Harul Tău să-l moştenesc? 

- Ce-ai putea să-Mi dai tu, 
Mie, 

picur mic de, humă vie, 

când în tine-i adunat 

tot ce însumi Eu ţi-am dat? 
Dacă vrei să-ntorci spre Mine 
ce e mai ales în tine, 

tu îmbracă-al milei strai, 
când cu-aproapele tău stai, 
şi-ai să-Mi faci atuncea Mie 
şi nu lui 

o bucurie... 

Eterna prin 

îavaru 

Tatiana Topciu 

MĂRIA ŞI MARTA 

Măria sta uitată, sorbind orice cuvânt 

rostit de gura Celui ce era Viaţa-n sine. 

Şi fiecare vorbă cu înţelesu-i sfânt 

îi cobora în suflet un cer cu slăvi divine. 
înţelegea că viaţa întreagă a dorit 

un ceas cum e acesta, când îi e dat să simtă 

ce zări de har, sublime în suflet se deschid 
când Dumnezeu Se-ndură şi-n slăvi îl învestmânta. 
Dar Marta, prinsă-n treburi, veni către Isus: 

- O, iată cum stă, Doamne, uitându-se la Tine! 
Nu-Ţi pasă că ea sade, când eu mă zbat nespus 
şi de atâtea treburi, nici nu mai ştiu de mine? 

- O, Marto, Marto, zise Isus atuncea blând, 
De multe porţi tu grijă, mereu supusă goanei. 
Eu îţi aduc o hrană ce satură oricând. 

Cine-a gustat-o-n viaţă, în veac nu-i va fi foame. 
Eu n-am venit din Slavă să stau la masa ta 
spre cele ce-s eterne vestirea Mea răsună. 

Tu te-ngrijeşti de lucruri ce iute s-or uita. 
Măria şi-a ales, însă, partea cea mai bună. 

KKK 

Şi astăzi umblă Marta cu chipu-ngrijorat 

s-o judece pe sora de râvnă sfântă plină, 

ce stă în părtăşie cu Domnul necurmat, 

chiar dacă nu e-n viaţă prea bună gospodină... 
CIREŞUL 

Atârnă-n crengi ciorchine - cireşe roşii, coapte. 
Par stele printre frunze, cu raze de rubin. 
Scliplind, întind spre mine atâta bunătate, 

că mă sfiesc ca mâna spre ele s-o întind. 

Ca ieri, purta cireşul în văluri de mătase 
dantele ireale de nea şi de parfum. 

Purta făgăduinţa cireşelor de astăzi, 

strângând în miez de floare-mplinirea de acum. 
Mi-au desfătat privirea petalele ninsorii, 
vibrând sub ceru-albastru în adieri de vânt. 
Veneau le ele fluturi şi-adesea trecătorii 
rupeau crenguţe-n floare şi se duceau râzând. 
Dar azi, cireşul are-mplinirea-mbelşugată 

Pe cât belşug de floare, pe-atâta rod a dat. 

Nu l-a oprit furtuna ori seceta să scoată 
cu-atâta dărnicie, întâiul rod bogat. 

Cum ştie-n orice vară cireşul să asculte, 
s-aducă muguri, floare şi-apoi s-aducă rod...! 
Deşi ades, atâţia îl jefuiesc, mai multe 


cireşe dă la anul, după un tainic cod. 

Şi vişinii, Caişii şi piersicii şi merii, 

gutuii, apoi nucii, vor tot rodi la rând, 

ca să ne-ntindă masa din pragul primăverii. 
Ce predică adâncă, dincolo de cuvânt! 

Ne-a rânduit Stăpânul şi Dumnezeul nostru 
s-aducem roadă multă cât timp ni-i dat să fim. 
Şi parcă până astăzi nu ne cunoaştem rostul 
Primim, primim întruna şi nu mai dăruim! 

In ziua de pe urmă ne vor mustra cireşii: 
ținându-şi rânduiala, ei s-au supus rodind, 

în timp ce noi creştini, - chemaţi şi aleşii 
vom sta cu mâna goală la marele Festin... 


Tatiana Topciu 

Cu câte zeci de brațe 

se ţine pomul de pământ! 
Cu degetele lungi, fibroase, 
şi-nfige spaima, sângerând. 
S-ar duce, oare-n sus coroana 
cu rod şi frunze debordând, 
de nu s-ar duce rădăcina 

să tragă seva din adânc...? 
In orice fibră subterană 

e incrustat un tainic cod 

ŞI soi, şi număr şi culoare 
şi gust, al fiecărui rod. 

Tot astfel, viaţa viitoare 
şi-a-nfiripat deja un drum, 
ducând în sus, pe nesimţite, 
întregul cod al lui „acum”. 

VESTIRE 


Prietene, ţi-a spus vreun om, vreodată, 
că e un Dumnezeu şi-o judecată? 

De n-ai crezut solia cea de Sus - 

cum pentru tine-a pătimit Isus - 

tu vei răspunde-n clipa-nfricoşată. 

Şi unde ai să fugi? In lumea toată 

nu e un loc să te ascunzi de ELI 
Acum te cheamă Domnul blând, ca Miel, 
însă Acel ce-i azi Mântuitor 

va fi atunci un „foc mistuitor"! 

Cu cât mai mult spre tine se-ndreptară 
minuni şi semne şi-ocrotire rară, 
cu-atâta tu vei fi mai vinovat 

în Faţa Celui fără de păcat. 
Atuncea... se vor aduna popoare 

în lung şi lat la Judecata mare 

şi când se va striga numele tău, 

când ai să vezi tu cât ai fost de rău, 
că iadul ţi-este partea blestemată, 
fără putinţă să mai scapi vreodată, 
vei izbucni-ntr-un plâns sfâşietor. 
Dar Mielul blând va fi... Judecător! 
Tatiana Topciu 

107 

Vei implora: 

- „O, Doamne, dar ai milă! 

ai milă de fiinţa mea umilă! 

Că Tu exişti, eu, Doamne n-am ştiut! 
Eu am crezut că totul este... lut." 

- „Ba ai ştiut! Era un dor în tine 

ce suspina adesea după Mine. 
Mereu, mereu tu l-ai ţinut închis 

şi dorul după Mine l-ai ucis... 

Eşti vinovat de-a-ţi fi ucis credinţa, 
de-a-ţi fi redus doar la pământ, fiinţa. 
Acuma - nu-i aşa? - strigi:'Doamne, Tată! 
'Mi-ai fost prieten tinereţea toată! 

Să vină ai tăi idoli să te scape, 
prietenii de chefuri şi de-agape, 
prezicatorn-n care ai crezut, 

mai marii cei cu care-ai petrecut. 

Şi cine te credeai când Mă sfidai? 

Ai vrea acum să fii cu Mine-n Rai, 
dar, fiu risipitor, nepriceput, 

acuma ştii că eşti pe veci pierdut?" 
O, ce-ai să simţi, sărmane muritor, 


când auzi-vei Glasul tunător: 

- „Luaţi-l! Aruncaţi-l în abis!" 

Şi-n chinul cel de veci vei fi închis...?! 
Acuma... eşti aici şi-asculți Vestirea. 
Ce simplu ţi se-oferă mântuirea! 

Nu-n foc, cutremur, trăsnet ori război, 
ci-n pace, Dumnezeu venind spre noi, 
te-mbie să iei Pâinea, Apa Vie, 

să ai de-acum a Slavei garanţie, 

să-L recunoşti drept Dumnezeu acum 
şi să apuci pe-al mântuirii drum. 
Această clipă-i cât o veşnicie: 
Mântuitorul încă te îmbie 

să laşi acuma viaţa de păcat 

şi pentru veci de veci să fii salvat. 
Dar dacă te-mpietreşti şi dac-amâi 

şi dacă tot cel care-ai fost rămâi, 

în Ziua Judecăţii de pe urmă, 

să ştii că orice şansă ţi se curmă, 

căci n-o să aibă nimeni un cuvânt 

de apărare-n Faţa Celui Sfânt. 
Zadarnic ai să strigi cu faţa plânsă, 
când ai respins cereasca mână-ntinsă. 
Dar ... dacă prinzi în clipa cea de faţă 
eterna şansă de-a intra în Viaţă, 

în Ziua de Apoi, la judecată, 

vei sta în Faţa Lui: 

tu - fiu... 

EI- Tată... 


Tatiana Topciu 

ISUS IN GHETSIMANI 

(Evrei 2:9, 10 şi 12:2) 

ISUS Se-ndreaptă-acum ca spre-un liman, 
să-şi verse Duhul plin de-amărăciune, 
spre crângul îndrăgit, spre Ghetsimani, 
să-ŞI pregătească marea misiune. 

Şi iată-L la pământ, înlăcrimat... 

atât de... OM, în marea Lui durere...! 
Un Cer atât de darnic înstelat 

Ii dăruie un sol spre mângâiere, 

căci... singur e Isus, în noaptea grea, 
deşi trei ucenici l-avea aproape, 

Ce mult i-a vrut, cu El a priveghea, 
când va sorbi paharul de păcate...! 
Dar, vai în somn suspină întristaţi 
aleşii-ntre aleşi, trei, ucenicii! 

- „Un ceas n-aţi fost în stare să vegeaţi? 
Puterea cărnii v-a robit cu biciu-i? 
Vegheaţi în rugăciune doar un ceas! 
V-aşteaptă zile grele fără Mine! 

O, ascultați de-al spiritului glas, 


căci firea nu se-nfrânge de la sine!" 
întregul iad îl chinuie amar 

şi nimeni nu-i cu EI! E singur Domnul! 
Va da pentru ai Săi supremul dar 

şi-ai Săi... nepăsători... îi fură somnul... 

Ca pâinea ce se frânge tuturor 

aşa-Şi va frânge Trupul El, pe cruce, 
când mâinile-n spre Cer, mijlocitor, 
pe lemnul crucii, singur le-a aduce... 
Ca vinul cel ce curge-n căni spumos, 
va curge roşu Sângele iubirii... 

El va semna în sânge dureros, 

eternul legământ al mântuirii... 

Doar pentr-aceasta a venit din Ceri 
Dar cât de greu se dă pe sine, lutul...! 
Chiar Cel venit din lumi ce-n veci nu pier 
cu greu Se frânge spre-a plăti tributul! 
Şi totuşi... aţintindu-Şi ochii-n Sus, 
cu Faţa cea de sânge sfânt brăzdată, 

a biruit! A biruit ISUS 

şi-a mântuit o lume vinovată. 
De-aceea străluceşte Domnul azi, 
împodobit cu slava veşniciei: 

căci a ştiut să rabde în necaz, 
schimbându-l în eternă bucurie. 


Paharul tău nu-i mai amar c-al Lui. 
Dar este scris că, spre-a atinge Harul, 
Şi tu Calvarul trebuie să-l sui 

Şi să primeşti să bei întreg, paharul. 


Şi-ntr-un târziu, când tu vei fi păşit 
sublimul Prag, al slavei veşniciei, 
vei spune: „Prea puţin am suferit, 
să merit toată-această bucurie...!" 


717 


RĂZBOINICUL DE SOI 


Umblă prin lume-un războinic de soi. 
Ştie toate limbile lumii, 

ştie toate tainele-ngropate-n trecut 
ori împlântate-n viitor, 

ştie simțirea cea mai adâncă 

spre care în vârfuri se urcă, 

în armonii muzicale 

din orgi electronice, 

harpe, 


chitare.... 


Şi e frumos... 

atât de frumos, 

că nu găseşti pentru el alt nume 
decât în cuvântul „desăvârşire". 

El umblă-n mijlocul pietrelor scânteietoare 
şi-i înţelept, 

de n-are rival. 

Te cucereşte fără luptă. 

Surâde spre tine... fermecător... 
Eşti onorat să te ia în seamă. 
Sfânta Scriptură o ştie pe dinafară. 
Incepe-ntotdeauna cu: „E scris" 

şi predică Evanghelia lui Isus. 


Când vine la tine, se prezintă: „Hristos", 
dar mai adesea „„Paraclet". 

Ți-explică Evanghelia atât de frumos 
cu cercuri, săgeți, diagrame 

şi-ţi cântă pe placul inimii tale. 
Şi nu cere nimic. 

Doar un surâs de răspuns. 

Şi ce frumos se roagă el 

cu chitara la brâu...! 

- întinde mâna şi ia! 

cântă războinicul de soi - 

Toate sunt pentru tine create. 
Toate sunt, prin urmare, curate... 
Eu îți vestesc slobozenia... 
Experimentează! 

Aceasta e vestea mea bună: 

Ai voie! Eşti liber! 

„„Cârpe diem!" e preceptul său preferat 
şi-şi încheie cântarea cu: 

„Isus Hristos a venit în trup." 

De eşti un rob al lui Dumnezeu, 
de eşti un rob al lui Hristos, 

fugi de acest războinic de soi! 
Nu îi da „bun venit!" 

EI e vrăjmaşul Mielului răstignit. 
Căci, de te vei uita bine la el, 

la fruntea lui de aramă, 

la ochii nefiresc de scânteietori, 
vei auzi-n loc de-armonii, 
şuierătura-i de şarpe 

ŞI vei simţi dogoarea de pârjol 

a eternei lui condamnări. 


Tatiana Topciu 

El n-are semnele Jertfirii! 

Chiar dacă are un lanţ la gât care-i atârnă 
o cruce stridentă 

şi-o alta-n ureche... 

Nu să te fericească vrea el, 

ci să te devoreze în eternitate, 

când vei vedea adevărata lui înfăţişare 
de fiară din adânc 

ŞI când... 

va fi prea târziu! 

Nu-i asculta cântecul de sirene! 
Leagă-te de Stânca veacurilor 

şi stai neclintit! 


7 74 
Eterna primăvara 


BALAAM 


Ştia Balac, voivodul moabit, 

că nu-l va-nfrânge pe poporul care 
de Domnul Dumnezeu era păzit 

şi ocrotit de binecuvântare., 

O, de-ar putea ca, pe temutul neam, 
de Dumnezeu lui să îl despartăl 
Şi-atuncea l-a chemat pe Balaam, 

cu el averea gata s-o împartă. 

Pe-un loc înalt, departe de tumult, 
privind poporul Domnului în vale, 
cum, după seminţii sta tăbărât 

în cete, după steagul casei sale, 

în jurul tabernacolului sfânt, 
prorocu-ntors cu faţa spre pustie 

şi parcă înălţat de pe pământ 

rosti preacunoscuta profeție: 

„il văd pe Cel Ce încă n-a venit... 

Mă uit la Cel de dincolo de zare... 
Din Israel o Stea a răsărit... 

Şi un Toiag de cârmuire-apare... 

Şi cine va trăi în preajma Lui 

când lumea va veni s-o cârmuiască...? 
O, de-aş muri de moartea celor vii...] 
Şi viaţa-mi, ca a lor să se sfârşească...!" 
Tatiana Topciu 

Şi prosternat în locul cel înalt - 

de unde Moise-avea să vadă ţara - 
prorocul Balaam s-a închinat, 

chiar dacă astfel şi-a pierdut comoara.... 

De-ar fi pierdut comoara şi atât...! 
Dar mai târziu, cu buna lui ştiinţă, 
a devenit simbolul de temut 

al înseşi lepădării de credinţă! 


Căci dacă de trei ori a prorocit 

de bine, dându-i binecuvântare, 

pe Israel tot el I-a rătăcit, 
plecându-l spre-o străină închinare. 


Ce început frumos la Balaam...! 
Precum el însuşi spune despre sine, 


el se închină chiar lui EL-OLAM 
şi Ii aude vorbele divine, 

văzând vedenia lui EL-ȘADAL... 
EL ELYON lui îi vorbeşte-n faţă... 
Cunoaşte tainele lui ADONAI... 
cu ochii pururea deschişi, învaţă... 
Să-L vezi pe Cel de dincolo de nor... 
Să guşti cerescul dar al părtăşiei... 
puterile din veacul viitor... 

s-auzi cuvinte date numai ție... 

să spui apoi cuvintele ce-auzi... 
vedeniile Slavei nevăzute... 

să-ntorci mulțimi la Domnul, să refuzi 
plăceri... averi... trăind întru virtute, 
ca-ntr-un târziu, din zelul tău nespus 
s-aluneci spre străine legăminte 

atât de jos, pe cât ai fost de sus... 

să te-mpietreşti faţă de cele sfinte... 
Să te arate toţi, spunând: „Priviţi 

pe cel ce predica eterna viaţă...! 
Acuma sunteţi liberi să-L huliţi 

pe Dumnezeu, sfidându-L chiar în Faţă." 
Voi, toţi ce azi în locuri 'nalte staţi, 

în părtăşie cu Cerescul Tată, 

luaţi aminte şi fiţi tari! Vegheaţi 

să nu cădeţi din starea preaînaltă! 


Căci cine iarăşi vă va ridica? 

Şi cine-o să vă ierte renegarea, 

când voi pe cruce-L veţi fi înălţat 

din nou, pe Cel Ce v-a adus salvarea...?! 
Păstrați cu grijă-al Duhului balsam 

şi cercetaţi îndemnurile toate, 

să nu fiţi lepădaţi ca Balaam, 

în ZIUA care-i gata să se-arate! 


Tatiana Topciu 

U7 

IEHOVA-SAMA 

(Eclesiastul 5:1) 

In Templul sfânt păşeşte cu sfială! 
Piciorul să ţi-i scuturi de pământ! 
Spălat de cea mai mică îndoială, 
să intri-n Casa Celui pururi Sfânt! 


Şi-apropie-te să asculți şoptirea 
de susur blând a Celui Nenumit, 
închide poarta gândului, iar firea 
îngenunchiaz-o-n Faţă-I, umilit 
Căci Dumnezeul pentru Care încă 
nu s-a găsit un nume în vreun grai 
şi-ţi ştie taina inimii, adâncă, 
te-aduce, în prezenţa Lui să stai. 
EI, Care umple Cerul şi pământul, 
de nu-i un loc să te ascunzi de EI, 
în Templul Lui te-mbie cu Cuvântul 


ce-a coborât din Cer în chip de Miel... 
De-atâţia ani îţi caută făptura!... 
Atâta, braţul Lui spre tine-a-ntins!... 
Nu vezi în toate-aceastea semnătura 
iubirii Celui Ce Se vrea atins...? 

Când Iacov a pornit în pribegie 
furându-şi dreptul de născut întâi, 

a adormit în inima pustiei 

pe-o piatră ce şi-a pus-o căpătâi. 

Dar a venit în vis o-nfiorare... 

şi-o scară prinse-a coborî din Cer 

pe care îngeri albi, în sărbătoare, 
veneau la călătorul cel stingher. 

Dar ce minunel Luând bine seama, 
văzu la căpătâiul său sărac 

pe Domnul Dumnezeu - IEHOVA-ŞAMA 
pe Domnul lui Avraam şi-al lui Isaac. 
Cuvântul Lui, ca rouă în pustie, 

rosti făgăduinţa Lui de Har: 
călăuzirea Lui> ce-avea să-i fie 
umbrar pe zi, iar pentru noapte-far. 

Şi Iacov a sărit atunci din somnu-i 

şi nu era nimica lângă el. 

Dar el ştia că-n locul-acela, Domnu-i 
şi locu-acela I-a numit Betel. 

- „Ce-nfricoşat e locu-acestal Iată, 
Aici e Casa Celui pururi viu. 

E poarta cerurilor, minunată. 

Şi eu... dormeam aici, fără să ştiu!" 
Dar... peste două mii de ani, odată, 
avea să se-nfiripe din mister, 

lângă Betelul cel de altădată, 

o altă Scară-ntre pământ şi Cer. 


Tatiana Topciu 

S-a luminat prin EA, de Dimineaţă! 
Şi-atâui prin EA, putut-au fi-nnoiţi! 
Pe Scara-aceasta, au urcat la Viaţă 
sărmani şi goi şi-au fost împodobiţi: 
E Cel Ce-a-ntins spre lume două braţe 
s-o-mpace pentru veci cu Dumnezeu. 
Prin jertfa Lui, oricine are viaţă. 
„Chiar de-a murit, el va trăi mereu." 

Nu vezi tu Scara chiar aici de faţă, 
când servii Lui te-mbie către EL? 

Tu vei primi înveşnicită viaţă 

De urci acum pe scara din Betel. 


Descalţă-te de eul cel de fală! 
Piciorul să ţi-l scuturi de pământ! 
în Templul Sfânt păşeşte cu sfială 
căci stai în Faţa Celui pururi Sfânt! 

DOUĂ SURORI 

e 

De-atâția ani, sub cortul meu se ceartă 
două surori...! 

se-mpacă rareori. 

Diferă-atâta una de cealaltă, 

că parcă sunt vrăjmaşe, 

nu surori. 

Când Marta-aleargă-n stânga şi în dreapta, 
slujind la masă, oaspeţii primind, 
Măria plânge cu amar pe treapta 

din dosul casei, pururi suspinând. 

Iar când Măria stă îngenunchiată, 
sorbind răcoarea Viului Izvor, 

o ceartă Marta pururi tulburată, 

că nu îi e de nici un ajutor. 

Adesea vine Domnul să le-mpace 
şi-atunci e bine, toate merg uşor. 

Dar părtăşia iute se desface 

când vine cineva la uşa lor. 

Şi Marta-i prinsă iar în alergare... 
Măria parcă-o stăvileşte-n drum, 

căci zăboveşte mult în închinare, 

cu ochii-nchişi la grijile de-acum. 
Dar dacă-ar fi cuiva să-i dau dreptate, 
Măria mi-ar fi soră mai curând, 

cum stă, ţinându-şi ochii spre Departe, 
să-şi vadă prima, Mirele-apărând. 
Tatiana Topciu 

CÂNTAREA CEA NOUĂ 


{Scumpei Olguța $) 

Va veni vremea 

când vei sta în capul mesei 

ca oaspetele cel mai drag, 

îndelung aşteptat 

în Palatul ceresc. 

Domnul tău, 

după ce-ţi va fi spălat picioarele 
şi-ţi va fi aşezat pe frunte 

coroana - 

pe care, oricum, I-o vei aşterne la picioare, 
te va sluji din acele bucate gustoase, 
miezoase 


şi-ţi va turna să bei 

din vinul Său vechi, limpezit... 
Ce ospăț minunat! 

Ce cântări] 

Ce armonii! 

Vei cânta cu corul acela sublim, 
în care lauda ta 

se va topi în strălucirea bucuriei 
de-A FI! 

vei cânta: 

„lata, acesta e Domnul meu minunat 
în care-am crezut în ascuns. 

Mă bucur şi-L preamăresc necurmat 
E mai mult decât tot ce-am visat - 
El - supremul meu răspuns! 

în El mă încredeam pe pământ, 
Când se ascundea în Cuvânt. 
Sunt acuma în tot ce-a promis. 
Aleluia! Aleluia! 

Cu El am învins!" 

Şi glasul tău nu va mai fi şovăitor 

când va răsuna deplin armonizat, 

în divinul cor. 

Câteva frânturi de secundă 

din cer ai lipsit 

ca s-aprinzi pe pământ o lumină 

şi-apoi te-ai întors 

cu un dor înmiit. 

Dar ce uimire va fi când 

ți se va servi la masă 

tot ce-ai dăruit pe pământ! 

Domnul ţi le-a păstrat în cămara Sa 

ca să facă 

din tot ce I-ai dat 

eternă comoară 

a ta... 

Tatiana Topciu 

"PRIN CREDINŢĂ" 

(Evrei cap. 11) 

Ai primit în inimă chemarea? 
Haru-n slava lui te-a-nvăluit? 

De acum, aşteaptă încercarea 
vredniciei de-a o fi primit! 

Căci credinţa nu înseamnă numa' 
veşnică scutire de necaz, 

culegând din viaţă numai spuma, 
far-a-ţi curge-o lacrimă pe-obraz, 
nu-i doar râs, ori slobodă umblare, 
cu succese care tot se strâng, 
adunări în plină sărbătoare, 

când în jur sunt inimi ce se frâng... 
Calea ei e calea suferinţei... 

luptă necurmată cu Satan, 

cu pornirea propriei fiinţe, 


spre-a atinge veşnicul liman... 
Căci în Ziua Mare, veşnicia 
când vei fi chemat a moşteni, 
care ţi-ar fi oare, vrednicia, 
dacă pe pământ n-ai suferit...? 

„Prin credinţă", Avraam îşi lasă 

la porunca Marelui Stăpân 

casa şi averea lui aleasă 

şi pornind la drum aşa, bătrân, 

el a vrut în cort să locuiască - 

semn al trecătoarei pribegii, 

cu nădejdea-n Patria cerească, 

cea având eterne temelii. 

„Prin credinţă", a urcat pe munte 
să-şi jertfească fiul, pe Isaac. 
Propria-i nădejde-a stat s-o-nfrunte. 
Şi-a rămas o pildă peste veac! 
„Prin credinţă", Moise - „Scos din Ape" 
şi-a lăsat vremelnicul confort, 
suferind de neamul său aproape, 
pribegind spre-al întâlnirii Cort. 
Ochii pironind spre răsplătire, 
socotea ocara lui Hristos 

o mai însemnată-navuţire 

ca averea celui păcătos. 

Ascultând chemarea Lui măreaţă, 
de vrăjmaşii lui nu s-a temut, 

ca şi când l-ar fi văzut în faţă 

Pe Acela pururi nevăzut... 

Daniel - şi el un om, ca tine, 

a ales o peşteră cu lei, 

decât să renunţe să se-nchine 
Celui, mai presus de orice zei. 


Tatiana Topciu 

„Prin credinţă", au gustat cuptorul 
înroşit, trei tineri neînvinşi 

şi prin ea veni Mântuitorul 

să-i păzească vii şi neatinşi. 

Fraţii noştri din aceste locuri 
„prin credinţă", câţi n-au suferit 
lanţuri şi-nchisoare şi batjocuri, 
pe când alţii-n chinuri au pierit...! 
„Prin credinţă", şi-astăzi, pretutindeni 
încă se fac fapte de viteji! 

Cât pământu-acesta se întinde, 

are Dumnezeu copii aleşi. 

Gata să înfrunte foamea, gerul, 
dezlegaţi de trupul trecător, 
ei împodobesc de-acuma Cerul 


şi-or rămâne-n veac nemuritori... 


„Prin credinţă", - acceptă suferinţa! 
E o demnitate de nespus 

să ai harul de-a-ţi jertfi fiinţa 

pe altarul Domnului Isus. 

Căci în Ziua Mare, veşnicia 

Când vei fi chemat a moşteni, 

care ţi-ar fi, oare, vrednicia, 

dacă pe pământ n-ai suferit...? 

STEAUA 


Cu ochii către bolta clară, 
cătând în stele taine dragi, 
călătorind spre sfânta ţară, 

s-au întâlnit în drum, trei magi. 
Pe cer zăriseră o dată 

o stea cum alta n-a mai fost 

şi apariția-i ciudată 

avea acelaşi tainic rost. 

- E-o stea ce-arată nemurire... 
- E-un mare împărat născut... 

- Parcă n-ar fi din omenire... 

- Şi parcă n-are început... 

- Nu-i zămislit ca orişicare... 

- N-are obârşie... nici neam... 

- Nici spiţa neamului., n-o are.. 
- Să fie el... un NOU ADAM...? 
Şi steaua arăta o cale 

deschisă larg, în Răsărit. 

Şi, după legile astrale, 

pe cale, magii au pornit. 
Simţeau că sunt chemaţi să-L caute, 
să I se-nchine, sunt datori, 

cu vistieriile bogate, 

smeriţi, ca nişte slujitori. 


Tatiana Topciu 

Aveau de îndurat pustia 

ŞI ziua arşiţa-i topea... 

Dar noaptea, parcă veşnicia 
pe lângă ei călătorea... 

în noaptea-albastră şi curată 
în pulbere de stele, -n cer, 
era o stea... ca nici o altă... 
ce le vestea un sfânt mister.. 

- „In veci trăiască împăratul! 
veniră-n faţa lui Irod - 

Dar unde este preaînaltul 
Născut, al sfântului norod? 
Căci l-am văzut în ceruri steaua 
şi la-nchinare am venit, 

cu sufletul curat ca neaua 

şi daruri de neprețuit!" 
Şi-aşa aflară magii-aceia 


că este scris în cărţi de preţ 
că Se va naşte în Iudeea 
Păstorul veşnicei vieți. 

Şi au pornit la drum de-ndată 
spre Betleemul profetit, 

când deodată, steaua, iată, 

li se ivi, ca-n Răsărit. 

Când steaua au văzut-o, vie, 

în calea lor ca la-nceput, 

i-a copleşit o bucurie, 

cum încă-n viaţă n-au avut. 
Parcă venea spre ei o boare 

din paradisul cel pierdut 

şi parcă îi chema din zare 

un Dumnezeu necunoscut... 

Şi înaintea lui Mesia 

şi-a sfintei mame s-au plecat 

şi, deschizându-şi visteria, 

cu daruri ei s-au închinat. 

Nu s-au urnit la drum zadarnici 
Nu, steaua nu i-a înşelat! 

O, fost-au răsplătiți prea darnic, 
văzând pe veşnicu-Mpărat! 


O, frații mei, fără tăgadă, 

şi noi zărim în cer o Stea. 

Nu-i este dat oricui s-o vadă 

şi mulți se îndoiesc de ea. 

Ne poartă Steaua prin pustie 
şi-ades întâmpinăm furtuni, 
dar noi păşim cu bucurie 

spre ţara veşnicei cununi. 
Tatiana Topciu 

Se miră lumea: ce ne schimbă? 
Ce ne-a urnit pe noi la drum...? 
Cum de vorbim cereasca limbă....? 
Cum de jertfim ce-avem mai bun...? 
Dar noi zărim o Stea-n tărie 

şi raza ei ne-arată-n Sus 
Acolo, unde-n bucurie 
ne-aşteaptă Regele ISUS. 

Nu vom găsi o iesle rece, 

căci nu spre Betleem păşim. 
Acolo-L vom găsi pe Rege 
şi-n veci vom fi cu Eli Amin. 

"DOMNUL ESTE ADEVĂRATUL DUMNEZEU' 
(1 împărați 18:18-40) 

.... Curgea şiroaie apa peste pietre 

şi peste şanţul dimprejur curgea... 

- „Umpleţi cu apă încă patru vedre! 
Turnaţi-le pe jertfa! Veţi vedea 

că Dumnezeul Care va răspunde 

prin foc din cer - lehova sau vreun zeu 
şi va putea aprinde lemne ude - 

Acela singur este Dumnezeu!" 

Poporul asculta cu umilinţă 

cum glasul lui Ilie se suia 

spre cer, în ceas de seară, cu credinţă 

şi spaţiul 'maltei slave-l străbătea: 

- „O, Doamne, Dumnezeu din veşnicie, 
O, Dumnezeule-al lui Avraam, 

Isaac şi Israel, fă să se ştie 

că Tu eşti Dumnezeu, din neam în neam! 
Ascultă-Ti, Doamne, robul când Te cheamă! 
Grăbeşte-Te şi-i vino-n ajutor, 

ca inima, de Tine să se teamă, 

smerită, a întregului popor! 

Tatiana Topciu 

Măreşte-Ţi, Doamne, azi, slăvitu-Ţi Nume! 
ca să se ştie azi, în Israel 

că e un singur Dumnezeu pe lume 

şi trebuie să mergem după El!" 

Şi rugăciunea bine nu se stinse, 

când coborî un foc mistuitor 

ce lemnele şi jertfa le aprinse 

uscând şi şanţul împrejmuitor. 

Țâşni căinţa ca dintr-o fântână 

poporul prinse-a se boci din greu, 

cu faţa prosternată în ţărână: 

- „O, Domnul nostru este Dumnezeu!" 

Nu aşteptaţi, iubiții mei, spre-a crede, 
să cadă foc, sub ochii tuturor! 

Urmaţi-L şi când ochiul nu II vede, 

căci „Dumnezeu e foc mistuitor!" 
Treziţi-vă, cât încă vă aşteaptă, 

cât încă vă primeşte iubitor, 

cât încă glasul Lui - duioasă şoaptă, 

vă vrea salvarea, ca Mântuitor. 


Cât încă nu s-a auzit „strigarea", 
cât încă zăboveşte a veni, 
primiţi acum, cât este timp, chemarea, 


şi gata fiți de-acuma a-l sluji! 

ILIE LA HOREB 

(1 împărați 19:8-18) 

Să piară pentru totdeauna zeul 

şi închinarea către el, în veac, 
profeţii ce-au trădat pe Dumnezeul 
lui Israel, scăldaţi în sânge zac. 
Poporul în extaz îl preamăreşte 
pe Dumnezeul Cel Adevărat 

şi-n lacrimi de căinţă se smereşte 
că prea amar de El s-a-ndepărtat. 
Se jură Izabela cu mânie 

c-o să răzbune sângele vărsat 

ŞI c-o să zacă mâine chiar, Ilie 

ca şi profeţii ei, înjunghiat. 

Şi iată-l plin de groază prorocul, 
croindu-şi, în pustia stearpă drum. 
Chiar ieri, din ceruri coborâse focul 
Şi ce amară soartă-l paşte-acum! 
El a-mplinit porunca cea divină: 
Minuni în Israel a săvârşit. 

El a făcut ca seceta să vină 

şi ploaia tot prin ruga-i s-a pornit, 


Tatiana Topciu 

a ZIS, şi pumnu-acela de făină 

şi picul de ulei s-au înmulţit, 

când I-a hrănit cea văduvă blajină 
iar fiul i-a-nviat, când i-a murit. 
Şi vru să moară! Dar un dor anume 
îl mai lega o clipă de pământ: 
dorea să vadă, cât mai e în lume, 
chipul real al Celui Pururi Sfânt. 
El cunoştea puterea cea adâncă 

şi Glasul sfânt când inspirat era. 
Dar chipul Celui Sfânt, Ilie încă 
nu l-a văzut şi nu îl cunoştea. 

Pe muntele Horeb, cu frică sfântă, 

Ilie sta, prins de fiori adânci. 

Şi-un vânt grozav, ce munţii îi despică, 
rostogolind în haos brazi şi stânci, 

cu zgomote sinistre-acum purcese. 

Ilie tremura, privind în hău. 

Dar a trecut. Şi Domnul nu fusese. 
Fusese o furtună-n locul Său. 

Şi un cutremur de pământ se-alese. 

Se clătinau şi munţi, şi cetăţui... 


Dar a trecut. Şi Domnul nu fusese. 
Cutremurul fusese-n locul Lui. 

Ca din senin, o, iată, focul iese, 
amenințând cu vâlvătăi gălbui. 

Dar a trecut. Şi Domnul nu fusese. 
Fusese focul doar, în locul Lui. 

.... Şi-n urmă... a venit o adiere... 

un susur blând, subțire... de izvor... 
Din Rai venise parcă-o mângâiere... 
şi-n sufletul prorocului un dor... 

El a ieşit din peşteră de-ndată 

şi faţa cu mantaua şi-a-nvelit, 

căci Dumnezeu era de astădată 

şi Chipu-l... nici un om nu l-a privit. 
Nu mai simţea nici teama, nici durerea. 
Doar într-o clipă spaima i s-a dus: 
Gustase îndurarea... mângâierea... 
Prezenţa Dumnezeului de Sus. 

Putea să-nfrunte-acum vrăjmăşia 

şi împărați şi un întreg popor. 

Ilie-n Dumnezeu şi-avea tăria, 
simțindu-se de-acum biruitor. 


la seama, frate, nu cumva-n lucrare 
să uiţi de Dumnezeu - în Care crezi, 
să uiţi de rugăciune şi-ascultare, 
mereu grăbit pe-ogoru-l să lucrezi. 
Fiincă nimic n-aduce bucuria - 

nici roadă, nici răspuns la rugi fierbinţi - 
Tatiana Topciu 

cum o dă El, când însăşi măreţia 
Prezenţei Lui o lasă în cei sfinţi. 
Stai tu cu El? I-ai cunoscut fiorul? 
Te simţi schimbat şi înnoit deplin? 
Te poartă către El întruna dorul? 

E mulțumit de tine El, deplin? 

Ia seama! Ca, în Ziua de pe Urmă, 

Când Domnu-i va chema pe cei din Har, 
să fii şi tu cu fericita turmă, 

în părtăşia-l fără de hotar! 

SĂ NU TE SUPERI... 

Să nu te superi niciodată, cu nici un chip pe 
Dumnezeu, 

dacă adeseori în viață nu-ți izbuteşte planul tău. 
De câte ori n-ai stat tu, oare, nepăsător chemă 
Lui? 

Când te-a trimis El în lucrare, tu ai pornit? 

A1 mers să spui 

de Dumnezeu, la lumea-aceasta ce e orbită 
de-amăgiri? 

Te-ai mulțumit să ducă alţii mesajul sfintei mân- 
tuiri. 

Şi-aşa ţi-ai întărit urechea şi inima şi-ai început 
să te închizi în cercul propriu, 

în care Domnul n-a-ncăput... 

Şi tu, când vrei să-ţi izbutească urzirea planului 
firesc, 

vrei să-ţi răspundă prompt dorinţei, cu ajutor 
dumnezeiesc...? 

Ce simţi tu azi, în ne-mplinire, lipsit de orice aju- 
tor, 

simți El însuşi, când rămas-ai chemării Lui, 
nepăsător! 

Când părăsit te simţi pe lume de cei ce-odatf 
te-au iubit, 

şi-amarnic suferi părăsirea în chin şi plâns 
nestăvilit, 

gândeşte-te ce simte Domnul când tu, Mireasa lui 
Hristos, 

te duci în lume după idoli, şi sub orice copac 
umbros, 

tu calci sfinţenia-n picioare, cereasca-nvăţătură-a 
Lui. 

Ca să-mplineşti dorinţa firii, trădezi iubirea 
Domnului. 

Iar azi, când bântuie furtuna, când valul se ridică 
sus 

şi când te zbaţi în încercare, copil al Domnului 
Isus, 

adu-ţi aminte de umblare! Roşeşte! Pune capu-n 
piept 

şi recunoaşte că şi-acuma, chiar în înfrângeri, 

El e drept! 


Şi când vei înţelege-aceasta 

şi când vei cere-n plâns iertare, 
El va aduce izbăvire 

şi har 

şi binecuvântare.... 

VIAŢA E PRILEJ DE MÂNTUIRE 
„Atunci a dorit să moară şi a zis: 'Mai bine să 
mor, decăt să trăiesc' Domnul a răspuns: "Bine 
faci tu că te mânii...?'" (Iona 4:8b şi 9a) 
Viaţa e prilej de mântuire. 
Nu dori să o sfârşeşti, căci ea 
singură e prag de nemurire, 
zborul veşnic când îti vei lua. 


Ea-ţi formează-n duh desăvârşirea - 
doar desăvârşit ajungi în Cer] - 
Crezi tu că ţi-ai împlinit menirea? 
Câte suflete te vor, te cer! 

Din păcat, atâtea mii de braţe 
strigă după tine ajutori 

Tu ştii calea spre eterna viaţă, 

cum poţi spune, oare: „Vreau să mor!"? 
Preţuieşte-ţi viaţa cât ţi-e dată 

şi lucrează-n ea cu bucurie! 

Dacă Domnul ţi-ar răspunde-ndată 
şi te va lua în veşnicie, 

în Lumina-aceea lângă care 

nu-i e dat oricui să vieţuiască 

în acea desăvârşită stare 

care e în gloria cerească, 

Tatiana Topciu 

Vei căta prin colţuri cu firide 

să te-ascunzi de-atâta strălucire, 
când în slavă ochii s-or deschide. 
N-ai fost pregătit de nemurire! 
Cum ai vrea să te re-ntorci în lume, 
să te pregăteşti de veşnicie... 

să vesteşti Dumnezeiescul Nume... 
să vesteşti cereasca-Mpărăţie...! 
Dar aşa ceva nu-i cu putinţă! 

şi-ai să-ţi plângi amara rătăcire, 
Viaţa e prilej de pocăință! 

Viaţa e prilej de mântuire! 

Dacă nu te-a pregătit pământul 
ca-n neputrezire să învii, 

moartea nu-ţi va mai vesti Cuvântul 
şi-o să-ţi pară rău în veşnicii. 
Preţuieşte viaţa, cât ţi-e dată! 

Calea sfântă şi pe alţii-o-nvaţă! 

Ce lucrare ţi-e încredinţată! 
Bucură-te cât mai eşti în viaţă! 


Şi acum, răscumpără clipita! 
Nu mai este timp de risipit! 
Biruieşte chiar acum ispita! 
Rabdă, rabdă până la sfârşit! 
739 

PSALMUL 139 

Mă cercetezi TU ÎNSUŢI, DUMNEZEUL 
Tu-mi ştii umblarea zilnică mereu: 

de stau, de umblu, de citesc, de cânt, 

de biruiesc în lupte, de-s înfrânt... 

De vreau să spun cuvinte-n vers sau cânt, 
TU le cunoşti sub forma lor de gând... 
TU mă-nconjori din faţă, dinapoi, 

de sus, de jos, din slavă, din noroi.... 

Şi nu pricep cum pururi mă veghezi, 
neostenind, mă binecuvintezi... 

Ah, unde aş fugi de Faţa Ta...!? 

De Duhu-Ţi unde m-aş îndepărta...!? 
De m-aş sui la cer, acolo eşti 

în mijlocul oştirilor cereşti. 

Sălaşul morţii nu Ii e ascuns, 

căci ochiul Tău şi-acolo a pătruns. 

lar dacă m-aş urca pe-aripi de zori 
s-ajung până la ţărmul mării-n zbor, 

tot mâna Ta mă va călăuzi 

şi dreapta Ta de rău mă va păzi. 

De-aş spune: „lată-n noapte mă ascund, 
în întunericul cel mai profund", 

pe dată întunericul e şters... 

Nu-i pentru Tine noapte-n univers! 

Ci noaptea străluceşte ca o zi, 

şi întunericul e miazăzi. 

Cu invizibil fir TU m-ai ţesut 

într-un adânc de nimenea ştiut... 
Fiinţa mea când încă n-avea chip, 
mai mică decât firul de nisip, 

TU mă vedeai în miezul cel secret, 
când mă coceam acolo-ncet-încet. 
TU îmi vedeai întregul meu contur 

şi trupul îmi ieşi fără cusur, 

cu mădulare, degete, rărunchi, 

cu unghii, umeri, inimă, genunchi.... 
Şi dacă-atâta osteneală-Ţi dai 

să faci un trup, IEHOVA ADONAI, 
ce mult pentru un suflet TE-ai trudit, 
de L-ai trimis, să moară răstignit, 

pe FIUL TĂU, din TINE ÎNSUȚI rupt, 
pe om iubindu-l astfel, ne-ntrerupt...! 
Te laud că sunt om şi că gândesc... 

că singur nu-s în golul pământesc... 
că am un TATĂ şi-un MÂNTUITOR 


ce mă-nconjoar-atât de iubitor... 

Cu Tine ochii-nchid să mă-odihnesc 

şi tot cu Tine sunt când mă trezesc... 

Mă cercetează DOAMNE DUMNEZEU! 
Cunoaşte-mi inima şi gândul meu! 

Vezi dacă nu m-am rătăcit de-acum 

şi du-mă TU pe-al veşniciei drum! 

în mâna TA, o, DOAMNE DUMNEZEU 
şi trupul Ți-1 predau, şi duhul meu! 

CÂNTAREA LUI BEŢALEEL 
(Exod 35:30-35) 

M-ai miruit cu dar de măiestrie, 
cioplind cu dalta fină în Cuvânt, 
să pot sculpta în marmura lui vie, 
spre-mpărăţia Ta, 

un prag preasfânt... 

M-ai miruit cu dar de măiestrie, 
ca, mlădiind culorile pe rând, 

să pot crea, cu Tine-n părtăşie, 
spre-mpărăţia Ta, 

un prag preasfânt... 

M-ai miruit cu dar de măiestrie, 
din Ceruri, slava-Ţi s-o cobor prin cânt, 
dezvăluind, în plină armonie, 
spre-mpărăţia Ta, 

un prag preasfânt... 

Pe cei ce văd, prin darul măiestriei, 
Lumina cea ascunsă în Cuvânt, 
primeşte-i, 

când păşesc în curăţie, 

cu tălpi curate, 

pragul Tău, preasfânt... 

CU ATÂTA HAR... 


Cu-atâta HAR m-ai copleşit, 
că greu, 

ca bulgărul de aur, 
mă-mpovărează fericit 

şi-l simt nepreţuit tezaur. 


Atât de scump mi-ai devenit, 
unificat cu viaţa-mi toată, 

că nu-nţeleg a mai trăi 

de-aş pierde Chipul Tău vreodată... 
Atât de drag, de preţios 

mi-ai devenit, Isuse-n viaţă, 

că fără Tine, ne-ndoios, 

aş fi un jalnic sloi de gheaţă. 


Cu Tine are viaţa preţ] 
Cu Tine-o voi sfârşi odată. 


O, Tu însemni ce-i mai măreț: 
Isus -VIAȚA- adevărată] 

ISUS 

Isus 

tot în picioarele goale umblă 

şi în secolul douăzeci 

şi tot o cămaşă - 

doar una - 

I-acoperă umerii reci... 

La iesle şi azi îi adună 

pe magi şi păstori... 

La locul cel mai umil 

El Se-oferă 

ca Miel răbdător... 

Nici astăzi nu are un loc 

unde capul să-şi plece... 

Călare pe cel mai umil din asini 
prin lume şi astăzi 

El trece... 

întoarce şi astăzi obrazul 

spre cel ce-L loveşte... 

Pe drumul spre Ierihon 

pentru unul - căzut 

El se-opreşte... 

Nici azi, mâna Lui 

trestia frântă n-o frânge 

şi mucul ce doar - doar mai pâlpâie 
El nu îl stinge... 

Tatiana Topciu 

Plânge şi azi cu Măria şi Marta 
pentru moartea ce curmă... 

se bucură de oaia aflată 

mai mult ca de-o turmă... 
Privirea Lui grea de mărire 
Umil o apleacă 

să scrie cu degetul pe țărână 
iertarea... 

Şi pleacă... 

încins cu ştergarul, 

EI spală picioarele tuturor, 

şi-n urmă, apucă spre Cruce, 
să moară - 

Dumnezeu jertfitor... 

Isus 

tot în picioarele goale umblă 
şi-n secolul douăzeci 

şi încă Se roagă, 

Se roagă 

pentru iertarea celor cu suflete reci... 
Cu rănile-n veci sângerânde, 


în mâini şi-n picioare săpate, 
aşa, în picioarele goale, 

în secolul nostru, 

pământul întreg îl străbate... 
Prea lesne nu-L vezi, 

nu-L auzi, 

căci trâmbiţe nu-i sună 'nainte 

şi n-are escorte de mulți ucenici, 
nici multe cuvinte... 

Când trece pe-alături de tine 

o Umbră blajină 

şi-ţi sună-n urechi şoptirea divină: 
„Voi, toţi cei împovăraţi, 

cei trudiţi, 

veniţi la Mine! 

Vă iubesc! 

Veniţi!" 

Când Glasul acela topit e-n durere, 
dar toarnă pe răni mângâiere, 

şi ochii-l duioşi sunt 

şi fruntea plecată 

şi răni sângerânde 

pe trupul său poartă, 

prietene drag, 

să te uiţi drept în sus: 

oricare l-ar fi numele, 

pe lângă tine trece 

ISUS... 

O, Doamne, Domn în Cer şi pe pământ, 
ce minunat e Numele Tău, sfânt! 

Ce slavă este-n el! Cât e de sus, 

din Răsărit şi până în Apus! 

Tu ai creat întinderea de stele. 

Şi mă uimesc, uitându-mă la ele. 

Căci după ele, lumea-şi ţine vremuri 
din veci, în veci - de-aceea mă cutremur.. 
Şi câte stele, aşezate-n gol, 

pe infinite căi îşi dau ocol! 

Şi una nu se-abate-n calea ei, 
plimbându-se pe cosmice alei, 

de parcă-ar spune toate: ARMONIE! 
Şi-ar arăta spre Tine: MĂREȚIE ! 
Mi-ntore privirea-n jos şi mă-nfior: 
dar omul... Ce e omul muritor...? 

O stea durează. 

Omul însă, nu! 

Şi pentru om facut-ai totul, Tu. 

C-un pic, mai jos de îngeri l-ai făcut 
şi ai suflat DUMNEZEIRE-n lut! 


I-ai dat lumină, l-ai făcut stăpân 
şi toate sub picioare-i se supun: 

pământ, verdeață, aer, vietăţi, 

si soare, ape, pomi cu bunătăţi, 

îți umpli mâna şi reverşi din zări 

spre om atâtea binecuvântări...! 

Şi, ca şi când acestea nu-s deajuns, 

pe însuşi FIUL fi l-ai dat străpuns 

în locul său, al omului nedemn, 

Şi-ai atârnat TU, DUMNEZEU, pe lemn! 
Şi cine, oare-n lemn Te-a pironit...? 
Chiar cel ce-a fost de Tine-aşa iubit, 
chiar omul cel de Tine plămădit 

Te-a umilit şi-n lemn Te-a țintuit... 

Şi totuşi, Tu iubirea nu Ţi-ai stins, 

căci el, nu Tu-e jalnicul învins 

şi îl aştepţi cu-acelaşi veşnic dor 

pe om, ca pe un fiu risipitor... 

URARE 

„Izvorul tău să fie binecuvântat şi bucură-te de 
nevasta tinereţii tale] 

Cerboaică iubită, căprioară plăcută, fii îndrăgos- 
tit necurmat de dragostea ei. Şi pentru ce, fiule, ai 
fi îndrăgostit de o străină şi ai îmbrăţişa sânul 
unei necunoscute?" 

(Proverbe 5:18-20) 

Să-ţi iubeşti soţia tinereţii, 

cum iubeşti pe câmpuri căprioara 
apărută-n zorii dimineţii, 

ca să pască iarba-n rouă, vara... 

Ochii-i blânzi a neprihană cată... 

Trupu ei întreg e-o-nfiorare 

Arc întins... privirea încordată: 

de-unde va ţâşni săgeata, oare...? 
O-nspăimântă şi mişcarea ierbii... 

Simte pe aproape vânătorul... 

Când se uită, însă, vede cerbii 

şi-ntre ei... îşi vede căpriorul... 

Ştie-acum că grija-i e luată: 

Dacă va veni nimicitorul 

cu săgeata lui înveninată, 

pieptul şi-l va pune căpriorul... 

Trec sub frunze unul lângă altul... 
Temerile toate i se-alină... 

şi, luându-şi împreună saltul, 

se tot duc... în ceața de lumină... 
Să-ţi iubeşti soţia tinereții, 

cum iubeşti o zi de primăvară... 
cum iubeşti seninul dimineţii... 
s-o iubeşti mereu ca-ntâia oară... 
Şi de ce-ai îmbrățişa pe lume 
alte daruri, altă-nfăţişare, 

când pe ea ai vrut-o tu, anume, 
de soţie, unică sub soare...? 
Pentru tine-a strâns mărgăritare 
şi-astăzi ţi le dă cu bucurie. 
Cum te vei purta cu fiecare, 
mire drag, răspunzi o veşnicie! 
Tu copilă scumpă, îmbrăcată 

în zăpada rochiei de mireasă, 
mâna ta e binecuvântată 

pacea în căminul tău s-o ţeasă. 


Să-ţi păstrezi blândeţea îngerească! 
Zâmbetul să-ţi înflorească-n casă! 
Sufletul întruna să-ţi sporească 

şi să fii mereu, mereu, mireasă! 
Nu uitaţi genunchii a-i prosterne 
spre-a urca de astăzi, împreună 
către munţii gloriei eterne, 

unde vă aşteaptă o cunună... 

CU CERU-N PĂRTAŞE 


De nu aş fi pe drumul către Slavă, 
nu s-ar lupta Satan să mă doboare, 
n-ar picura în gândul meu otravă 
şi n-ar sufla a iadului dogoare. 

De nu aş fi pe calea mântuirii, 

aş merge fără nici o încercare, 


m-aş conforma şi eu cu voia firii 
şi-aş izbuti în viaţă ca oricare. 

Dar eu de mult nu mai ţintesc spre lume 
decât să fiu a cerului solie, 

vestind în jur Dumnezeiescul Nume 
al Celui ce m-a uns cu bucurie. 

Nu îngerii puterea mi-o vor creşte, 
arhanghelii cei cu puteri divine, 

ci însuşi DUMNEZEU mă ocroteşte, 
cu braţele întinse peste mine. 
Săgeata celui rău nu mă atinge; 
oricât ar vrea, întoarsă e din cale 
Cerescul Har spre ceruri mă împinge 
şi parc-aud de-acuma osanale, 

şi parcă văd şi străzile pavate 

cu aur încercat, trecut prin moarte, 

şi parcă adieri înmiresmate 

mi-arată o grădină de Departe... 

Şi mi-e uşor să trec prin neagra vale 
şi vin fiori de sfântă bucurie. 

Țâşnesc din mine parcă, osanale 
ce-ajung în noul Rai, în veşnicie.... 

APOSTAZIE 

Am îmbrăcat Cuvântul în cuvinte 

şi ne-am trufit să-i spunem „Dumnezeu"! 
Smulgându-l apoi dintre ziduri sfinte 
l-am arătat la toţi, ca pe-un trofeu. 

Şi l-am tot dus aşa, din casă-n casă. 
L-am prezentat la toţi - şi răi şi buni, 
lăsându-li-l apoi pe-un colț de masă: 
- Luaţi-l. că vă costă-aşa puţini 

Şi când Cuvântul s-a golit în totul 

şi forme goale am ajuns şi noi, 

i-am lepădat la vechituri chivotul 
găsind că pantomima-i mai de soi. 
Suindu-ne pe cruci imaginare, 
maimuţărirăm Jertfa lui Isus, 
mimarăm suferinţa-l jertfitoare 

şi lacrima şi sângele ce-au curs... 

Ne credem toţi, apostolii din urmă, 
trimişi de Preaînaltul pe pământ, 
păstori peste o nou formată turmă, 
evanghelişti ai altui legământ. 

Şi când ovaţii zgomotoase sună 

şi mâini, frenetic se ridică-n sus, 
ne-nchipuim că şi în Cer răsună 
aplauze spre slava lui Isus. 

Dar, vai! în slava unde El domneşte 
nu urcă bucuriile trupeşti, 

ci doar o inimă ce se zdrobeşte 
şi-un duh ce nu se-mbată cu poveşti. 
Aceasta-i legea, cât va fi pământul: 
sunt binecuvântaţi acei ce plâng 

şi-s răsplătiți de Dumnezeu Preasfântul 
cei care-n rugă inimile-şi frâng, 

cei care fac din trupul lor, altarul 

pe care singuri, jertfă se aduc, 

cei care urcă zi de zi Calvarul 

şi la nimic, fiinţa îşi reduc, 

cei care şi-au lăsat pe veşnicie 

şi holde şi feciori, şi avuţii... 

Ei vor primi eterna bucurie 

de-a fi cu Dumnezeu, veci de vecii. 


Tatiana Topciu 

DESTAINUIRE 

Eu m-am retras un ceas în miezul mic 
să-nvăţ să ţes din fir de borangic 
două aripi 

să semene a flori. 

Şi am de-ales nuanţe de culor. 

(în întuneric se aleg mai bine 
nuanțele, 

aşa, ca să se-mbine.) 

Ce-i drept, 

cam râd surorile şi fraţii 

că de acum m-am pus pe inovaţii! 
Dar eu şi-aşa mă ţem că e târziu, 
că mult în coaja-aceasta n-o să fiu, 
c-o să mă cheme Cineva 

din Cer, 

să scot din micul meu atelier 
aripile, 

după proiectul dat. 

Şi timpul... 

timpul, iată, 

s-a scurtat 

şi nu-mi ajunge, să desăvârşesc 
aripile 

la care migălesc, 


cu care-mi voi lua supremul salt 
până la tronul celui Preaînalt. 


De-aceea m-am retras în micul miez 
să aflu saltul, 
să-l eternizez... 

"NICI PE JUMĂTATE..." 

„Deci era adevărat ce am auzit în ţara mea despre 
faptele şi înţeleciunea tal Dar nu credeam, până ce 
n-am văzut şi am văzut cu ochii mei. Şi iată că 
nici pe jumătate nu mi s-a spus, Tu ai mai multă 
înțeleciune şi propăşire decât am auzit eu mergân- 
du-ți faima." 

(1 împărați 10:6,7) 

Mi s-a vorbit de cei aleşi de Tine 

că eşti un Dumnezeu izbăvitor, 

ce răul poţi, de vrei, să-l schimbi în bine, 

că Numele Tău e Mântuitor. 

Şi mi s-a spus ce dulce-i părtăşia 

cu Cel ce iartă totul, tuturor, 

ce neasemuită-i bucuria 

ce curge din cerescul Tău izvor. 

O, mi s-a spus că nimeni nu-i ca Tine 

de credincios, în tot ce ai promis, 

că-n ajutor, chiar dreapta Ta Iți vine, 

să izbăveşti un suflet din abis. 

Dar... când am fost căzută-n disperare 

şi am strigat la Tine ajutor, 

Tu Te-ai plecat spre mine cu-ndurare 

şi mi-ai deschis o cale şi-un izvor. 

Tatiana Topciu 

Te-ai aplecat spre mine, Tu, Prea'Naltul... 
M-ai ridicat de mână, drept în sus... 
Cu-adevărat, ca Tine nu e altul, 

oricât, de Tine solii Tăi mi-au spus! 

Tu... m-ai privit în ochi cu-aşa iubire, 

cum nu-i să mă iubească cineva 

In sfinte stări, cu mult mai sus de fire, 

Tu m-ai primit în părtăşia Ta... 

M-ai botezat în sfânta Ta Prezenţă... 

M-ai copleşit, de Sus, cu-atâta har, 

că-n adorare şi în reverență, 

n-aş mai fi coborât în lume iar... 

Dar am venit, să spun şi eu, la oameni 

ce-am cunoscut şi eu, la rândul meu, 

să-mpart o hrană celor ce le-e foame 

şi sete, după Unul Dumnezeu. 

Cei ce mi-au spus cuvinte despre Tine, 
Mântuitor şi Dumnezeu Isus, 

cuvinte ce mi se păreau divine, 

o, nici pe jumătate nu mi-au spusl 

Să te prezint, nu sunt aici cuvinte... 

Să Te slăvesc, nici sunete nu sunt... 

în duh, doar, când voi fi pe plaiuri sfinte, 


Te-oi adora, dincolo de cuvânt, 

când voi vedea că-ntreci în măreție 

tot ce-am crezut că pe pământ s-a spus, 
când mă voi bucura o veşnicie 

să Te ador, iubitul meu ISUS... 

MĂ-NCHIN 


Nimic nu vreau... 

Nimic nu cer... 

Mă-nchin... 

Şi mi-e o sfântă teamă de Divin.. 
L-am jinduit... cum altceva nimic. 
Şi-acum... că e aici... mă simt prea mic. 
Aştept să vină adieri cereşti, 

la uşa dincolo de care eşti... 

Şi nu ştiu ce să fac: 

să o deschid? 

Mă tem de un preaplin... 

Mă tem de-un vid... 

Mă tem de chipul Domnului Isus 
Şi dorul după El e de nespus... 

Şi dacă vine - 

Doamne, cât aş vreai - 

ce mult va osândi umblarea mea, 
când va zări prin colţuri cu gunoi 
statuile zidite din noroi, 

la care nu ştiu pentru ce mai ţin, 
doar Domnului voind să mă închin... 
Şi de nu vine... 

oare cum să-ndur 

rămânerea în starea de obscur...? 
Tatiana Topciu 

O, Doamne, 

hotărăşte-n locul meu! 

Mă ştii mai bine decât mă ştiu eu. 
Mi-e teamă să nu-Ți smulg un nou suspin... 
Nimic nu cer... 

Nimic nu vreau... 

Mă-nchin... 

CICLAMA 

Mă tot uimesc de floarea de ciclamă 
înghesuită-n vasul ei de lut, 

Cum din pământ, din coaja ca o scamă 
îşi trage picături de absolut.... 

Şi nu-mi ajunge timpul să iau seama 
la truda ei de-a duce fir în sus. 

Pe nesimţite, într-o zi, ciclamă 

un picur de zăpadă-n vârf a dus. 
Părea cum că nimic nu se petrece, 
dar truda-i devenise bobocel 

şi bobocelul prinse să se-aplece 

şi semăna acum cu-n ghiocel. 
Creştea din zi în zi, din noapte-n noapte 
părând s-ascundă-n sine un secret, 
precum gogoaşa ţese, fără şoapte, 

în noaptea ei un fluture, încet... 

Iar într-o noapte... cupa se deschise... 
petale lungi se desfăceau uşor, 

ca lebede cu gâturile-ntinse, 

cu aripile gata pentru zbor. 

Plutea sub a sublimului povară... 
Părea menirea ei că şi-a-mplinit. 

Dar mai era ceva şi-abia-nspre seară, 
uitându-mă la ea, m-a copleşit: 
Tatiana Topciu 

Cu miezul ce-ascunsese-a ei visare 
lăsat afară, aripile-n zbor 

erau pe spate date-ntr-o splendoare 
ce parcă arătau spre Creator. 
Ciclamă cu petale de zăpadă 

părea că vrea să-mi spună-n graiul mut: 
- „Nădăjduieşte-n Domnul! N-o să cadă 
o iotă din Cuvântu-l absolut! 

La ceasul ei soseşte împlinirea! 

Vor înflori minuni în viaţa ta! 

Dar... noaptea coace zorilor ivirea 

şi Răsăritu-ntreg va apărea!" 

Tatiana Topciu 

SPRE EMAUS 

(Luca 24:13-35) 

... Sta ziua să se lase spre-asfinţit 

şi se lăsa pe toate-un blând repaus. 
Doi călători, cu pasul liniştit, 

se îndreptau agale spre Emaus... 
Erau doi ucenici de-ai lui Isus, 
mâhniţi amar că-n ceasul de răscruce, 
învățătorul lor fusese dus 

ca vinovat şi țintuit pe cruce... 

La urmă, pe colina cea de jar, 
veghea lerusalimu-n strălucire... 

La el privind odată, cu amar, 
rostise Domnul trista prorocire: 

- „lerusalime, tu cel ce mereu 
pe-aleşii ce-ţi trimit Mi-i scalzi în sânge! 
De câte ori am vrut, sub scutul Meu 


Nu te uita la mândrele zidiri: 

morman de pietre toate se vor face, 

căci sub altarul sfintelor jertfiri 

atâta sânge fără vină zace...!" 

Şi-acum... nu s-a-mplinit cuvântul spus...? 
N-a fost vărsat un sânge fără vină, 

când gloata îl ceruse pe Isus 

să-L răstignească, de turbare pli: 

lină...? 


N-a curs acolo sângele din El, 

când L-au străpuns şi când L-au pus pe cruce...? 
Şi cum stătea acolo!... Ca un miel 

ce fără geamăt... sub cuţit se duce, 

Cerând iertare pentru toți cei răi, 

cu ochii implorând tăcuta zare. 

El se stingea în chinuri pentru-ai Săi, 
plângând pentru-mpietrirea lor cea mare... 
Aşa vorbeau cei doi mergând pe drum, 
împovăraţi de griji şi supărare, 

când fără veste, un Străin acum 

mergea cu ei alături pe cărare. 

- „Ce spuneţi voi? Vorbiţi de vreun profet?" 


Cei doi II ţintuiră cu mirare: 

- „N-ai auzit de Cel din Nazaret 

şi de puterea Lui cea uimitoare!? 
Nu ştii că preoți însemnați L-au dus 
la marginea cetăţii să-L omoare? 
Trei zile sunt de când a fost răpus. 
Tu eşti străin, de n-ai aflat...? Cum, oare...!? 
Noi am crezut că El este Acel 
făgăduit de Scrierile Sfinte, 

ce îl va izbăvi pe Israel 

si îl va face iar ca mai-nainte. 

Dar El... e mort... deşi, e-adevărat 
nişte femei ne-au spus cu tulburare: 

- 'Mormântu-i goli Isus a înviat! 

Şi îngerii veghează la intrare! 

Şi-am fost şi noi. Era precum ne-au spus, 
mormântul gol, dar îngeri... nicăierea. 
Dac-a-nviat... pe unde s-o fi dus...? 
Şi... cum putem să credem... învierea!?" 
- „O, oameni clătinaţi în sus şi-n jos, 
când trebuie să credeţi cele scrise, 

nu trebuia să sufere Hristos, 

precum mai dinainte vă vestise...?" 
Străinul le vorbea despre Hristos, 
Scriptura tâlcuind-o cu migală 

şi totul era simplu, luminos 

şi se topise orice îndoială 

şi-n suflet se-ntorcea încet-încet 
cereasca pace ce-o aveau odată, 
urmându-l pe Hristos din Nazaret 

şi ascultând vestirea minunată... 
Credeau c-a înviat Isus din morţi 

că a învins şi neînvinsa moarte 

ş c-a deschis a cerurilor porți, 

spre slava veşnică, pe-ai Săi să-i poarte. 
Dar ochii lor aveau un văl acum - 

al multei frământări ce-i apăsase, 

şi în Străinu-acela, de pe drum, 

ei n-au văzut că Domnul Se-arătase. 
Tatiana Topciu 

Doar când la masă, seara, El a frânt, 

ca altădată, pâinea, dintr-odată 
i-a-nvâluit fioru-acela sfânt - 
PREZENȚA Lui cea binecuvântată. 

- „Tu... eşti Isus... Eşti Domnul!" au gemut, 
plecându-se-n umilă adorare. 

Dar El plecase, cum a apărut, 
lăsându-i remuşcărilor amare. 

Să mergi cu El alăturea, pe drum...! 
Scriptura să o ştii pe dinafară...! 

Pe alţii la credinţă să-i îndrumi...! 
Să-nduri prigoană, lupte şi ocară...! 
Dar să nu-L ştii pe Cel în care crezi...! 
Să nu-l fi cunoscut apropierea, 

fioru-l ca un susur de livezi 

când vine El... să-ţi mângâie durerea...! 
Atunci... n-ai bucuria Lui, deplin, 

NICI siguranța mântuirii tale. 

Tu nu-l ştii glasul, când te mustră fin, 
ori când alină lacrima de jale. 


Dar... ce e decât toate mai amar, 

e, că în ziua revenirii Sale, 

nu vei urca-n al biruinţei car, 

să-l cânţi în cor cu sfinţii, osanale. 
[ți va părea atunci atât de rău, 

cum nu-ai simţit în viaţă niciodată, 
că n-ai intrat şi tu, cu Domnul tău, 
în camera de nuntă, mult visată...! 
765 

O, dă-ţi năframa de pe ochi acum: 

e Dumnezeu alături, ia aminte! 

De ani călătoreşti cu El pe drum. 
Cunoaşte-L. de acuma înainte, 

ca şi El, când vei sta în faţa Sa, 
înfiorat de strălucirea toată, 

să te prezinte Tatălui aşa: 

- „Eu îl cunosc. Te rog, primeşte-l, Tată!" 
Tatiana Topciu 

GADAREANUL 

Când gânduri negre ţi-au robit fiinţa, 
în întuneric şi-n afund te poartă, 

ca să-ţi găseşti acolo locuinţa, 
încătuşat în strania ta soartă. 

Nu-i cer senin, nu-i rază să te-alinte... 
Tu în pământ îți aţinteşti privirea... 
Te-ascunzi de tine însuţi prin morminte... 
Tu, viu, în moarte cauţi mântuirea... 
Vai, cine-ţi va aduce alinare...? 

Vai, cine-ţi va putea urni povara...? 
Nu-i pentru tine leac în lumea mare, 
sărmane om ce îngrozeşti Gadara! 
Trăia în vremea Domnului, cum scrie, 
prin cimitiru-oraşului Gadara 

un om robit de duhuri peste-o mie 
ce-l chinuiau şi-i aduceau ocara. 

Era aşa cumplit la-nfăţişare! 

Nu om era la față, ci o fiară. 

La mâini cătuşe-avea, iar la picioare 
obezi, ce le rupea cu forță mare. 

EI alerga gonit de legiunea 

de demoni ce-şi avea în el sălaşul 

şi nu stârnea nicicui compasiunea. 
Fugea de el cu groază-ntreg oraşul. 
Dar într-o zi, un Om întâia oară 

veni la el s-aducă alinare. 

Şi duhurile rele îl lăsară, 

intrară-n porci şi se pierdură-n mare... 
Şi s-a făcut o linişte-n natură. 

Şi zvonuri noi şi proaspete urcară 
spre sufletul cel chinuit de ură 

şi lumea o văzu întâia oară. 

Pe-un lujer 'nalt se legăna o floare... 
şi-un flutur alb bătea dintr-o aripă... 
un strop de rouă strălucea în soare 

şi omul se uimea de-această clipă: 

- „Dar unde sunt? Am fost plecat departe. 
Cum de-s aici? întreabă cu tot zorul. 
Murisem şi am înviat din moarte..." 
Privea la el, mişcat Mântuitorul. 
Şi-atunci a înţeles cu-nfiorare 
preafericitul izbăvit din noapte...! 
Stropind cu lacrimi sfintele picioare 
Ii mulțumea în pulbere, de toate... 

- „Tu ai venit din ţara de Lumină 

să îmi aduci eliberare, mie! 

Tu mi-ai dat viaţă, viaţa cea deplină 
şi eu Ţi-o dau 'napoi, cu bucurie! 
Tatiana Topciu 

Sunt robul Tău şi vreau să merg cu Tinel 
Te voi urma, de mergi în lumea toată, 
Stăpânul meu venit din slăvi divine, 
să mântuieşti o lume vinovată..." 

Alăturea de ei, o ceată mare 

striga la El să plece-n altă parte, 

căci două mii de porci erau în mare. 
Doar gadareanul izbăvit din moarte 

îl implora din ochi, copilăreşte. 

Isus îi spuse, cu priviri senine: 

- „Tu du-te la ai tăi şi povesteşte 

cum Dumnezeu S-a îndurat de tine." 


Când îl priveşti pe Dumnezeu prin altul, 
te îngrozeşte poate-a lui putere, 

te ameţeşte când priveşti înaltul, 

te temi că o să pierzi orice avere. 

Că poate să renunți la tot, acuma, 

la casă, la familie, îţi cere 

ŞI viaţa s-o petreci pe totdeauna 

în rugăciuni, în post şi-n priveghere. 


Vei socoti cu mintea mai departe 

şi-ţi va părea prea grea a Lui cărare: 

- „Mai bine, du-Te, Doamne-n altă parte, 

eu sunt prea mic... Tu eşti prea sfânt, prea 


" 


mare... 

Dar când te va atinge-a Lui putere, 

când vei simţi fiorul Veşniciei, 

când peste răni va curge mângâiere 

şi peste-amărăciune, bucurie, 

îi vei cădea cu lacrimi la picioare 

şi recunoscător vei vrea să vină 

în viaţa ta ce ţel de-acuma are 

împărăția sfântă, de Lumină... 

Tatiana Topciu 

TU EŞTI BOGAT 

Tu eşti bogat, o, frate, cu bogății depline, 
chiar dacă n-ai pe masă nici zilnica ta pâine, 
chiar dacă nu ştii bine de vei mânca şi mâine, 
Tu eşti bogat, o, frate, cu bogății depline. 

Tu ai găsit ogorul ce-ascunde o Comoară. 
Să-l dobândeşti în viaţă, nu-i nici un preţ prea mare! 
Tu ai primit arvuna vieţii viitoare. 

Nimic nu poate-atinge ascunsa ta comoară. 
Tu eşti bogat, o, frate, cu bogății depline, 

La uşa ta vin zilnic cereştii soli şi-adastă. 
Când îți apleci genunchii, tu urci din creastă-n creastă 
'nălțimile credinţei cu bogății depline. 
Refugiat din lume în Cortul de-ntâlnire, 

tu te întorci în lume cu-aureoli divine 

şi totu-i strălucire în jurul tău, în tine, 

când stai la sfat cu Domnul, în Cortul de-ntâlnire. 
Tu pari sărac, dar ochii ce te privesc pe tine 
ti-au dezlipit privirea de cele trecătoare. 

In Cer e-o altă lege, în veci nepieritoare: 

eşti mai bogat, o, frate, cu cât ai mai puţine. 
Tu-L ai pe Dumnezeul cel veşnic, viu, în tine! 
Adevărata slavă şi dreaptă avuţie 

îi sunt făgăduite de El, anume ţie. 

Tu eşti bogat, o, frate, cu bogății depline. 

AETERNITAS 

Când încă nimeni şi nimic 

din încă necreata lume 

n-avea nici lume şi nici chip, 
eu singură aveam un nume: 
eram fior din Dumnezeu, 
suflarea Lui era în sine-mi, 
eram amprenta Lui în eu, 
când nu era nimic şi nimeni... 
Când toate-au prins a se ivi - 
şirag de lucruri-unicate, 

eu auzeam din infinit 

un răget jinduind a toate. 

Şi când potopul a ucis 
suflarea vieții, fără arme, 

eu viețuiam, fiind în vis, 

în somnul Celui Ce nu doarme. 
Când, după mii de ani, rebel, 
poporul răstignea un Soare, 
eu am văzut murind un Miel 
iar răgetul vuia mai tare. 
Şi-apoi, popor lângă popor, 

de orice rang, de-orice culoare 
slăveau pe Mielul Salvator. 
Pe fruntea lor scria: „IERTARE". 
Tatiana Topciu 

Târziu, când m-am ivit şi eu 
cu chip, la rândul cetei mele, 
aveam un dor de Dumnezeu 
ce mă-nălţa mereu spre stele. 
Şi Dumnezeu mă căuta: 

eram vecia mărginită 

ce spre Vecie înseta, 

în ea să fie împlinită. 

Ne-am întâlnit - eu, aspirând, 
EI, Dumnezeu ce Se coboară. 
Şi m-a primit atât de blând] 

Şi m-a creat a doua oară. 
Şi-abia atunci am prins a fi, 
şi-am prins de-atunci, în largul zării, 
în lung şi-n lat, a dărui 
această veste-a împăcării. 
M-am regăsit în Dumnezeu. 
Sunt eu mai mult ca niciodată. 
Cât El există, sunt şi eu - 

cu El, în El, vecia toată... 

Tatiana Topciu 

CATE LACRIMI...! 

Motto: 

„Când s-a apropiat de cetate şi a văzut-o, Isus a 
plâns pentru ea şi a zis: 'Dacă ai fi cunoscut şi tu, 
măcar în această zi, lucrurile care puteau să-ţi 

dea pacea..." (Luca 19:41,42) 

Câte lacrimi varsă Domnul şi-astăzi, pentru-a Sa 
cetate, 

când străbate cu privirea suflete la rând, pe toate 

şi când vede-atâţia idoli aşezaţi la loc de frunte, 
pe-orice stradă-n orice casă unde raza Sa pătrunde... 
Vai, acolo unde glasul cel dumnezeiesc răsună, 
se-aud muzică şi glume, vorbe sfinte împreună, 

la altarul de pe care fumul rugăciunii suie 

e-aşezată şi tămâia pentru idoli, pe căţuie, 

iar pe străzile de aur strălucind sublim în soare, 
Domnul vede doar gunoaie, vede lucruri de ocară, 
vede inimi împărţite dureros de tot, în două: 

într-o jumătate-i soare, într-o jumătate plouă, 

una se predă cu dorul să slujească mântuirii, 

iar cealaltă-adună lucruri ce-s supuse nimicirii. 

- „O, de-ai şti, lerusalime, Harul, de ţi-ai şti chemarea 
cum ţi-ai scoate într-o clipă idolii şi bunăstarea, 
cum ai alerga pământul, să rămâi în mântuire, 

când ai şti tu câte haruri îți păstrez Eu în iubire.. .1 
Tu te-nchini şi azi la idoli, tu, răscumpărat de Mine, 
cel ce cunoscut-ai Harul şi-ai gustat puteri divine, 
cel ce-ai cunoscut Lumina din cereasca-Mpărăţie 
şi-ai trăit în cea mai 'naltă şi divină părtăşie, 

cel creat a două oară prin Cuvântul bun al Vieţii, 
ce-ai sorbit din Râul Vieţii, Mângâierii şi Blândeţii, 
cel ce-ai stat în părtăşie cu Puterea sfinţitoare 

şi-ai primit cetăţenie în viaţa viitoare... 

Cine a călcat porunca e trimis la judecată 

şi ucis fără de milă pentru Legea încălcată. 

Cum să te trimit pierzării, fiu ce pururea se-abate, 
când lăuntru-ntreg de milă şi iubire Mi se zbate.. .1? 
O, de ai simţi acuma ziua cercetării tale, 

când învățături străine către tine dau ocoale, 

când argintul - prin Scriptură cuibărit - îsi cere 
dreptul 

închinării la Mamona, când se clatină-nţeleptul, 
când au aţipit cu toţii - văzătorii şi păstorii... 

Tu ia candela vegherii, aşteptând să vină zorii. 
Chiar de singur eşti pe lume, Eu Iți spun că Sunt 

cu tine! 


Lasă tabăra în urmă şi-alipeşte-te de Minei 
Căci răsplata viitoare e atâta de slăvită, 


că nu poate niciodată cu vreun preţ a fi plătită... 

CANTAREA ODIHNEI 

Tu ai lucrat în mine-n chip şi fel, 
neostenind în sfânta-Ti maiestate, 
mereu Acelaşi şi mereu altfel, 
înfăptuind minuni cu simplitate. 

Ca pe mărgăritare le adun, 

dar sunt prea multe să le ţin la număr 
şi nu mă satur altora să spun 

cum mi-ai luat povara de pe umăr 
ŞI ce uşoară apoi m-am simţit, 
intrată în odihna Ta divină, 

cu care jugul mi-ai înlocuit 

şi sarcina de toate cele plină. 

Şi tot nu Te cunosc îndeajuns, 

deşi decenii se aştern în urmă, 

de când cu undelemnul Tău m-ai uns 
şi m-ai primit ca miel de preţ în turmă. 
Şi-n loc să-mbătrânesc, întineresc: 
şi-n loc să mi se clatine puterea, 
mai mult în omul nou mă întăresc 
mai treaz-aştept să vină învierea! 
Tatiana Topciu 

CÂND DOMNUL TE TRIMITE... 
Când Domnul te trimite în lucrare, 
nu te uita la ceea ce se vede! 

Rămâi în prima ta încredințare! 
Porneşte în lucrarea Lui şi crede! 

El ştie planul ce cu tine-l are: 
puterea ta o ştie cel mai bine; 

ţi-a hotărât şi ceasul de lucrare 
când te-a ales şi te-a trimis pe tine. 
„Voi merge însumi Eu cu tine!" 
este făgăduinţa Lui nespus de mare. 
Te va purta El însuşi sus, pe creste, 
ca Şi prin valea-n care nu e soare. 
în stâlp de foc, în nepătrunsă noapte, 
în stâlp de nor, în arşiţa pustiei 

spre ţara-n care curge miere, lapte, 
îți va conduce Domnul paşii ţie. 

Şi dacă-n faţă stă întinsa mare, 
duşmanii-n spate, să te nimicească, 
El Se va proslăvi cu-atât mai tare, 
când va veni, o cale să-ţi croiască. 
De l-adăpost, pot laşii să vorbească: 
„Ţi-e viaţa în pericol, astfel, frate!" 
Se vor găsi destui să te oprească, 
citând cuvinte din Scriptură, poate. 

Dar tu, oricâte piedici ai în cale, 
te du cu Cel ce calea-ţi netezeşte. 
Acoperit cu nevăzute zale, 

vei birui mereu, dumnezeieşte. 
O, pentru-aceast-alegere sublimă, 
de a porni cu Domnul în lucrare, 
de-a fi în părtăşia Sa intimă, 

te du cu El în lumea-aceasta marel 
Tatiana Topciu 

EL IZVORUL SETEI MELE... 
Nu mântuirea o căutam - 

nici nu ştiam că am păcate, 

când înspre stele m-avântam 

cu dorul din eternitate. 

Nu pe Isus II căutam - 

nici nu ştiam de-o mântuire, 
după nemargine-nsetam, 

tânjeam după desăvârşire. 

Ci vieţii căutându-i rost, 

cu ochii dincolo de Fire, 

mi-a apărut Isus Hristos 
uitându-Se-n a mea privire. 

„.. Era... nemărginirea mea... 
neîncăputul meu din mine... 

... desăvârşirea, înseşi ea... 

... preaplinul stărilor divine... 

Pe El îl căutasem eu... 

Pe El - Izvorul setei mele. 

Acesta este Dumnezeu, 

nu Cel Ce-nchis e prin capele. 
Vibra tot aerul din jur, 
neperceput de vreo ureche... 
De-abia puteam să mai îndur 
frumseţea-l fără de pereche... 

Stăteam în faţa Lui ca mut, 
fără vestmânt de-ndreptăţire, 
Cum de-am putut trăi atât 

fără să ştiu de mântuire...? 
Când m-a privit în ochi, divin, 
miî-a despărțit viaţa-n două 
şi-am înviat cu El, deplin 
întru făptura mea cea nouă. 

Şi toate cele vechi s-au dus 

şi cele noi au prins să vină 
Şi-n fruntea lor, venea Isus 
cu-Mpărăţia-l de lumină... 
Tatiana Topciu 

PRAG 

Pe pragul binecuvântării Tale 
licăresc luminile 

mai înainte de-a se fi deschis uşa... 
Cum să mă mai îndoiesc 
oar€...? 

Şi nu mai pot rămâne-n picioare 
când sfântul cutremur 

al Prezenţei Tale 

sfinţeşte răsuflarea mea... 

Şi nu pot nici îngenunchea: 
nevrednici mi-s genunchii să atingă 
pragul binecuvântării Tale... 
Ar trebui 

cu duhul 

să-ngenunchez pe prag, 

fără cuvânt, 

fără gând. 

Doar duh. 

Si-adevăr. 

RĂSĂRIT 

Cu cât înaintez spre soare-apune, 

cu-atât se limpezeşte zarea mea. 

E mai de preţ amurgu-n rugăciune 

ca răsăritul cel lipsit de ea. 

Cu cât puterea mea-i fărâmițată, 

cu-atâta trupul meu e mai slăvit. 

Mai multe am acum ca niciodată, 

acum, că sunt pe prag de infinit. 

Mai anevoie merg acum la vale, 

dar când mă uit mai bine, văd că sui 

şi nu ştiu cum, anevoioasa cale 

plutire-i către culmile dintâi. 

înaintez mereu spre soare-apune. 

Lumina mă învăluie deplin. 

Puterea mea e-ascunsă-n slăbiciune, 
Şi-amurgul e un Răsărit divin... 

Tatiana Topciu 

POSTAVA 

„Coşniţa şi postava ta vorfi binecuvântate” 
(Deuteronotn 28:5) 

Când mi-ai umplut postava şi coşniţa cu Har, 
eu nu-i cerusem, Doamne, decât să le goleşti, 
să nu mai am nimica din cele prea lumeşti, 

ca să le car pe umeri, tot suspinând amar. 

Şi una câte una, tot ce-a fost vechi, s-a dus... 
M-am pomenit uşoară, urcând spre Plaiul sfânt... 
Mai mult eram în ceruri, decât pe-acest pământ... 
Şi coşniţa, postava, mi s-au umplut de sus... 
Scot una câte una, descarc povara mea 
şi-mpart cu mână largă la cei ce le doresc. 

Şi tot mai e-năuntru şi-atâta mă uimesc: 

ce mică mi-e postava şi câte-ncap în ea...! 

Cu cât le dau la alţii, cu-atâta se-nmulţesc 
comorile acelea ce nu le pot numi: 

sunt... raze, sunt... izvoare de sfinte bucurii 

ce curg întâi prin mine şi-n ele mă sfinţesc. 
Ce-ncredere, Isuse, în mine ai avut 

că-Ti voi păstra comoara şi Ți-o voi înmulți...! 
O, într-o Zi, Acolo, la Tine de-oi veni, 

vom număra-mpreună câştigul obţinut... 

NUIAUA SFÂNTĂ 

N-aştepta nuiaua sfântă, să-ţi arate dreapta cale! 
N-aştepta un pat de boală, să te-mpaci cu Dumnezeul 
N-aştepta acel cutremur sfânt, al geloziei Sale, 

să scoţi idolul din tine, curăţind întregul eu! 
N-aştepta nuia din Ceruri, ca să mergi cum se cuvine 
şi la-ntâia ta umblare să te-ntorci ca la-nceput! 

Ca să intri-n rânduială cu cerinţele divine, 

leapădă acum, comoara idolului tău de lut! 

Fie-ţi îndeajuns şoptirea din povaţa Lui de Tată, 
întristarea unei Inimi care-atâta te-a iubit, 

că s-a dat pe Sine însăşi, pe Golgota-nsângerată, 
spre-a te face fiu al slavei, pe deplin neprihănit! 
Dacă nu de bunăvoie, curățirea se va face, 

dar în flacăra aprinsă, a încinsului cuptor. 

Şi-n cumplită zvârcolire, aurul se va desface, 
lepădându-şi toată zgura, va ieşi strălucitor! 

Dar chiar când nuiaua sfântă va cădea necruțătoare, 
aminteşte-ţi că lovit e numai fiul ce-i iubit, 

căci nuiaua-atunci când cade, rânduită-i spre-ndreptare: 
ispăşeşti aici o clipă, spre-a fi pururi fericit. 

Şi acolo, în Mărire, când ţi se vadă cununa 
răsplătirii vieţii tale de credinţă pe pământ, 
prosternat în adorare, vei slăvi de-a pururi Mâna 
ce-a trimis din Cer nuiaua, spre-a te face sfânt, 

sfânt, sfânt... 

Tatiana Topciu 

CONFESIUNEI 

Prin greutăţi şi suferinţe multe 
ce-adeseori mi Te-au învăluit, 

eu Te-am urmat în viaţă sus, pe munte 
şi Chipul Tău, zărindu-L, Te-am iubit... 
în umbletu-mi, i-am întărit pe alții - 
tot sufletul mi-am pus ca să-i mângâi - 
Greşit m-au înţeles adesea fraţii, 
răstălmăcindu-mi dragostea dintâi. 
Ştiu, n-or să mă-nţeleagă toţi, vreodată 
nici cel de care sunt legată-n veci, 

nici cei mai buni prieteni n-or să poată 
Dar Tu... şi în greşeli mă înţelegi. 
De-aceea-n Tine am credinţă vie 

că azi, când din iubire Te urmez, 

e pentru Tine-atâta bucurie, 

că Ţi-este drag, din cer să mă veghezi. 
Şi când în Slava slavilor divine 

mi s-or deschide ochii, în sfârşit, 


atunci... mărturisi-va pentru mine 
iubirea Ta, întoarsă înmiit... 

Mă vei lua atunci duios, de mână, 
ca pe-o mireasă dusă la altar... 

Tu însuţi îmi vei pune-acea cunună 
ce-i vrednică de Tronul Tău de Har. 

Şi-acolo, când năframa-mi va fi trasă, 
când voi privi la Chipul Tău, divin, 
voi şti că spre vecia glorioasă 

am suferit în viaţă prea puţin... 

1ESITI DIN BABILON! 

Şi astăzi strigă Domnul: 

„Ieşiţi din Babilon!" 

Noi am ieşit odată şi-am lepădat pe cale 

toţi idolii, luând-o pe drumul spre Sion. 

Dar... n-am băgat de seamă şi le-am tot dat 
ocoale. 

Şi-am tot luat de-atuncea, pe rând ce-am lepădat, 
şi marile-adevăruri, au prins, pe rând să moară. 
In cer suspină Domnul Isus, îndurerat: 

Ce jertfa să mai poată să-i dea din nou afară? 
Degeaba strigă Domnul: 

„leşiţi din Babilon!" 

cât Babilonul astăzi ni-i cuibărit prin case. 

Ne cântă şi ne-ncântă acest Apolion 

şi nu-i simţim otrava din limbile-i sticloase: 

„.. Doar nu-ţi pierzi mântuirea de vrei să ai şi tu 
ce lumea-ntreagă are - confort, avere-onoare... 
... Trăieşti în alte vremuri şi nu poţi spune „NU" 
la tot ce lumea are frumos şi de valoare... 

Să ieşi din lumea aceasta nu ai nici un temei 

... Tu poţi fi sfânt în lume, iar nu de ea departe... 
Ne cântă despre lume şi strălucirea ei, 
ne-adoarme cu mireasma-i din moarte către 
moarte. 

Cu el citim Scriptura, cu el ne închinăm, 

ne mângâie bolnavii, ne legănam copiii, 

ne sfătuim adesea şi sfatul 1-1 urmăm 

şi când avem necazuri, ne-aduce bucurie. 
El ne veghează casa, ne-ntâmpină senin 

şi stă cu noi la mese în sfântă sărbătoare. 
Cântând, el ne strecoară a iadului venin 

şi stă cu noi de vorbă, icoană vorbitoare. 
Din zori şi până-n noapte, ca pe un tron regal, 
ne aşezăm copiii să îl privească ţintă; 

de bunăvoia noastră i-aducem lui Baal 

să-i devoreze-alene, să-i mângâie, să-i mintă. 
Degeaba strigă Domnul: 

„leşiţi din Babilon!" 

Ah, cine să-L audă când noi, la închinare, 
spre-al geloziei idol cădelniţi înălțăm, 

cu vorbele Scripturii pe buze, fiecare....? 

Şi nu mai ştim că focul, sublimul foc ceresc 
s-a stins pe-altar - când oare? - şi totuşi, la altare 
aducem jertfe, jertfe ce nu se mistuiesc 
şi-al căror fum nu urcă-n cereştile hotare... 
Şi totuşi, Domnul strigă, fiindcă El ne vrea 
salvarea din hipnoza deşertăciunii-amare. 
Dar poate unul singur, dezmeticit, va lua 
din nou cărarea-ngustă, în sfântă consacrare. 
Tatiana Topciu 

MEMENTO 

Adu-ţi aminte că erai ţărână, 

când M-am plecat să te culeg de jos. 

Ți-am modelat cu propria Mea mână 

un chip, puţin de îngeri mai prejos. 

în ziua-n care te-am zidit pe tine, 

doar braţul Meu Mi-a fost în ajutor, 

în chipul tău... M-am zugrăvit pe Mine 

şi-n miez de lut am pus al Meu fior... 

Acest fior credeam c-o să te poarte 

spre ce e 'nalt şi pur, spre absolut... 

Nu bănuiam pornirile deşarte 

ce te trăgeau spre-originarul lut... 

Eşti oare, tu făptura mâinii Mele, 

tu, EU al Meu, din Mine însumi smuls...!? 
Mă îngrozesc pornirile rebele 

ce zămislesc în tine, în ascuns. 

N-am semănat sămânţa Mea-n ogoare? 

De unde, dar, neghină-a răsărit...? 

Şi n-am sădit alese viţe, oare? 

De unde struguri răi au odrăslit...? 

Cum vezi tu altfel lumea decât Mine, 


când Eu în ochi privirea Mea ţi-am pus...? 
Ce zvonuri prinzi, ce şoapte-ajung la tine, 
când în urechea ta e-al Meu auz? 

Mă uit la flori, la pomi, la țărm de mare, 
la aştri şi la tot ce am creat, 

cum şi-mplinesc menirea fiecare 

şi de la legea dată nu se-abat. 

Cu cât mai mult Mă uit apoi la tine 

şi Mă întreb: ce-aş fi putut mai mult 
să-ţi dau şi nu ţi-am dat...? Din slăvi divine 
M-am coborât, suspinul să-ţi ascult. 

Şi ca un om trăit-am printre oameni, 
te-am cunoscut, am fost un Om deplin. 
Mi-a fost şi Mie sete, Mi-a fost foame 
şi-am cunoscut al ispitirii chin. 

Ca să te-aduc în slava nemuririi, 

în slava pentru care Te-am creat, 

Eu am primit osânda răstignirii, 

plătind pentru întregul tău păcat. 

Mai mult ce-aş fi putut Eu face, oare? 
Te-am ridicat la 'naltul rang de fiu, 

să moşteneşti Impărăţia-n care 

în slava Mea să fii de-a pururi viu. 

Şi tu asculţi tulburătoarea şoaptă 
dintr-un văzduh atât de tulburat, 

că liber eşti să iei din roadă coaptă 

a răzvrătirii, şi-ai să fu bogat. 

Dar nimeni, nimeni sub aprinsul soare 
nu te iubeşte-aşa cum te iubesc. 

Eu te-am zidit, eşti via Mea lucrare 

şi arvunit eşti Raiului ceresc. 


Tatiana Topciu 

Țărâna nu se-ntoarcă în ţărână! 
Zidirea urce către Ziditor! 

Cât îţi întind mântuitoarea Mână, 
răspunde-Mi cu acelaşi sacru dor! 

DE PROFUNDIS 

Dumnezeul meu, Cel Care cu ulei din cer m-ai uns, 
către Tine strig şi încă zăboveşte-al Tău răspuns. 
Către Tine ziua-ntreagă mâinile-mi întind şi gem 
Noaptea-ntreagă n-am odihnă şi-atunci Numele 
Ți-1 chem. 

Pentru ce Te-ascunzi de mine, când mă aflu în 
necaz, 

când cu lacrimi zi şi noapte îmi hrănesc al meu 
obraz? 

Pentru ce să spună unii: „Nu există Dumnezeu!! 
când mă văd în încercare şi când mi-e atât de 
greu? 

Aş răbda cu bucurie dac-ai spune un cuvânt, 

dar Tu taci, ascuns de mine, când în încercare 
sunt. 

Mi-ai fost stâncă-n tinereţe, nu mă lepăda acum, 
când puterea mi se duce, când vin anii grei pe 
drum, 

când străin sunt pentru fraţii cei cu care m-am 
rugat 

şi când trec prin lumea-aceasta ca şi cum sunt 
lepădaţi 

Nu vrăjmaşul mă loveşte, nu de el sunt azi hulit; 
cel ce mă nedreptăţeşte este cel ce l-am iubit, 

cel cu care-am tras alături la jugu-Ți şi am mers 
înflăcărat 

cu mulțimi în sărbătoare, zi şi noapte la-nchinat. 
Doamne, mi-amintesc de-atâtea binecuvântări de 
Sus 

câte mi-ai trimis în viaţă şi ce slavă Ți-am adus: 
imnuri sfinte, rugăciune, bucurie şi cântări 
pentru-atâtea daruri, Doamne, sfinte binecu- 
vântări. 

Doamne, nu-mi ascunde Faţa, către Tine strig şi 
gem, 

nu-mi lăsa în suferință sufletul, ca sub blestem, 
vin' degrabă şi răspunde-mi, să nu zic-acela rău: 
„lată, s-a-ncrezut în Domnul! Unde este 
Dumnezeu?" 

Doamne, ceea ce mă face să suspin neîncetat 

e că dreapta Ta slăvită astăzi parcă s-a scurtat, 
parcă nu mai e aceeaşi, gata de a izbăvi, 

ci un zid de despărţire o opreşte-a mântui. 

Dar şi-aşa Te-oi recunoaşte ca Stăpân în viaţa mea 
Pentru Numele Tău Doamne, scapă-mă de cursa 


grea! 

RUGĂCIUNE 
împiedică-mi, Isuse, paşii 

ca să alerge în lucrare, 

cât viaţa mea nu-i pe potrivă 
cu absoluta Ta chemarel 
împiedică-mi, Isuse, gura 

să ducă vestea mântuirii, 

cât gura mea o foloseşte 
vrăjmaşul păcii şi-al iubirii] 
Impiedică-mi, Isuse, mâna, 
pe-al meu aproape să-l ajute, 
cât mâna mea se mai întinde 
spre lucruri Ție neplăcutei 
împiedică-mi, Isuse, râvna 
de-a fi tribunul Tău în lume, 
cât viaţa veche mai există 
alăturea de noul nume. 
De-aş câştiga întreaga lume 
şi-aş conduce-o către Tine, 
nici un folos nu mi-ar aduce, 
cât n-ai fost însuţi Tu, cu mine. 
Mai bine ţine-mă-n tăcerea 
odăii-nchise, -n neştiință! 
Prezenţa Ta cu mine-acolo 
va fi suprema biruinţă. 


De-acolo vei mişca popoare 

şi conştiinţe vei atinge 

vei frânge, lacăte, zăvoare 
şi-mpotrivirea o vei stinge. 
Şi-abia atunci, sfințindu-mi paşii 
şi gura, mâna, râvna-mi toată, 
trimite-mă şi în afară, 

s-aduc recoltă-mbelşugată! 

A POPOSIT ÎN MINE DUHUL SFÂNT 

Te simt măreț, cu mult mai sus de fire. 

Mă scald în slava Ta de nedescris... 

O, Doamne, Cel ce lutului privire 

i-ai dăruit, s-atingă lumi de vis. 

Ce desluşit văd tainele divine...! 

şi totuşi cât îmi sunt de ne-nţeles...! 

M-ating înfiorări şi trec prin mine 

şi-nfiorările o scară ţes, 

o scară ce uneşte-a câta oară? 

pământul orb de cerul luminos. 

Iar îngeri diafani pe ea coboară 

şi urcă, de la mine la Hristos. 

Şi ning petale albe, sclipitoare, 

pe duhul meu ce izbucneşte-n cânt... 

Vecia mă sărută iubitoare: 

A poposit în mine Duhul Sfânt... 

Tatiana Topciu 

DUHUL SFÂNT 

Ce trebuie să simtă Duhul Acelui veşnic Prea 
înalt 

când cercetează omenirea, de la un cap la 
celălalt...? 

Doar într-o clipă se întâmplă atâtea pe acest 
pământ! 

In timp ce unii intră-n viaţă, se sapă altora mor- 
mânt; 

Şi tot atunci, o rugăciune o-nalţ-un suflet apăsat, 
iar Duhul Sfânt îl întăreşte, îl mângâie, îi dă un 
sfat. 

Arzând de focul sacru, unul străbate greul vieţii-n- 
treg, 

spre-a mântui din focul veşnic pe cei ce spre pier- 
zare merg 

în timp ce altul, care are acelaşi dar turnat în el, 
nepăsător străbate calea, fără probleme de vreun 
fel... 

Când într-o sală arhiplină, un credincios cuprins 
de zel, 

şi-afirmă hotărât credinţa, un altul, credincios şi el, 
constrâns, semnează lepădarea şi propria căde- 
rea-a lui... 

Când toate-acestea le priveşte, ce simte Duhul 
Domnului? 

Ce simte El, când veşnicia o umple cu puteri de 
foc, 

iar oamenii, cu nepăsare, n-au pentru El în inimi 
loc! 

O, cum se înfioară, poate, iubirea Duhului cel 
Sfânt, 

când vede goana spre pierzare a tuturor de 
pământ! 

El dă îndemnuri, dă şi semne, minuni El face pen 
tru noi. 

Iar noi, prin nepăsarea noastră, Ii declarăm mere 
război. 

Şi El ne rabdă, ne ridică, ne simte neajutoraţi, 
căci Domnul însuşi ne declară în cer, a-l fi micuţii 
fraţi. 

Ce simte Duhul Sfânt, când sfinţii prin Sânge 
sfânt răscumpăraţi 

întind spre lume punți solide şi-n lume-s tot mai 
ancoraţi, 

ca pasărea ce-n neştiinţă, vrăjită de privirea rea, 
se duce drept spre cel ce-aşteaptă secunda de-a o 
devora? 

O, El povara omenirii cu întristări şi bucurie 

de la origini o tot poartă şi-o va purta în veşnicie, 
EI, Cel prezent la conferinţe, congrese, adunări de 
stat, 

prezent în casa rugăciunii, cu cel umil, cu cel 
curat, 

nu oboseşte să menţină un echilibru-n univers, 
călăuzind spre-Mpărăţia Vieţii, al credinţei mers. 
Tatiana Topciu 

Şi Duhul Sfânt, Acesta Care păstrează universu-n 
Sine, 

vrea să creeze-Mpărăţia de Har şi Slavă şi în tine 
cu bucuriile acelea de nedescris, din Raiul Sfânt, 
în părtăşia cu Lumina, încă de-aici, de pe pământ, 
să guşti din plinătatea slavei, cu negrăita bucurie: 


O clipă când e-aşa bogată, o, ce va fi o veşnicie...? 

SUPREMA JUDACATĂ 

„Căci toți trebuie să ne înfățişăm înaintea 
scaunului de judecată 

al lui Hristos, pentru ca fiecare să-şi primească 
răsplata 

pentru binele sau răul pe care-l va fi făcut pe când 
trăia în trup " (2 Corinteni 6:10). 

Da, va fi o judecată pentru-ntreaga omenire 
judecată ce nu ştie Harul, nici îngăduinţa, 

care va tuna din Ceruri, fără nici o părtinire, 
adevărul şi dreptatea, condamnându-ţi necre- 
dinţa. 

Vei vedea desfăşurată toată viaţa-n trup trăită, 
norul gândurilor tale - roditoare sau deşarte 

şi prilejuri de-a te smulge din a laţului ispită 

şi pe tot atât refuzul de-a te mântui din moarte. 
Cum în raza de lumină, mii şi mii de corpi se-arată, 
astfel vei vedea păcatul în lumina orbitoare, 

când năframa de pe ochii tăi atunci, va fi luată. 
Cât de orb ai fost în viaţă, de-ai putut să-i dai 
crezare?! 

Vei vedea ca niciodată, limpede tot adevărul: 
Slava cerului, cununa, îngerii cântând mărire... 

şi pe tronul ca safirul va şedea Judecătorul! 

Ce-ai să faci, când întâlni-vei arzătoarea Lui privire...?!? 
Cu cât dragostea de Tată te-a vegheat cu ocrotire, 
cu cât harul şi-ndurarea ţi le-a dat cu bogăţie, 

iar tu ai rămas acelaşi, în aceeaşi împietrire, 

cu cât mai fără milă vei plăti în veşnicie. 

Dacă Mirele iubirii a ajuns ca să condamne 

cinci fecioare, aşteptându-l fără undelemn în vase, 
oricât au bătut în uşă implorând: „Deschide, 
Doamne!" 

crezi că, aşteptând ca ele, înăuntr-o să te lase? 
Dacâ-ncepe judecata de la Casa de-adunare, 

Dacă de la sfinţi începe mult temuta judecată, 
câtă grijă în gândire, câtă grijă în umblare, 

ca să te găsească Ziua judecății fără pată! 

Timpul lumii stă s-apună şi suspină-ntreaga fire, 
întunericul acuma e mai greu ca niciodată. 

Tu întoarce-te la Domnul, la întâia ta iubire, 

ca să poţi sta în picioare, la suprema judecată! 

Da, va fi o judecată pentru-ntreaga omenire 
judecată ce nu ştie harul, nici îngăduinţa. 

Numai fiii-ndreptăţirii prin a Fiului iubire 

vor primi în cer răsplata, dacă şi-au păzit credinţa. 

PRIVEŞTE! SCOALĂ-TE! 
(Geneza 13:14-17) 


„Ridică-ţi ochii, şi fă-i roată, 
cât poți cuprinde-n răsărit, 


în miazăzi, în miazănoapte 
şi-n depărtatul asfinţit! 

Cât vezi cu ochii-i pentru tine 
pământul cel făgăduit. 

In veac sămânţa ta va ţine 

ca pulberea, nemărginit. 

Se poate praful ca să fie 

de vreo fiinţă numărat? 
Aşa-ţi va fi o veşnicie 
sămânţa: de nenumărat. 
Priveşte-ntinderea din zare: 
cât poţi cu ochiul să cuprinzi 
e-al tău şi-al seminţiei tale 

ca rădăcina-n el să prinzi. 
Şi-acuma scoală-te! Străbate 
pământul cel făgăduit 

cu talpa ta, atât cât poate, 

să vezi, s-atingi desăvârşit! 
Tatiana Topciu 

în lung şi-n lat, în deal şi-n vale, 
atinge apă, iarbă, pom! 
Acestea toate-s ale tale 

căci le promite-al Vieţii Domn! 
Ridică-ţi ochii şi priveşte! 
Străbate ţara-n lung şi-n lat! 
Căci Domnul ce făgăduieşte 
e 'DA şi-AMIN' cu-adevărat." 

Ca şi Avraam noi, prin credinţă, 
vedem pământul celălalt 

cu tot ce e făgăduință 

ieşită de la Cel Prea'Nalt: 
vedem cetatea cea divină 

şi Râul Vieţii, nesecat 

şi cortul celor fără vină 

şi pe Cerescul împărat 

cu ceata binecuvântată 
cântând Eternului Stăpân 

şi prin credinţă ştim c-odată, 
vom fi şi noi pe-acel Tărâm. 
Dar Domnul Dumnezeu ne cheamă: 
- Ridică-te şi fă un pas 
şi-atinge fără nici o teamă 


ce-i veşnic, din al vieții ceas! 

N-ajunge să îți scalzi privirea 

prin frumuseţile cereştii 

Tu poţi să cauţi împlinirea 

în sfinte taine să păşeşti] 

Ridică-ţi ochii către stele, 
desprinde-ţi-i de la pământ 

căci Cel ce dincolo de ele 
coboară-n tine, bun şi sfânt. 
Te-aşteaptă să-ţi desprinzi privirea 
din tot ce e amăgitor, 
să-mbrăţişezi desăvârşirea... 

să fii de-acum nemuritor... 


Tatiana Topciu 

ANUL DE INDURARE 


„Duhul Domnului Dumnezeu este peste Mine, căci 
M-a uns... să vestesc 

un an de îndurare al Domnului şi o zi de răz- 
bunare a Dumnezeului nostru... "(Isaia 61:1,2). 
La început de ani se fac urări 

şi gânduri bune oamenii le schimbă. 
Făgăduinţi le stau la toți pe limbă. 

Noi hotărâri se strigă-n patru zări. 

La început de an, râd toţi şi cântă 

şi-şi amintesc prin câte au trecut 

împuşcă anul vechi, bătrân, urât, 

cu noi nădejdi în Anul Nou se-avântă. 

Dar anii pentru noi nu se succed, 

punându-i între astfel de hotare. 

Noi credem într-un An de Indurare 

în care intră toţi acei ce cred. 

Ce plini de bucurie trec prin viaţă 

acei ce cred în Unul Dumnezeul 

Ei sunt senini şi tineri sunt mereu, 

chiar dacă brazde li se trag pe faţă. 

Ei nu simt anii grei, ca pe poveri: 

li-i tânăr duhul, ca un vultur tânăr, 

le înfloresc aripi mereu pe umăr, 

de parcă au belşug pe primăveri. 

Din biruinţe către biruinţe, 
Se-avântă-n Dumnezeu măreţi şi tari, 
câştigă biruinţa la altar, 
îngenunchiaţi sub jertfa umilinţei. 
De refuzaţi salvarea voastră azi, 

şi nu intraţi în Anul de-ndurare, 

mai e şi-o zi de chin şi de necaz: 
acea eternă „zi de răzbunare". 

Cât Anul de-ndurare, unic An 
v-aşteaptă să-l primiţi cu bucurie, 
Intraţi în el şi-ntreaga veşnicie 

veţi fi cu Domnul în ceresc liman. 

REBECA 


„/M chemat dar, pe Rebeca şi i-au zis: 
- Vrei să te duci cu omul acesta? 

- Da, vreau, a răspuns ea" (Genesa 24:58). 
- Cum, pleci, Rebeca? Laşi deodată 
întreaga viaţă feciorească, 

spre-a nu te-ntoarce niciodată 

în casa ta cea părintească...? 

Şi unde pleci? In care ţară? 

Ce drum porni-vei a străbate? 

Şi cine ţi-e alesul, oare? 

Văzutu- l-ai la chip vreodată? 

Chiar crezi că plin e de avere, 
s-apuci pe căile pustiei, 

când nici nu ştii cine te cere 

o viaţă să îi fii soţie? 

- Da plec. Eu simt că e-o putere 
ce-ntrece orice rațiune. 

Eu simt că Dumnezeu mi-o cere, 

că are El un plan cu mine. 
E-adevărat că-n faţă, dreaptă 

şi lungă, este o pustie. 

Dar dincolo de ea, m-aşteaptă 

acela ce mă vrea soţie. 

Nu l-am văzut, dar ştiu prea bine, 
nu pentru-aceste giuvaeruri 

plec eu, ci fiincă simt în mine: 
e-un fiu făgăduit de ceruri. 

Fiind născut la bătrânețe, 

e-a Domnului făgăduinţă, 
simbolul plin de frumuseţe 

al moştenirii prin credinţă. 
Nevrednică-s să-i stau prin preajmă. 
Cum o să stau la sânu-i; oar€...? 
Nu ştiu aproape cum îl cheamă, 
dar el e soarta-mi viitoare. 

Mă cheamă parcă depărtarea, 

mă cheamă el ce-o priveghează. 
Aceasta, ştiu, îmi e chemarea. 
Iehova însuşi mă veghează. 
Aşa-ncepu călătoria 

în mersul molcom de cămile. 

Zi, noapte, zi, mereu, pustia, 

cu vânt, cu arşiţi, nopţi şi zile. 
Când, doborâtă de-oboseală 
peste puterea omenească 

lupta cu-o umbră de-ndoială, 
venea nădejdea s-o-ntărească: 

.. Iubirea trebuie să creadă”. 


.. Iubirea trebuie să spere’. 

.. Iubirii nu-i e dat să vadă’. 
...Ea rabdă totul în tăcerel. 

... Iubirea greul vrea să-l poarte. 
... Iubirea bunătate naşte. 

... Acuma, îl cunosc în parte. 

... Atunci, deplin îl voi cunoaşte. 
Adevărată e vestirea! 

El e ales, o ştiu prea bine. 
Curând, rămâne-va-amintirea 
acestei suferinţi străine 

şi bucuria va întrece 

cu mult, necazul meu de-acuma, 
când fruntea mea o să se-aplece 
ca să-i aşeze el, cununa... 
Şi-ntr-un amurg, pe câmp, în zare, 
zări venind spre ea un tânăr 

cu ochii umezi de-aşteptare, 

cu plețele-i curgând pe umăr, 
având pe buze rugăciune 

şi-n gândul lui pe Creatorul. 

- Acesta-i el?! O, ce minune! 


E Isaac? sau Ziditorul? 
Rebeca vălu-atunci şi-l trase 
pe ochii plini de-a lui fiinţă: 
era... mai mult decât visase, 
decât sperase prin credinţă... 
209 

Şi nouă tot aşa ni-i felul: 

avem de străbătut pustia. 

Dar nu acesta ne e țelul. 

Ne vom sfârşi călătoria. 

Din câte drumuri trec prin lume, 
noi î-am ales spre Canaan 

ŞI, din minune în minune, 
înaintăm an după an. 

Avem de-ntâmpinat prigoane, 
cu arşiţă şi vânt şi ploaie. 

Nu merg alături milioane 

şi mulți din cei puţini se-ndoaie. 
Dar cine-şi va urma menirea, 
sfârşind în cer călătoria, 

el va atinge nemurirea 

va moşteni împărăţia. 

Şi când în Slăvile nespuse 
privirile ne-or fi deschise... 

va fi mai mult decât crezusem 
mai minunat de ce-auzisem. 
Cântaţi cât încă este noapte, 

cât nu răsar pe boltă zorii! 
Ne-aşteaptă Domnul peste toate, 
Să-l fim în cer mostenitoriii 


Tatiana Topciu 

TĂCERE 

De-ai vrea o clipă ca să faci tăcere, 
să stai aşa, între pământ şi cer, 
simţi-vei a veciei adiere 

şi auzi-vei Glasul cel stingher, 

al Mielului cel blând şi fără pată 

cu ochii blânzi, de lacrimi încă uzi, 
cum stă la uşă, ne-ncetând să bată 
sperând că într-o zi ai să-L auzi. 

Ce spune El e Vestea cea mai Bună: 
El vine să te scape de-ncercări, 

ţi-a împletit pe Golgota cunună, 

dar nu de spini, de binecuvântări. 
El vine să-ţi vestească libertatea 

şi „anul de-ndurare" nesfârşit, 

să-ţi dea să guşti de-acum din bunătatea 
lui Dumnezeu, din cerul fericit. 

El spune de-o cerească-Mpărăţie 

în care eşti chemat să moşteneşti, 

în timp ce tu mai scurmi, plin de trufie, 
prin bietele gunoaie pământeşti. 
Dar cum s-auzi această Veste Bună, 


când haosu-i stăpân în viaţa ta? 
Isus Hristos nu strigă din tribună. 
Cuvântul Lui e-o şoaptă fină-abia. 

De-ai vrea o clipă ca să faci tăcere, 
fiinţa ta din haos s-o desprinzi, 

vei auzi o şoaptă care-ţi cere 

spre nemurire să începi să tinzi. 

E-atât de simplu să-i răspunzi, cum cere! 
E-atât de simplu împlinit să fii! 

Atâta doar îţi trebuie: tăcere 

şi sufletul se umple de-armonii... 
Tatiana Topciu 

GHETSIMANI... 


Trist, ştiind că-l vine ceasul, 
o porni spre Ghetsimani 
Domnul şi, urmându-l pasul, 
Petru, lacov şi loan. 
Începea finala luptă 

dintre Dumnezeu şi iad 

şi Isus, cu faţa suptă, 
traversa un cosmic vad: 
Se-ntorcea pân-la geneză, 
să dea pieptul cu Satan, 

să creeze o sinteză 

între El şi-ntâiu- Adam, 

să plătească El căderea 
omului de El creat 

şi să-i dea-napoi averea 
dinainte de păcat. 

Dar voia în clipa mare 

ca alături să i stea 

ucenicii cei pe care 
Domnul cel mai mult conta. 
Avea-ncredere în Petru, 
ucenicu-nflăcărat 

care nici c-un milimetru 

de la crez n-a deviat, 

gata ar fi fost s-alerge 
pretutindeni, pentru ţel 

şi-l spusese că ar merge 
chiar la moarte, pentru El... 
Iacov nu-l spusese, oare, 
că, spre-a sta la dreapta Sa, 
cupa încercării-amare 

este gata a o bea...? 

Dar loan, cel ce la cină 

I se sprijinea pe piept, 

cu privirea lui senină, 
iubitor şi înțelept... 1 
însuşi Dumnezeu în carne 
le cerea a-L sprijini, 

când Părintele-o să-l toarne 
greul lumii, spre-a-l sorbi. 
- „Doamne, Tată, totdeauna 
împlinit-am voia Ta... 

se apropie furtuna, 
întăreşte-Mă în ea! 
lată-ncepe bătăliai 

Vin cohortele puhoi! 
Dă-mi, Părinte, veşnicia, 
omului creat de Noi! 

Fă să vină-n lume Harul! 
Iar de este voia Ta..., 
depărtează-acum paharul 
de păcat, din faţa Mea!" 

Ucenicii, la o parte, 

se rugară pentru El, 

însă în această noapte 

îi pândea un duh rebel: 
somnul le cădea pe pleoape, 
rugăciunea le-o stingea. 

Dar, de duhul lor aproape, 
Duhul Domnului şoptea: 

- „Petre, dormi acum, când Domnul 
e amarnic încercat?! 

Chiar acum te prinde somnul, 
să veghezi când eşti chemat? 
Nu să mori, acum îţi cere - 
cum la cină I-ai jurat, 

ci îţi cere doar veghere, 


rugăciune, necurmat." 

- „Iacov, vrut-ai să fii mare 
în împărăţia Lui, 

nu apostol ca oricare, 

ci apostolul dintâi. 

Ai promis să bei amarul, 
crucea ai promis s-o iei, 
iată-ntins îţi e paharul: 
scoală-te acum să-l bei!" 


- „O, Ioane, sari degrabă, 
reazămă-l-te de piept, 

căci iubirea, ca o roabă 

la Stăpân se uită, drept. 

In grozava Lui durere, 

fii alături de-al Tău Domn!" 
„Voi apostoli ai vegherii, 
tocmai voi cădeţi în somn?!" 
- „Tată, vine vânzătorul! 

Şi Eu însumi L-am ales. 
Terminatu-s-a soborul, 
către Mine au purces. 
Intăreşte-Mă-n durere! 
Sânge e sudoarea Mea... 

O, trimite-mi mângâiere! 
Scapă-Mă din cursa grea! 
Totuşi... facă-se, Părinte, 
voia Ta, nu voia Mea... 
Merg cu Tine înainte! 

Gata sunt a Te-asculta!" 
Toate lacrimile Sale 
neştiute-n noapte-l vin. 
Răsturnaţi în iarba moale, 
pe sub ramuri de măslin, 
dorm aleşii somnul dulce, 
ca un zid de nepătruns. 
Tatiana Topciu 
De-acum...pot să se tot culce: 
Vânzătorul a ajuns 

Dar prilejul vredniciei 

de-a proba ce au promis 

s-a pierdut pe veşnicie, 

de cum ochii i-au închis. 
Timpul nu se-ntoarce-n urmă. 
Iar regretele-s târzii... 

în curând, micuța turmă, 
precum scrie în profeţii, 

se va-mprăştia prin lume 
cum spusese chiar Isus 
ucenicilor, anume, 

când Păstorul va fi dus... 

Rugăciune! Ce putere 
uriaşă ni s-a dat! 

Dar ce luptă e-n veghere! 
Ce de gânduri ne abat! 

Ce grozavă neputinţă 
singuri să îngenunchem! 

O, suprema biruință 

e ca-n rugă să veghem, 
Dumnezeu să ne cunoască 


şi să ne numească fii 
şi-ntr-o zi să ne răpească 
Sus, la El, pe veşnicii... 

APRILIE 

Din iureş m-am oprit o clipă 
şi m-am uitat mirată-n jur - 
bătea spre mine o aripă - 

o ramură-nflorită-n pripă 
sub cerul pur... 

Au înflorit caişii iară - 

un zâmbet după plâns amar. 
Neaşteptată în vreo gară, 
întinerită Primăvară 

sosită-i iar. 

Cu paşi uşori prin lume trece... 
Deschide muguri, pune flori, 
pe sine însăşi se întrece 

să învieze tot ce-i rece, 

din zori în zori... 

Şi totul e-o transfigurare. 
Uscatul lemn de viaţă-i plin... 
în crengi stă floare lângă floare. 
Şi tot pământul e-o cântare 
spre-un cer senin... 

O, primăvara e-o prefaţă 

a Primăverii cu Hristos, 
când sloiurile se dezgheaţă 
şi firea nouă prinde viaţă 
maiestuos. 

Pe un zefir de primăvară, 

pe rază, pe parfum, pe cânt, 
la tine Dumnezeu coboară 
un cer de floare să răsară 
pe-al tău pământ... 

Si dacă este cu putință 
sa-nvie viața pe pamant, 

e cu putinţă, prin credință 
să-nvie şi a ta fiinţă 

în Cerul sfânt. 

MĂRGĂRITAR 

Când valurile până-n eu pătrund, 
rămâne-un fir acolo, de nisip 

şi el mă doare până în străfund. 
Aş vrea să-l scot de-acolo cu-orice chip. 
Dar cum să-l scot? Cu ce-aş putea să-l frâng...? 
Neputincioasă sunt în orice fac. 
Şi arma cea mai tare e să plâng 
şi lacrimile-n perlă le prefac. 
Atâta sunt de fericită-acum, 
precât a fost durerea mea de grea, 
nu mă mai tem de valuri nicidecuml 
Am lacrimile - bogăția mea. 
Tatiana Topciu 

ACOLO 

Când însetat de cer, pământul 

de sub picioare ţi-l desprinzi 

şi către cer îţi iei avântul, 

de sfinte taine te pătrunzi... 
Atunci vezi o dimensiune 

pe care nici n-o bănuiai... 

Pe treptele de rugăciune 

cereşti fiinţe vin din Rai, 

te iau de mână şi te poartă 

pe cosmicele lor poteci, 

că nu ţi-ai vrea o altă soartă, 
decât să fii acolo-n veci. 
Pe-acele trepte curge Harul 
făptura-ți unge-aşa duios... 
Acesta e mărgăritarul 

de mare preţ al lui Hristos... 
Te-ai aplecat în rugăciune, 
zdrobit, strigând după-ajutor, 
dar ungerea în slăbiciune 

te-a ridicat biruitor. 

Şi-n tine iarăşi se-nfiripă 

viaţa nouă din belşug - 

o, ce minune, într-o clipă 

când arde firea ta, pe rug... 

Ai şi uitat acea durere 

cu care ai îngenunchiat. 
Voit-ai tu ceva a cer€...? 
Acolo-n slavă, ai uitat... 
Dar ai primit asigurarea 

că e cu tine Dumnezeu, 
Acela Ce despică marea 

şi zid o face-n jurul tău, 
Acela Ce din slăvi divine, 
nu L-a cruțat pe Fiul Său, 
fiindcă iubirea pentru tine 
a cântărit în Cer mai greu. 
O, pentru a rămâne-n harul 
lui Dumnezeu, tu vinde tot, 
spre a păstra mărgăritarul 
ce-nchis e în al tău chivot... 

O, ADU, DOAMNE... 

O, adu, Doamne, clipa mult visată 
când vom urca în slăvi de frumuseți, 
când, părăsind ţărâna întinată, 
păşi-vom pragul veşnicei vieţii 

O, adu clipa nouă cea mai dragă, 

când nu ne va mai trebui vreun semn, 
căci Te-om vedea, după o viaţă-ntreagă 
de umblet prin credinţă şi îndemni 

Nu vor mai fi păreri deosebite, 
mândrii deşarte, vorbe, vrăjmăşii, 
când, osteniţi de lupte şi ispite, 

vom moşteni aceleaşi bucurii... 

Vom întâlni duioasa Ta privire 

în slăvi ce-atuncea nu se mai ascund, 
când între noi şi orice rătăcire 

se vor căsca prăpăstii fără fund, 

când nu va fi creştin nici slab nici tare, 
ci una vom fi toţi în Faţa Ta, 

când starea de fiinţă trecătoare 

într-o slăvită stare-o vei schimba... 

Ne va fi dat să Te numim pe Nume 
când nimeni nu-L cunoaşte pe pământ, 
când vom lăsa în urmă-această lume 
ce a urât tot ceea ce e sfânt... 

O, adu, Doamne, clipa împlinirii, 
făgăduinţa veşnicului Har, 

mult aşteptata clipă a Răpirii 

dincolo, în edenicul hotar... 1 


1 

S-A-NTORS ACASĂ FIUL CEL PIERDUT 
Ce prețios e-un suflet ce tânjeşte 

Să afle mântuirea din păcat...! 

E scris că ceru-ntreg sărbătoreşte 
când păcătosul cere-a fi iertat. 

Tu, cel ce plângi de starea ta umilă 
şi mântuirea-n lacrimi o implori, 
Mântuitorul e bogat în milă, 

oricât ai fi greşit, tu n-ai să mori. 
Nu-i greu la Domnul să primeşti iertare, 
oricât în viaţa ta ai fi greşit. 

O clipă de credinţă-aşa-i de mare, 
că şterge greşul tot, desăvârşit. 

Dar e mai greu când inima ta zace 
în multele păcate şi greşeli, 

e greu atuncea când păcatu-ţi place, 
să fii iertat, oricât de mult s-o ceri. 
O, lacrima cea sincer picurată 

e-n ochii lui Isus aşa de preţ, 

că-n dar îi dă vecia minunată 

şi o cunună strălucind măreț. 

Căci jertfa mântuirii e-n vigoare, 
chiar două mii de ani, dac-au trecut. 
Acum în ceruri este sărbătoare: 
s-a-ntors acasă fiul cel pierdut... 

BUCURIA PRIGONIRII 

Pământul e-mpânzit cu suferinţă 

şi oamenii în ea sunt întocmiţi, 

dar cei ce-ajung să umble prin credinţă 
de-acest firesc amar sunt izbăviți. 
Şi, fericiţi, cum nu se poate spune, 
ei, posesorii aurului sfânt, 
călătoresc în linişte prin lume, 
trăind în ceruri, chiar de pe pământ. 
Neobservaţi, smeriţi cu-acest tezaur, 
ei trec prin viață-atâta de uşor...! 

Şi totuşi, unii, mai bogaţi în aur, 
sunt puşi în foc s-arate darul lor. 
Aceasta este calea suferinței- 

A suferinţei celui credincios. 

Dar totuşi, după legile credinţei, 
acesta-i darul cel mai preţios. 

E greu să fii chemat, cu propriul sânge 
credinţa-n Dumnezeu a o semna. 
Dar ce onoare-atuncea când un înger 
va coborî, putere ca să-ţi dea...! 

Cei ce te prigonesc nu văd minunea. 
Cu furie în tine ei lovesc. 

Dar Dumnezeu îţi urcă slăbiciunea 
în carul de victorie, ceresc. 

Tatiana Topciu 

Ciocane bat, jignirile răsună. 

Dar în urechea ta sunt simfonii... 

Şi coruri triumfale împreună, 

te poartă-n pragul sfintei veşnicii. 
Tu plângi... dar nu de mila cărnii tale, 
ci de a lor, cu sufletu-n obezi, 

că nu li-i dat s-audă osanale, 

că nu vor să te lase să-i salvezi... 

Şi totuşi... când ogorul se stropeşte 
cu lacrimi şi cu sânge şi suspin, 
într-un târziu ajunge de rodeşte 

şi Domnul biruieşte-atunci deplin. 
Căci bobul semănat spre putrezire, 
va învia-ntr-o zi, când nu gândeşti 

şi multă roadă, de neputrezire 

va strânge în hambarele cereşti. 

SIMEI 

(2 Samuel 16:5-13) 


Când eşti trădat de cei mai dragi din lume, 
când pribegeşti departe de ai tăi, 

cu sufletul zdrobit de-amărăciune, 

te urmăreşte, blestemând, Şimei... 

El vrea să mai adauge-o verigă 

în lanţul de dureri prin care treci 

şi urmărindu-te; blesteme-ţi strigă, 
mai mult în încercări să te îneci. 

EI ştie de păcate nefacute 

şi-n trâmbiţa-i le pune cu temei 

şi-n loc ca-n încercări să te ajute, 

cu vâlvă sună-n trâmbiţă Şimei. 

Şi fraţii şi surorile se miră 

de câte strigă el c-ai făptuit 

şi unul câte unul se răsfiră 

prietenii ŞI cei ce te-au iubit. 

ŞI ca şi cum atâta n-ar ajunge, 
aruncă-n tine pietre mari, de sus, 

când treci prin valea-n care totul plânge 
şi unde parcă nu mai e Isus... 

El nu-i Natan, să mângâie-n cădere, 

să te ridice iubitor, de jos, 
mustrându-te cu glas de adiere, 

prin pilda cu bogatul nemilos. 

O, Doamne, Tu ce-i ştii oricui cărarea, 
Te uită la blestemul lui Şimei 

şi-n locul lui, dă binecuvântarea, 

mult încercaţilor copii ai Tăii 

SUPREMA TA MENIRE 

Cum va fi arătând Pământul, văzut din Cer, cu 
ochi cereşti 

şi toată alergarea lumii spre idealuri trecătoare...? 
Câţi dintre oameni luptă oare, pentru-averi 
duhovniceşti...? 

O, ce mulţime vede Domnul rostogolindu-se-n 
pierzare... 

Dar dacă-atunci se află oameni pe-aceste povâr- 
nişuri reci 

să-mpiedice cu riscul vieţii pierzarea celorlaţi, 
de-o seamă, 

un cer întreg li cântă slavă lui Dumnezeu, Celui 
Ce-n veci 

Şi-alege ucenici destoinici, ce spun „Amin!" când 
El îi cheamă. 

Să simţi menirea ta supremă că-i una singură mereu: 
lucrarea mântuirii sfinte a celor care curg spre 
vale...! 

Să conlucrezi cu veşnicia...! Să te consulte 
Dumnezeu 

când te trimite în lucrare, spre împlinirea voii 
Sale...! 

Ce ideal sublim...! El singur e idealu-adevărat, 
din toate câte-au fost pe lume: deschizător de zări 
divine... 

Tatiana Topciu 

O, lumea de te-ar scoate-afară, de tine de s-ar 
lepăda, 

ce-ţi pasă ţie, când izvorul de viaţă veşnică e-n 
tine...? 

Tu simţi că trebuie să faci parte de mântuire şi la 
cei 

ce-o caută-nsetaţi, ca tine când rătăceai de ea 
departe. 

Iar într-o zi, în veşnicie, vedea-vei c-ai putut să iei 
un şir întreg în haine albe, dat ție să-l salvezi din 
moarte... 

ŞI TOTUŞI BIBLIA E ADEVĂRATĂ 
Când Duhul Sfânt Cuvântul îl inspiră, 
cereasca taină când o dezveleşte, 

nici om, nici duh, nu pot schimba o iotă, 
ci, cum s-a spus, întocmai se-mplineşte. 
Vrei să probezi ce-i scris spre rău sau bine, 
când tu nici nu citeşti preasfânta Carte? 
Fără-ndoială, va veni trezirea - 

de nu aici, dincolo, după moarte. 

Când vei păşi Iordanul spre vecie, 

alţi ochi ţi s-or deschide-atunci să vadă 
că spusa cea din slova inspirată 

e, vail atâta de adevărată...! 

Când negri demoni sufletul ţi-or cere 
fără putinţă să mai scapi vreodată, 

te vei convinge fără îndoială, 

că Biblia era adevărată! 

Când vei ajunge-n iazul cel de flăcări 
de unde nu mai ai nicicând scăpare, 

cu plânset şi scrâşniri înfricoşate 

şi unde viermele în veci nu moare, 

îți vei aduce-aminte că adesea 

ai fost avertizat c-ajungi odată, 

de nu te pocăieşti, în loc de groază, 

că Biblia e-aşa de-adevărată...! 

Tatiana Topciu 

O, cum ai vrea, atunci să treacă timpul...! 
Dar timpul nu mai trece-n veşnicie 

şi vei plăti în plânsul neputinței 

tributul necredinţei, pe vecie... 

O, cât ai vrea măcar un ceas de viaţă, 
ca să te pregăteşti cum se cuvine, 

un frate către Domnul să te-ndemne, 

o mamă, să se roage pentru tine, 

o mână să-ţi arate Sfânta Carte 

şi să-ți citească slove ziditoare, 

prin care s-ai iertare de păcate 

şi mântuire, har şi îndurare...! 

Dar vei vedea că o aşa speranţă 

nu se mai împlineşte-n veşnicie! 

Sosită-i clipa înfricoşătoare 

când s-a-mplinit Scriptura, precum scrie! 
Cum ai să crezi că mai există-o viaţă...! 
Şi-o moarte... fără-a se sfârşi vreodată...! 
Cum ai să crezi atunci, fără-ndoială, 

că Biblia era adevărată...! 


O, frații mei, curând privirii noastre 
tot ce-am crezut îi va fi dat să vadă! 
Când vom sorbi atunci din Râul Vieţii 
şi vom gusta din Pomul Vieţii roadă, 

când vom păşi pe străzile de aur, 

pe Poarta dintr-o singură bucată, 
deplin ne vom convinge înc-o dată 

că Biblia era adevărată. 

Iar când o mână, Mâna cea străpunsă 
va şterge plânsul cel de-ndurerare 

şi ne va aşeza cununa Vieţii 

pe fruntea ostenită de-alergare, 

când cerul va cânta acea cântare 

ca vuietul de ape, neştiută 

decât de-aleşii Mielului - eroii, 

când Slava vom vedea-o, nevăzută, 
vom triumfa în marea bucurie 

că tot ce am crezut aici, odată, 
întocmai s-a-mplinit în veşnicie, 

căci Biblia a fost adevărată! 

Mai poți s-aştepţi aşa un ceas să vină...? 
să stai departe de cerescul Tată 

ce te mai roagă încă pentru Viaţă...? 
întoarce-te la Dumnezeu de-ndată! 
Impacă-te acum cu Creatorul, 

cât timp ai harul „Astăzi" să se spună, 
Cât timp te roagă, cât Iubirea cheamă, 
cât timp mai sună-n lume Vestea Bună! 
Tatiana Topciu 

RECVIEM 

Nu-ţi mai e cald în nopțile toride... 
Nu-ţi mai e frig în iernile târzii... 
Nu-ţi mai e foame... 

Nu-ţi mai este sete... 

Nu ai dureri... 

si nu ai insomnii... 

Nu-ţi mai e dor atât de o scrisoare... 
Pe noptieră, la spital, de flori... 

De-o lacrimă, cerând târziu, iertare... 
O, nici măcar de mine nu ţi-e dor! 
Intinsă-n lungul scândurilor goale, 
Ţi-ai pus şi visul vieţii, arzător... 

Şi câte-aveai de pus în rânduială! 

Şi cum te-ai smuls din toate, de uşor! 
Au curs deasupra ploile de toamnă, 
zăpezile şi florile, sub vânt... 

Aşa uşor te-ai petrecut, o, mamă! 

In vârfuri, ai plecat de pe pământ... 
Nici un suspin, ori zbatere, ori țipăt... 
Nimic n-ai zis când glasul te-a chemat, 
Cum să mai pot de-acuma, vreodată, 
Preamulta datorie achita? 

Nu-i poştă să-ţi trimit câte-o scrisoare, 
Nici telefon să pot să mai te-aud... 
Doar un cuvânt din partea dumitale, 
Doar un cuvânt m-ar mângâia atât...] 
Cum ai păşit pe prag, lăsând pe pernă 
Obrazul stins, fără să laşi cuvânt...! 
Te-oi fi mirat: cum de-a-ncăput, eternă 
Suflare-a vieţii-n pumnul de... pământ! 
Şi te-ai tot dus să-ntâmpini veşnicia, 
Uşoară, ca un fulg neprihănit, 

Pe când spre dumneata, venea Mesia, 
Cu braţele întinse-a „Bun Venit”. 

Ce muzică! 

Ce coruri! 

Ce splendoare! 

Te-ai mai uitat odată înapoi 

Din norul gloriei nepieritoare 
Şi-apoi... te-ai dus... 

Ce-oi fi gândit de noi...? 


PARTEA A DOUA 
cU 


Poezii publicate postum, după 1999 

ARBORE ÎNCERCURAT 


(Aniversare) 


Tot mai multe-s sunt cercurile care 
pe copacul tot mai noduros 

se încolăcesc cu-nverşunare, 

dând mesaj tot mai misterios. 

Unii zic c-ar fi înţelepciune, 

alţii, o cunună, un blazon... 

Cu cât cercuri-cercuri îşi adună, 
arborele urcă spre Sion. 


Arbore migrând spre înălțime...! 
Ce miracol să îl simt urcând...! 
Dă de aer plin de prospeţime, 
braţele-şi înalță fremătând, 


îşi ridică fruntea cu mirare, 
simte o chemare, un fior. 
A ajuns! 

Ce mai urmează oare? 
Arborele a ţâşnit în zbor... 

AŞTEAPTĂ! 

„Aşteptarea celor neprihăniți nu va ţi decât 
bucurie." (Proverbe 10:28) 

De ce e aşteptarea-atât de lungă? 

Par ceasurile ani, în aşteptare. 
Răspunsul rugăciunii ca s-ajungă, 
străbate ani-lumină, ni se pare. 

Fiindcă din cer, ca-n cortul tău să vină, 
sunt căpetenii stându-ne-mpotrivă, 

sunt forţe în văzduhul de lumină 

asaltul să îl dea, deopotrivă. 
Genunchii-au obosit de-atâta rugă... 
Cuvintele s-au spus şi-acum sunt goale... 
Nu poţi să pui ispitele pe fugă, 

ci mai înverşunat îţi dau ocoale. 
Lăuntrul fierbe... duhul se topeşte... 

Şi din înalt nu vine nici o veste... 
Nădejdea dimineaţa se-nnoieşte, 

dar seara, deznădejdea-i iar pe creste. 
Ce grea e lupta noastră-n rugăciune, 
când şoapte vin că Domnul nu ne-ascultă, 
că singuri ne-a lăsat în slăbiciune, 

că de la noi la El distanţa-i multă...! 
Tatiana Topciu 241 
Măcar că zici că nu îl vezi, aşteaptă-L! 
Şi pricina 'maintea Lui ţi-o lasă! 

Cu tine-n încercare este Tatăl. 

Şi Tatălui, de fiul Său îi pasă. 

Doar ştii că îndelunga Lui răbdare 
pentru aleşii Săi e mântuire. 

Oricât ai sta de mult în aşteptare, 
răspunsul va veni cu strălucire. 
Exist-un timp divin al încercării. 

Nimic nu-l micşorează, nici lungeşte. 
Doar Domnul Dumnezeul îndurării 
când să-l oprească, singur hotărăşte. 
„Te bucură-n nădejde de pe-acuma! 

şi îndelungă fie-a ta răbdare! 

Tu stăruie în rugăciune numa'" 
Răsplata ta va fi nespus de mare. 

Cu cât e aşteptarea ta mai lungă, 

cu-atât mai mare fi-va bucuria! 
Răspunsu-n cortul tău când o s-ajungă, 
spre tine va surâde veşnicia... 

Referinţe biblice: 

DanielW:12; lov 35:14; 36:14-16; 2 Petru 3:15; 
Romanii 2:12 


242 

Eterna primăvară 
ATINGEREA TA 

Să Te atingi de mine Tu... 
să-mi cauţi locul ce mă doare, 
străfundul unde nimeni nu 

a cutezat să se coboare...! 

In lumea toată, mână nu-i 
s-aducă-atâta alinare 

şi mângâierea nimănui 
n-aduce-atâta sărbătoare. 

Să mă ating de Tine eu, 
trecând în trupu-mi de ţărână 
esenţa Ta de Dumnezeu 
şi-apoi în mine să rămână...!. 
Să intri Tu în al meu cort - 
Mărgăritar ce preţ nu are, 

pe care însă vrei să-l port 

cu mine-n lumea asta mare...! 
Cum mi-a fost dat atâta Har: 
chiar Dumnezeu să mă atingă, 
lăsând balsamul cel mai rar 

în suflet să mi se prelingă...! 

... Har după har tot gust mereu 
risipă de comori nespuse. 
Iubirea 'Ta de Dumnezeu, 

m-a cucerit pe veci, Isuse... 
Tatiana Topciu 

AURORA 


„Acum, fireşte, nu putem vedea lumina soarelui 
care străluceşte în dosul norilor, 
dar va trece un vânt şi-l va curați; 
de la miazănoapte ne vine aurora..." 
(Iov 37: 21-22) 

Când negri nori umbresc pământul, 
eu ştiu că sus luceşte-un soare 
şi-acolo mă îndrept cu gândul, 
deasupra umbrei trecătoare. 

îmi scald făptura în lumină, 

mă încălzeşte părtăşia, 

N-aş mai veni în Jos, spre tină, 

dar vin să vă aduc solia: 

Credinţa mea e-o-ncredinţare 

asupra celor nevăzute, 

cu ochii aţintiţi nu-n zare, 

ci-n cele ce-s făgăduite, 

în Cel ce-a scos din gol pământul, 


din gol şi din nimic fiinţa, 
în Cel ce mi-a deschis Cuvântul 
şi a rostit făgăduinţa, 

eu cred în Dumnezeu, Cel Care 
pe nume cheamă nevăzutul 
şi formă-i dă, nepieritoare, 
însuflețind cu viaţă lutul, 

în Cel ce e Iubire vie, 

şi cu-ndurare-l înconjoară 
pe omul destinat să fie 
nepreţuita Lui comoară. 
Credinţa mea nu se-ndoieşte 
de-aceea spun eu tuturora 

că neagra noapte plăsmuieşte 
strălucitoare, Aurora. 


SOLIA "CÂNTĂREȚULUI PLĂCUT" 
Referințe: (Ezechiel 33:31-32; Psalm 74:4,9; 
Amos 6:1-8) 

Nu vreau să fiu un cântăreț plăcut, 
auzul să-1 încânte prin cuvinte, 

ci mai degrabă un străjer tăcut, 

cu ochii ațintiți spre înainte. 

Când mâna mea pe coarde-alunecând 
cântarea de sub ele o stârneşte, 

să nu aducă-al împăcării gând 

ci fie ea cântarea ce trezeşte! 

Eu nu ridic al bucuriei steag 

cât Dumnezeu în ceruri încă plânge. 
Semnalul de alarmă vreau să-l trag, 

al luptei cu păcatul pân-la sânge. 


Suiţi pe metereze şi priviţii 

Duşmanul se adună sub cetate, 

iar voi visări senine năzuiţi, 

cântări şi bucurii nenumărate? 

Voi nu vedeţi vrăjmaşu-naintând...? 
Cum pretutindeni semnele le pune...? 
Cum ale noastre, pururi dispărând, 

noi nu mai ştim care sunt semne bunc...? 

De graiul nostru ajungând sătui, 
am început să-i învăţăm lui graiul, 
şi ne trezim gândind cu gândul lui, 
nemaiştiind ce-i iadul şi ce-i raiul... 
Cetatea stă să cadă-n mâna sa 

şi Templul sfânt s-ajungă de ocară 
şi voi cântări de veselie-aţi vrea, 

în loc de bocet şi căință-amară?! 
Visând mereu la bucurii lumești, 
când duhurile în leşin se-nclină, 
când se-ngrozesc făpturile cereşti 
de judecata care va să vină, 

voi v-aşezaţi în jilţurile moi, 
învestmântaţi în inul cel subțire... 
şi n-auziţi strigarea de război, 
prăpădul care vine fără ştire. 
Treziţi-vă din rătăcirea grea! 

Şi căutaţi pe Dumnezeu cât încă 
Aşteaptă să vă-mpartă mila Sa 

şi harul şi-ndurarea Lui adâncă. 

El e Părinte, dar e Dumnezeu! 
Sfinţenia-i podoaba Casei Sale. 
Smeriţi-vă acum sub braţul Său! 
Spre Dumnezeu nu este altă cale. 
Aceasta e cântarea ce v-o cânt: 
Solia Lui e cea a mântuirii, 

dar Dumnezeu, precum o ştiţi, e sfânt 
şi slava o dă duhului, nu firii! 


Tafiana Topciu 

CARUL TRIUMFAL 

Motto: „în ziua aceea va sta scris până şi pe zurgă- 
lăii cailor: 'Sfinţi Domnului!" (Zaharia 14:20). 
Căruţa mea e veche, tot mai veche... 

Dar caii ei aceiaşi au rămas. 

Nici în poveşti nu le găseşti pereche, 

în mersul lor, ei nu cunosc popas. 

Răsună-n pacea zării zurgălăii, 

în sprinten cânt galopul lor urmând, 

se-aude-n lungul şi în latul văii: 

„Sfinți Domnului!, Sfinţi Domnului!" cântând. 
Căruţa merge-n largul depărtării, 

când caii ei, într-un suprem avânt, 

desfăşurând aripi pe-albastrul zării, 

o trag în sus, țâşnind de pe pământ. 

îmi pare rău că nu vedeți minunea! 

Intr-o clipită, cu cerescul val, 

căruţa mea ce-a străbătut genunea, 


e-un car de foc, e carul triumfal! 


248 

Eterna primăvară 

CHIVOTUL MĂRTURIEI MELE 
(Referinţe: Exod 16: 33-34; Numeri 17:10; Evrei 9:4) 
De ani şi ani, tot proaspătă mi-e mana 
închisă-n vas de aur, în chivot... 
Doar s-o privesc şi ea-mi rămâne hrana 
cea mai bogată, totului meu tot... 

De ani şi ani, toiagu-i tot în floare - , 
cândva un trunchi uscat şi noduros... 
A fost deajuns de sus să vin-o boare 
şi el a înflorit maiestuos. 

In umbra neatinsă de vreun sfeşnic, 
închisă în chivotul meu preasfânt, 
stă mărturia eului meu veşnic, 

ce s-a lăsat de Dumnezeu înfrânt. 
E-nveşnicirea clipei de minune 
când mâna Lui fiinţa mi-a atins, 

e cerul coborât peste-o genune 

ce, tot privind la cer, spre el a tins... 
Ce zvonuri, ce imagini, ce contururi 
mi-mbie lumea, false întru tot...? 

Eu am o mană proaspătă de-a pururi 
şi un toiag în floare, în chivot. 

Mă locuieşte pururi mărturia - 

e imprimarea Chipului divin. 

In mine totul cântă: Aleluia! 

Şi îi răspunde-ntregul Cer: Amin! 
Tatiana Topciu 

CATAPETEASMA 

Cârpim mereu catapeteasma 

ce-a sfâşiat-o Dumnezeu, 
cutremurându-ne mireasma 
preasacrului din Templul Său. 
înghesuiți în cochilie, 

lipindu-ne de reci pereți 

prin universul de pustie, 

deajuns ni-i frunza-acestei vieți. 

Nu vrem divina Lui lumină, 

nu vrem să ne uităm la El. 

în micul nostru cuib de tină 

ni-i linişte şi căldicel... 

Lumina cerului ne doare, 

nu vrem noroiul să-l vedem 
mânjindu-ne pe fiecare, 

ca o pedeapsă, un blestem. 

în faţa noastră se întinde 

comoara harului divin 

nici o scânteie nu ne-aprinde. 


Ne mulţumim cu-aşa puţin...! 
Deasupra noastră-i zvon de îngeri 
în laudă lui Dumnezeu. 

Noi ne-ndărătnicim în plângeri. 
Noi nu vrem să ieşim din cu. 

Dar într-o zi; se va deschide 
perdeaua sfântului locaş. 

Când viaţa-n noi se va închide, 
pe cine vom avea chezaş? 

Isus, al jertfei Miel, ce-acuma 
ne-ntinde mântuirea blând, 

va fi Judecător, precum a 

vestit El însuşi pe pământ. 
Preschimbă-ne 'Tu, Domn a toate, 
Deschide-ne spre sfinte zări, 

de jos privirea ne-o abate 

şi mută-ne-o în depărtări. 
Arată-ne slăvită faţă 

a vieţii veşnice, de-apoi 
strămută-ne-n tărâm de viaţă 

şi naşte-ne din nou pe noi. 


Tatiana Topciu 

DEZAMĂGIRE 

Şi Dumnezeu e-n cer dezamăgit: 
ce-a semănat? şi ce a odrăslit? 
Cât a plătit, din noi să facă fii ...] 
şi ce puţin I-aducem bucurii ...] 
Mâhnit a fost în vremea de demult, 
când a citit în om atât tumult. 
Sădise pacea, gândul sfânt în el 
iar omul devenea tot mai rebel, 
întreaga întocmire-n gândul său 
se îndrepta, neabătut, spre rău. 

Şi I-a părut întâia oară rău 

că l-a creat pe om în chipul Său, 
că huma-nsufleţind-o în pustiu, 

El a făcut din om un suflet viu. 
Mai bine de un veac i-a dat răgaz 
să pună răului din el zăgaz. 

Dar i-a lăsat ca martor pe un sfânt 
ce meşterea o arcă pe pământ. 

El n-a-nţeles mesajul nicidecum 
şi-n apă a pierit, cum piere-un fum... 
A fost apoi un om neprihănit 

cu care Domnul S-a-mprietenit. 
Atâta L-a iubit pe Cel Preasfânt, 


252 

Eterna primăvara 

că Domnul a-ncheiat un legământ 

ca toți cei ce vor crede-n Dumnezeu, 
să afle calea către El, mereu. 

Şi iar a fost un om ce-a mijlocit 
pentr-un popor de Dumnezeu iubit, 
când inima îl îndemna spre-un zeu. 
Şi l-a iertat întruna Dumnezeu. 

- „Voi încheia cu voi un legământ 
prin care s-aveţi tot, pe-acest pământ 
să fiţi tot frunte, tot biruitori 

să nu ajungeţi nimănui datori, 

dar ţineţi Legea cum v-o dau chiar Eu 
şi Eu voi fi al vostru Dumnezeu]” 
Războaie, idoli, chipuri de-nchinat 
pe om de Dumnezeu l-au depărtat. 
Proroci şi cărturari şi farisei 

îi aduceau aminte cu temei 

că e un singur Dumnezeu, Acel 

ce l-a iertat de-atâtea ori pe el. 


„... Ce-aş fi putut să fac şi n-am făcut? 
De ce rodeşte duhul numai lut? 

De ce ţintesc pornirile în jos? 

De ce nu Mi se-nchină, credincios? 

„.. Ştiu ce-am să fac: am să Mă fac ca ell 
Să văd ce-l face-a fi mereu rebel, 

Şi-n urmă-am să mă fac Eu însumi Miel, 
Ca ardere de tot. Eu... pentru ell" 
Tatiana Topciu 

Golgotal Locul cosmicei răscrucii 

O cruce între două alte crucii 

Pe ea e răstignit Divinul Miel 

în locul lui, al omului rebel. 

Ca om, în miezul cruntei agonii, 

El a luat păcatul celor vii, 

Asupra-l răzvrătirea le-a luat. 

Le-a întocmit din nou un duh curat. 
Iar sângele când I-a ţâşnit din piept, 
1-a socotit pe răzvrătit ca drept. 
Atunci a fost răpus al morţii bold, 

iar omul a primit un sfânt imbold 

pe Dumnezeu să-L caute cu jind, 

spre cerul slavei pururea tânjind. 

Tatiana Topciu 

255 

DUMNEZEIRE MAI PRESUS DE GÂND... 
Isus a suspinat în Ghetsimani 

şi-a plâns pentru întreaga omenire, 
dar Duhul Sfânt de două mii de ani 
suspină încă, fără contenire. 

Isus i-a mângâiat pe cei trudiți 
şi-mpovărați, le-a fost Mântuitorul, 
purtând povara celor osteniți, 

dar Duhul Sfânt e chiar Mângâietorul. 


Isus acelor însetați le-a dat 

să bea din apa Lui, să-şi stingă dorul 
de Dumnezeu în Sine întrupat, 

dar Duhul Sfânt, El însuşi e Izvorul. 
Isus, venit la noi în chip uman, 

a coborât cereştile cuvinte. 

Le-am fi uitat în două mii de ani, 
dar Duhul Sfânt ni le-a adus aminte. 
Isus i-a smuls pe oameni din păcat, 
punându-Se pe Sine chezăşie, 

dar Duhul e puterea ce s-a dat 

spre a trăi neprihănirea vie. 

Căci cine-ar fi-ndrăznit din capul lui 
de Domnul să se-apropie vreodată, 
de n-ar fi fost îndemnului Duhului 
să îl întoarcă la cerescul Tată ...? 
I-a inspirat prin veacuri pe profeți, 
istoria săpând-o-n slovă sfântă. 

A pus tot viitorul sub peceti, 

dar, proiectând Lumina ce cuvântă, 
a arătat spre vremea lui Hristos, 
profeților ducându-le solia, 

dând la o parte vălul neguros, 

şi zugrăvind Fiinţa lui Mesia. 

Iar când la Ceruri Domnul S-a-nălţat, 
după amara-l patimă, tot Duhul 

cu slavă pe apostoli i-a-mbrăcat 
mişcând puternic cerul şi văzduhul, 
să ducă Evanghelia de Har 

oricărui om, să afle mântuirea. 
Minuni şi semne a adus în dar 
pecetluind cu foc ceresc vestirea. 
Cum cel ce pe Isus L-a cunoscut, 
L-a cunoscut pe Tatăl pururi Viul, 
cel ce pe Duhul slavei L-a avut 

îl are-n suflet pe Isus, pe Fiul. 


Dumnezeire mai presus de gând 
ce-adus-ai lumii Harul mântuirii, 
o, Tată Bun, Isuse, Duh preasfânt, 
Ți se cuvine-ofranda mulțumirii! 

EBEN-EZER 

Moto: ,„... a luat o piatră... şi i-a pus numele Eben-Ezer 
(Piatră de ajutor), zicând: "Până aici Domnul ne-a 
ajutat”. 

(1 Samuel 7: 12) 

Cum aş putea uita vreodată, 

tot drumul străbătut cu Tine? 
Privind ce am lăsat în urmă, 
văd paşii Tăi atât de bine ... 

Tot drumul meu e un Eben-Ezer. 
Am suspinat trecând prin vale, 
dar am lăsat acolo pietre 
cu-ntipărirea mâinii Tale. 

Sunt pietre-aducerii aminte 

de mâna Ta de izbăvire, 

de harul revărsat în mine - 
ocean de milă şi iubire. 

A meritat să trec prin apă! 

A meritat să gust cuptorull 

A meritat să stau în groapăi 
Căci ai venit, Mântuitorul 

ce pentru mine dai popoare, 
sfărmând a răului tărie 

şi mai presus de semeni, Doamne, 
Tu mă încingi cu bucuriei 
Tatiana Topciu 

M-ai mântuit de orice teamă, 
mi-ai pus pe buze o cântare, 
balsam turnându-mi lin pe rană, 
m-ai strămutat în sărbătoare. 
De-aceea mi-am uitat şi neamul 
şi rangul meu şi obârşia. 
Călătoresc cu Tine, Doamne. 
Deja zăresc împărăţia... 

Tatiana Topciu 

FĂ GĂDUINŢA TA 

„... avem cuvântul prorociei... la care bine faceți 
că luaţi aminte, ca la o lumină care străluceşte 
într-un loc întunecos, până se va crăpa de ziuă şi 
va răsări Luceafărul de dimineaţă în inimile voas- 
tre." (2 Petru 1: 19) 

Făgăduinţa Ta e-un licurici 

în noaptea fără stele, fără lună, 

cât timp călătorim din greu pe-aici, 

prin umbra grea, ce-ar vrea să ne răpună. 

O luminiţă cât un bob de mei - 

un briliant ce-n noapte scânteiază - 

aprinde-n zare noi şi noi scântei 

si inima, văzându-le, cutează. 

Dar iată, noaptea-aproape a trecut. 

Curând vor apărea pe boltă zorii. 

Să ne schimbăm vestmântul de-mprumut 

cu haina ce o poartă-nvingătorii, 

ca Soarele dreptăţii, apărând, 

să ne găsească fără nici o vină, 

spre a putea ţâşni cu El în rând 

înspre tărâmul veşnic, de Lumină. 


LICURICI 


Nu se îndură soarele-a apune - 
lăsându-și slava zilei, să dispară. 

Eu cred că el aşteaptă o minune 
să-l proiecteze-n plină ziuă iară. 

Se lasă-aşa de-ncet spre-o altă zare, 
ținându-se de pomi cu implorare ... 
Pe unde trece-acum, pădurea pare 
un jar aprins prin umbre seculare. 
în ochiuri mici, de apă, se prăvale, 
prinzându-se de-oglinzi alunecoase, 
schimbându-le în scânteieri astrale - 
tezaur plin de pietre preţioase... 

Şi cade-ntr-un sfârşit, lăsând în urmă 
o spaimă-n întunericul de smoală, 
cu cea din urmă rază ce se curmă, 
ducând în hău podoaba lui regală. 
Dar a lăsat în locul lui, în iarbă, 

să scânteie, infime felinare, 

lumina lui continuând s-o soarbă - 
sunt licuricii nopţii trecătoare. 

In zori, când se va-ntoarce, le va stinge 


şi va porni urcuşul lui de slavă. 
Dar pân-atunci, lumina-i se prelinge 
prin întuneric, mică şi firavă. 

Un licurici - secundă-n scânteiere - 
în marea noapte, Doamne, sunt aprinsă. 
Mă poate stinge orice adiere 

şi-un pas mai greu mă poate da învinsă. 
Dar iarba plină e de scânteioare - 

ca mine mii de licurici lumină. 

Cu cât e noaptea mai apăsătoare, 
cu-atât lumina noastră-i mai deplină. 
Noi amintim de-un Răsărit de Soare 
după atâta noapte de zăbavă, 

când Dumnezeul nostru va apare 

să ne ridice-n carul Lui de slavă. 

Şi dacă azi purtăm ca pe-o povară 
lumina-n întunericul de-o clipă, 

în Răsăritul care stă s-apară, 

spre zborul veşnic ne va fi aripă ... 
Tatiana Topciu 

FIŢI FERICIŢI! 

Fiţi fericiţi că vi s-a dat vederea! 
Fiţi fericiți că aţi văzut lumina, 

că-n voi e Domnul, Viaţa şi-Nvierea 
că ispăşită pentru veci vi-i vina! 
Voi, de pe calea-ngustă şi pustie, 
din veşnicie-aleşi şi puşi deoparte, 
fiți fericiţi, cântaţi de bucurie: 

voi aţi trecut la viaţă, peste moarte! 
Sunteţi puţini şi-ades, fără regrete, 
prilej de râs şi de vorbiri deşarte. 
Dar peste voi, Isus şi-a pus pecete 

şi cine de Isus vă va desparte? 

Ce poate împotrivă rău să vină? 

Şi cine v-ar putea lovi vreodată? 
Ocara e o rază de lumină 

iar lacrima, eternă nestemată. 

O, ridicaţi privirea spre răsplată! 
De-ar fi-mpotrivă-ntreagă omenirea, 
voi îl aveţi pe Dumnezeu drept Tată. 
şi peste voi adie nemurirea ... 

FIUL CEL RISIPITOR 
Cum de-ai putut tu, fiu de Rege, 
s-ajungi la porci îngrijitor!? 
Puteai un tron regesc alege 

şi ai ajuns un servitor... 

Ţi-ai risipit întreaga-avere - 
comoara ta de la-nceput - 

şi, din plăcere în plăcere, 
ajuns-ai azi un rob vândut. 
Sărac acum, te uiţi în zare 

să mai găseşti vreun ajutor, 
dar, vai, în lumea asta mare 
prieteni n-ai, când eşti dator. 
Ai vrea la tatăl tău, acasă, 

să scapi de roşcove, de porci, 
ruşinea însă nu te lasă: 

aşa sărac, cum să te-ntorci...?! 
Nu ţi-ai făcut măcar un nume, 
ca la picioare să i-1 pui. 

Tot ce ţi-a dat... s-a dus în lume, 
cum să mai stai în faţa lui...? 
In loc de-mpărăteşti veştminte, 
să vii în zdrenţe îmbrăcat?! 
De te-ar primi, nu ca părinte, 
de te-ar primi să-i fii argat...! 
Tatiana Topciu 

Dar peste omeneşti cuvinte, 
aşa cum eşti, învins deplin, 

cu o iubire de părinte 
te-aşteaptă Tatăl cel Divin, 
te-asteaptâ Fiul Său, pe cruce, 
cu sânge mea nezvantat. 

în el te spală şi te-aduce 

în starea de copil curat, 

în haină nouă te-nveşmântă, 
îți dă împărătesc inel 

Şi-ţi dă încălțăminte sfântă, 
să semeni tot mai mult cu El... 
Te-aşteaptă Duhul Mângâ:ierii, 
să-ţi toarne peste răni balsam, 
ulei, în candela vegherii 

si să te facă-un nou Adam. 
Neprihănirea mult visată 

te va numi un nou născut 

şi propăşirea-ţi va fi dată 

mai mare ca la început. 

Iar Cerul va cânta mărire 

lui Dumnezeu Mântuitor, 


că ai intrat în mântuire, 
tu, fiul cel risipitor. 
263 


264 

Eterna primăvară 

CODUL INFLORIRII 

De când mă ştiu, am căutat în stele... 
Ce căutam eu însămi n-am ştiut. 
Pesemne-o taină încifrată-n ele, 

spre-a cărei descifrare m-am născut... 
De când mă ştiu, m-a tot atras întinsul... 
Mi-s braţele prea scurte să-l cuprind. 
Nu-ncape - cum să-ncapă? - necuprinsul. 
Pesemne alte braţe-am în adânc... 

De când mă ştiu, mă farmecă-nflorirea... 
Ce primăveri în mine tăinuiesc, 

de mă-nfior, văzând cum toată firea 

îşi modelează mugurii ce cresc 

şi crapă într-o bună dimineaţă, 

lăsând să iasă floarea de sub ei, 

ce poartă-n miez un tainic cod de viaţă - 
un fruct infim, nici cât un bob de mei, 
ținând în microscopice adâncuri 

tot pomul plin de frunze şi de rod, 

cu formă, număr, gust şi-atâţia sâmburi 
ascunşi adânc în şi mai tainic cod...! 
Ce legi adânci vorbesc fără cuvinte 

de Creatorul celor care sunt...! 

De-ai vrea măcar la flori să iei aminte, 
la rostul lor, ce nu-i deloc mărunt... 
Mai fină mult decât e catifeaua, 

corola florii e un univers... 

Tatiana Topciu 

Că-i roză, bleu, ori albă cum e neaua, 
parfumul ei e-atâta de divers... 

Ce irizări când o atinge-o rază...! 

Ce armonie-n număr şi culori...! 
Parfumul cel mai scump şi mai de vază 
nu-i ca parfumul uneia din flori... 

265 

Desăvârşită artă e-ntr-o floare - 
sculptură vie, fragedă mereu. 

Cu cât mai multă artă crezi tu, oare, 

că te-a creat pe tine, Dumnezeu! 

Mult mai de preţ decât întreaga fire, 
mult mai frumos ca florile de-april, 

tu porți amprenta Lui de nemurire 
şi-amprenta Lui, te face-al Său copil.. 
O, omule, priveşte-atent la floare: 

mai prețios ca ea de mii de ori, 

tu ai scântei din cer, să se-nfioare 

la frumuseţe, cântec, la culori... 

Căci dacă e desăvârşită floarea, 


e fiindcă ţine Legea cum s-a dat. 
învaţă de la floare ascultarea! 
Aici e toată împlinirea ta. 

ÎNGERUL ÎNFLORIRII 

(poezie inspirata de superba floare ,„ Lacrimile 
Magdalenei”) 

Privesc un înger adormit de-o boare 
şi nu mâ-ndur să-i întrerup visarea. 
Eu ştiu ca el visează la o floare 

şi-n visul lui, el plăsmuieşte floarea. 
La început, nici cât o gămălie, 

un ghemotoc de puncte izvodeşte, 
ciudată e a lui geometrie, 

minusculi spini prin puncte potriveşte. 
Iar ca să-i fie visul împlinire, 

din frunze el îşi ţese draperie 
şi-ascuns acolo, fără să respire, 
urzeşte-n taină o sculptură vie: 

e-un sfeşnic parcă, modelat din ceară, 
cu braţe mici, purtând cu-nfiorare 

în vârful lor, cât o gămălioară, 

în cinci petale albe, câte-o floare. 
Dar nu-i deajuns şi îngerul visează 
să-i pună încă o corolă fină. 

Din înăuntru el trimite-o rază 

... şi floarea e un sfeşnic de lumină... 
Tatiana Topciu 

Mai e ceva ... mai trebuie să fie... 
Şi-ntr-un târziu el picură-n potire 
câte un strop de miere sidefie: 

e lacrima prelinsă din Iubire. 

NU PLÂNGE 

Isuse, sufletul mi-e-n lacrimi... 
La cine să mă spovedesc? 

Tu, numai Tu eşti Mare Preot; 
Tu singur - Medicul ceresc. 

In lume-ai întâlnit durerea. 

Când lacrimi au ţâşnit şuvoi, 

- „Nu plânge!" i-ai şoptit femeii 
şi i-ai dat dat fiul înapoi. 

Ți s-a făcut atâta milă, 

de parcă ţi-ar fi fost chiar fiu, 
de-aceea ai mustrat durerea 

şi-ai alungat-o în pustiu. 

Ce fericire-n sfânt cutremur 

a prins cortegiul mortuar, 

când tânărul pornit spre groapă 

a fost întors la viaţă iar! 

- „Nu plângeţi!" ai mai spus o dată, 
în locuinţa lui Iair, 

când te-ai apropiat de fată 

cu-al învierii Tale mir. 

- „Talita, cumi!" - a fost chemarea 
ce-ai spus-o-n graiul Tău secret. 
Porunca străbătu vecia 

şi genele au prins încet 

să bată, ca-nspre dimineaţă, 
când somnul este cel mai greu. 
Luând-o însuţi Tu de mână, 

ai dat-o vieţii ca trofeu. 

Tatiana Topciu 

Betania în suferinţă - 

al părtăşiei dulce cort..! 

Acuma, cel prieten ţie 

de patru zile zace mort. 
Plângeau şi Marta şi Măria 

şi ceata celor dragi plângea 
şi-atunci ai plâns cu ei alături: 
durerea lor Te copleşea. 

Durerea Te-a mânat spre faptă. 
Te-ai dus pân' la mormântul său, 
pe Lazăr l-ai chemat afară 

şi el ieşi la glasul Tău, 

venind ca dintr-un somn, din moarte. 
Mirosul greu a dispărut. 

La glasul Tău se naşte viaţa 

şi toate-s iar, ca la-nceput. 

- „Femeie, de ce plângi? Crezi, oare, 
că sunt un simplu grădinar? 


Grădina Mea e-o-Mpărăţie 
de viaţă veşnică, de har. 

Deci bucură-te şi nu plânge! 
nu-ţi frânge inima-n pustiu! 
Căci Eu sunt viaţa şi-nvierea 
şi-n vecii vecilor sunt viu! 
Eu sunt începătorul vieţii - 
Acelaşi ieri, acum şi-n veci. 
Credincioşia Mea-i de-a pururi: 
Nu plânge! Bucură-te, deci!" 

NU STARUI! 


De ce stai tu în post şi rugăciune, 

la Domnul să se-ntoarcă toţi vecinii, 
când duhul tău e plin de uscăciune 
şi-au năvălit pe-ogoru-ţi, mărăcinii? 
I-ai vrea pe toţi tovarăşi de credinţă? 
Tot pe nisip să-şi pună temelia? 

Să n-aibă-asupra firii biruinţă? 

Să nu cunoască nici ei bucuria? 

Când ei, făpturi din Har ceresc create, 
ți-or sta aproape, plini de fericire, 
oglinda vieţii lor o să te-arate 

aşa sărac în viaţa de sfințire! 

Cât de bogat ai fost odinioară] 
Treceai prin lume plin de fericire! 
Prigoana o primeai ca pe-o comoară 
şi suferinţa ca pe-o-nvrednicire. 

Unde s-a dus făptura cea curată...? 
Cum de s-a stins atâta bucurie...? 

Ce s-a-ntâmplat cu focul de-altădată...? 
Cum de-a secat izvorul de-apă vie...? 
O, cercetează-ţi viaţa în lumină 
şi-ascultă ale Duhului suspine, 
tânjind după iubirea ta deplină 

când Domnul Şi-a-ntors Faţa către tine, 
Tatiana Topciu 

să retrăieşti acea dintâi iubire 

la care Domnul încă te mai cheamă 

şi bucuria în neprihănire, 

ea, bogăţia ta cea mai de seamăi 

Căci nu-i nevoie-atât de mare, poate, 
să se întoarcă cei de lângă tine, 

cât rodul vieţii noi, adevărate, 

în cei ce ştiu această cale bine, 

în cei ce umplu băncile-adunării 

şi Biblia o ştiu pe dinafară, 

în cei ce Vestea Bună a-mpăcării 

prin traiul lor, ades o fac de-ocară... 
O, e păcat Cuvântul sfânt a-l strânge 
doar pentru cei din jur, citind în tihnă, 
când Duhul Sfânt rănit în uşă-ţi bate, 
cerându-ţi adăpost şi loc de-odihnă. 
Nu stărui cu post şi rugăciune 

La Domnul să se întoarcă toţi vecinii! 
Când primăvara mâna ei şi-o pune, 
vor frăgezi-n mod sigur toţi smochinii.. 

STATORNICIA DRAGOSTEI DINTÂI 
Nu-Ţi cer şuvoiul apei Tale sfinte 
fântânii mele gata a seca. 

O picurare-atât Iţi cer, Părinte, 

dar picurarea-aceasta fie-a Ta... 

Nu-Ţi cer să faci cu harul Tău risipă, 
văpăile durerii când mă-nving, 
ci-ngăduie-mi; măcar pentru o clipă, 

de poala hainei Tale să m-ating... 

Nu-Ţi cer prezenţa suprapământească 

în cortul meu, cu-al vindecării dar, 

ci rogu-Te, din slava Ta cerească 
trimite-mi un cuvânt, atâta doar... 

Nu-Ţi cer să mă primeşti la loc de cinste, 
la masa de Stăpân şi împărat. 

O firmitură chiar cât un grăunte 

ar fi ospăţul meu cel mai bogat... 

Nu-Ţi cer ca-n mărginitu-mi perimetru 
să îmi aduci descoperiri în dar. 
Priveşte-mă cum L-ai privit pe Petru 

şi dă-mi şi mie plânsul lui cu-amar... 

Eu ce să-Ţi dau în schimbu-atâtor haruri? 
Ce pot să-Ţi dau ca dar de căpătâi? 

... Mai scumpă-i ca oricare dintre daruri, 
statornicia dragostei dintâi... 

Tatiana Topciu 

LA PĂRTAŞI A LUI... 


„In Hristos, Dumnezeu ne-a ales înainte de înte- 
meierea lumii... "(Efeseni 1:4) 

La părtăşia Lui preafericită, 

ai fost ales de Domnul din vecie, 

ca să depui o netăgăduită 

a existentei Sale, mărturie. 

Dar n-au fost ochi să vadă nevăzutul, 
urechi s-audă-n ceruri osanale, 

căci nu-i posibil ca să poarte lutul 
povara veşniciei triumfale. 

Si totuşi, mărturie-a veşniciei 

n-au fost aleşi nici îngerii din slavă. 
Această slujbă ţi-a fost dată ţie, 

fiinţă trecătoare şi firavă. 

Ce viaţă trebuie să ai în lume 

ca să se vadă-n tine Nevăzutul...! 

ce sfinte buze, când preasfântul Nume 
atinge cu sublimu-i sunet, lutul...! 

Ce ochi curaţi şi ce privire sfântă 


să ai spre semeni, când li duci solia...] 
Prin gura ta, chiar Dumnezeu cuvântă 
când lumii îi vesteşti împărăţia...! 

Ce lepădare trebuie, de sine...! 

Ce demnitate-n sfântă umilinţa...! 
Să-L reprezinţi pe Dumnezeu prin tine 
e cea mai 'naltă slujbă cu putinţă. 

Nu te-a ales în slujba lui un rege, 
oricât ar fi puterea lui de mare, 

ci, mai presus de omenească lege, 
chiar Domnul te-a ales pentru lucrare. 
Fântânile din cer ţâşnesc din tine... 
Fântâna ta în ceruri sus ţâşneşte. 

Aşa o apă satură pe-oricine 

şi-orice mister deplin se limpezeşte. 
Tu străluceşti ca piatră prețioasă 
săpată pe efodul pomenirii. 

De pe acum, în cer eşti ca acasă, 
mărturisit la Tronul Mântuirii. 

O, merită să suferi cu răbdare 
prigoană şi nevoi şi încercare. 

Tu nu o vezi, dar slava ta e mare: 
întregul cer îţi cântă-n sărbătoare. 
Deci bucură-te, cântă şi tresaltă, 

căci Domnul te-a ales drept mărturie 
decât oricare alta mai înaltă, 

mai înainte chiar de veșnicie... 
Tatiana Topciu 

PĂSTORUL CEL BUN 


Pe umerii Tăi, o, Păstorule Bun, 

încap toate oile Tale, rănite, 

culese din nopţi de adânci văgăuni, 
cu rănile Tale plătite. 

Balsam pentru răni peste ele turnând, 
le pune din nou pe picioare. 

Cu ochii în ochii Tăi, şchiopătând, 
urmează a dragostei Tale cărare. 
Toiagul iubirii le mângâie lin. 

Păşuni ca a Ta nu se află niciunde. 

Ce apă de viaţă ţâşneşte din plin 

din inima Ta-n liniştitele unde...! 

Tu nu ştii odihna, Păstorule bun, 

când zvonuri de fiare răsună, 

Te duci pe coclauri şi turma ţi-aduni 
sub scutul şi paza Ta bună. 

Din mâna Ta nimeni nu poate nicicând 
o oaie s-o smulgă vreodată, 

căci Tatăl din ceruri veghează oricând 
să fie cu viaţă păstrată. 


Ferice de cei ce îi paşte Isus - 
Păstorul jertfit pentru turmă, 
ce dă bucuria adusă de Sus, 
aceea ce vine la urmă 

Tatiana Topciu 

şi-mbracă-n odihnă pe cei care sunt 
zdrobiţi, osteniţi, sub povară. 

In ochii Săi, nimeni nu e prea mărunt, 
de el pe Isus să nu-L doară. 

Veniti, oi ce-n lume pribege umblaţi, 
la Domnul, Păstorul cel Mare, 

la sfinte păşuni, ca să fiți săturaţi, 

la apa de har dătătoare, 

c-atâta de mult El pe om 1-a iubit, 

că singur S-a dat jertfă vie, 

să facă din el fiu de slavă umbrit 

şi viaţă să-i dea pe vecie... 

Referinţe biblice: Psalmul 23; han 10:1-18, 27-29. 


PREMIUL CEL MARE 
(Motto: Psalm 16:5-6) 

Cum însetezi de-o bucurie...! 
Cum însetezi de-o veste bună...] 
Scrisoarea din a ta cutie 
speranţele potop le-adună. 
Tresari când telefonul sună, 
când vreun vecin în uşă-ţi bate, 
când se extrage dintr-o urnă 

un nume singur, dintre toate. 
Câştigă alţii milioane, 

maşini sau premii valoroase. 
Zadarnic ai trimis taloane, 

n-ai câştigat nici bani, nici case. 
Să fii ales n-a fost să fie. 
Norocul parcă te-ocoleşte. 

Tu nu câştigi la loterie. 
Singurătatea se-adânceşte... 

... Dar undeva-ntr-un loc anume, 
mai sus de lumea pieritoare, 

a fost ales şi al tău nume 

pentru răsplata cea mai mare. 

S-a aruncat un sorţ acolo 

ŞI ţi-a căzut o moştenire 

să ai prin ea, de-acum încolo, 
comoară mai presus de fire: 
o moştenire ce nu trece, 

ce nu se strică, nu dispare. 
Nimic pe lume n-o întrece 

şi fericit e cel ce-o are! 

Ai câştigat o-mpărăţie 

la Dumnezeu, la Cel ce-şi cheamă 
făptura Lui, ca pe vecie 

s-o bucure, s-o ia în seamă. 
La El nu eşti o nimerire, 

de nume scos la întâmplare, 
ci El ţi-îndreaptă cu iubire 
sorţul vieţii viitoare. 

Dă-ţi inima să se împace 

cu Cel ce singur nu înşeală 
şi-n inimă-ţi trimite pace, 

nu la cutia ta poştală. 

La El e vestea cea mai bună! 
Cu El ai tot, cu-mbelşugare. 
De slavă ceru-ntreg răsună: 
ai câştigat premiul cel mare! 


Tatiana Topciu 

NU-MI CĂUTA PRICINĂ 

Moto: „... dacă Dumnezeu este pentru noi, cine va 
fi împotriva noastră? 

Cine va ridica pâră împotriva aleşilor lui 
Dumnezeu? Dumnezeu este Acela Care-i socotește 
neprihăniţi." 

(Romani 8: 31, 33) 

Nu-mi căuta pricină, că multe-mi poţi găsi. 

Eu sunt mai vinovată decât poţi tu gândi: 

din zori şi până-n noapte şi-n vise uneori, 

sunt pradă 1spitirii şi-adesea cad uşor. 

Da-mi pare rău de tine, că pricină-ai avea 

să-ţi lepezi bunătatea, să-ţi lepezi dragostea, 

că, judecând, tu însuţi te-ncarci cu un păcat 

şi cazi în împietrire şi cazi cu-adevărat. 

Voiam să văd în tine o mână de-ajutor, 

un frate, un prieten, nu un judecător, 

să fi căzut alături în faţa Celui Sfânt, 

cerându-i biruinţă în viaţa pe pământ. 

Tu mi-ai fi spus c-asemeni ca mine eşti şi tu, 

că vrei să faci doar bine, dar că adesea nu 


învinge-n tine Domnul, ci firea ta cea rea. 
Ne-am fi-ntărit în Domnul nădejdea ta şi-a mea. 


280 Eterna primăvara 

Nu-mi căuta pricină! Căci cui şă mă pârăşti - 
acelor ce ei înşişi sunt slabi şi sunt fireşti? 

Sau Domnului? Dar El e Acel ce m-a iertat 

şi în neprihănirea Lui, însuşi m-a-mbrăcat. 

El e Acela care prin Har m-a-ndreptăţit. 

N-ai cui să-i duci vreo pâră, căci El m-a mântuit. 
Din braţu-l nu m-a smulge, oricât ai vrea şă speri, 
NICI îngeri şi nici demoni, nici oameni, nici puteri. 
Tatiana Topciu 

281 

PSALM 


Moto: „încă puţină vreme şi cel rău nu va mai fi; 
te vei uita la locul unde era şi nu va mai fi." 
(Psalm 37: 10) 

- Nu mă da, Isuse, prinsă de război 
gândurilor rele, care vin puhoii 

Unu-l cheamă pe-altul, apăsarea creşte, 
zarea se-nnoreazâ, ruga se-ofileşte... 
Uită-Te, Isuse, cum vrăjmaşul meu, 
încordându-şi arcul, caută mereu 

să ţintească-n mine toată-a lui urgie 

şi să-mi frângă orice fir de bucurie. 

Când credeam că, gata, este biruit, 

o săgeată nouă el a slobozit, 

mi-a înfipt-o-n suflet pe nepregătite 

şi m-a ars văpaia relelor ispite. 

- Fiica mea, vrăjmaşul nu te poate-nfrânge, 
cât uşiorii casei ţi-s stropiţi cu Sânge. 
Doar puţină vreme, Şi-apoi cu uimire 

vei vedea că răul e o amintire. 

Unde e vrăjmaşul? Unde-i ura lui? 

A pierit ca fumul. 

A pierit şi nu-i. 

RUGA PENTRU FII 


Avem copii şi cât ne bucurăm! 

Ii creştem cum putem şi noi mai bine. 
De tensiuni, de lipsuri îi cruțăm, 

să aibă-o viaţă-aşa cum se cuvine. 
Ce-avem mai bun pe masă-i pentru 
Deşi ni-i greu, ei masa n-o au goală. 
Când alţii vin din urmă, mititei, 
iubirea le-o-mpărțim la toți, egală. 

el. 


Le dăruim din anii cei mai frumoşi, 
zidim în ei a noastră tinereţe, 

ne bucurăm să crească sănătoşi 

şi înspre Dumnezeu le dăm poveţe. 
Cu nume dragi ades îi alintăm 

şi ne-nţelegem fără de cuvinte. 
Genunchii împreună ni-i plecăm 
să ne rugăm Cerescului Părinte, 

să pună-n ei dumnezeiesc altoi, 

ce pentru veşnicie să rodească, 

să-i nască-a doua oară, nu din noi, 
ci din voinţa Lui dumnezeiască. 

Ii dăm apoi la şcoală pe copii, 
s-ajungă bine, să înveţe carte 

ŞI, tot la şcoli şi-apoi la meserii, 
copiii noştri ni se duc departe. 


Tatiana Topciu 

Şi uită ochii mamei cei trudiţi... 

şi uită sărutarea aspră-a tatei. 

Dar, vai, ţin minte de-au fost pedepsiţi 
pentru neascultare ori păcate. 

Şi când cresc mari, copiii în ascuns 
trăiesc cum nu i-am învăţat vreodată. 
Nu se sfiesc să pună în răspuns 
greşeli ce le-au vânat viaţa toată. 
E-adevărat, răsplată nu dorim 

de la copii, dar tot tânjim, odată 

să vină ziua când să-i auzim 
cerându-ne iertare-nlăcrimată 
şi-ngenunchind alăturea de noi, 

să ne rugăm din nou ca altădată, 
sculându-se din rugăciune noi, 

cu viaţa pentru Domnul consacrată. 
Dar clipa întârzie şi zdrobiţi, 

Părinţii pentru fii stau în picioare 


şi-ngenuncheaţi ei singuri, umiliţi, 
în locul lor, cer Domnului iertare: 

- O, zidul cel dintre părinţi şi fii, 
dărâmă-l, Doamne, cât e cu putinţă, 
căci nu-i decât o cale spre vecii: 

un plâns amar, şi-adâncă pocăință, 
nu-i Dumnezeu să ceară să fim sfinţi 
şi-un Dumnezeu să-ngăduie păcatul, 
un Domn mai demodat, pentru părinți, 
iar pentru fii, cu firea lor, un altul. 

Şi dacă se-adânceşte pe pământ 
prăpastia-ntre-aceste generaţii, 

să nu se-ntâmple-aceasta-n locul sfânt, 
acolo, unde se închină fraţii. 
Destule lovituri primim de sus, 

de jos, din jur, şi-atâtea dinafară. 
Fie ca-n cortul Domnului Isus 

să fie 

armonia cea mai rara! 

Cum Unul este Cel ce ne-a născut 
pe Golgota-n amară suferinţă, 

sa fim şi noi asemeni, ca un lut 
ce-l modelează-o singură voinţă. 
Iar când se va-mplini, cum aşteptăm, 
să vii din nou, în slavă şi-n mărire, 
ridică-ne-mpreună, Te rugăm, 
părinţi şi fii - în veşnică unire] 
Tatiana Topciu 

SEMĂNĂTORII 

{poezie dedicată desţelinătorilor duhovniceşti) 
Mă uit cum veacul amurgeşte 

şi licăririle-i se sting... 

în umbra care se lungeşte 

smerite umbre se preling: 
Incet-încet, semănătorii 

se-ntorc Acasă, osteniţi, 

ştergând broboanele sudorii, 

cu simplitate şi smeriţi. 

Ei au desţelenit ogorul. 

Cu boii-alături, prinşi în jug, 

şi-au pus şi lacrima şi dorul, 

când brazda-au scos-o de sub plug. 
N-au vrut să ştie nici de tată, 

de holdă, casă sau fecior, 

în dragostea nemăsurată 

pentru divinul Salvator. 

Ei nu ştiau prea multă carte, 
silabiseau Scriptura lor, 

dar suflete salva din moarte 

fiorul din cuvântul lor. 

In urma lor, recolta-i mare, 
se miră toţi de-ntinsă ce-i, 
albeşte holda până-n zare. 
Dar... unde-s lucrătorii €1...? 
In mers săltat, amăgitorii 
vin astăzi, ca să ia din zbor 
ce-au ostenit semănătorii 

şi strică holda-n urma lor. 
Se risipesc bogate boabe, 
tresare Duhul Sfânt mâhnit, 
văzând cum nişte spice slabe 
pe cele grase le înghit... 

O, Dumnezeu al îndurării 
ce ai iubit acest ogor, 

nu ne lua semănătorii, 

cât n-au ieşit secerători, 
Trimite-ţi Tu secerătorii 
şi-aprinde-acelaşi foc divin 
ce-a ars în toţi semănătorii 
Cuvântului ceresc! Amin. 
Tatiana Topciu 

MAIESTATE 


Se-aude parcă pasul lui Dumnezeu trecând. 
Aşa o maiestate a prins să mă-mpresoare, 
că aerul se umple de scări şi, rând pe rând, 
se urcă şi coboară fiinţe plutitoare... 

în munţi, tăcerea cântă cu susur de izvor 
iar timpul îl mângâie tălăngile-n mişcare. 
Pădurile revarsă din plin ozonul lor 

şi-n sus se uită pururi, cu veşnică mirare... 
Adie vânt de munte, venind din depărtări 
şi fiecare frunză e-o coardă acordată 

în marea harpă care vibrează până-n zări, 
când o atinge Mâna preabinecuvântată... 
M-atinge şi pe mine... 

şi trece c-un fior, 

lăsând în fremătare făptura-nfiorată... 

Ce clipă sfântă: 

Domnul a toate Creator, 

Se plimbă prin lucrarea de însuşi El creată. 

DIN SINAI CĂTRE SION 
M-apropii, în urcuşul către culme, 
s-ating Sinaiu-n nor învăluit, 

pe care Tu Te-ai coborât din slavă, 
să Te arăţi poporului iubit. 

Ai vrut să Te arăţi, să Te cunoască, 
să creadă-n Tine-alesul Tău popor, 
dar n-a fost vrednic nimenea de Tine - 
doar Moise singur, s-a urcat în nor. 
Şi totuşi, Te-ai lăsat vederii-umane 
să Te perceapă cum pe munte treci, 
vecia să încremenească-n clipă 

şi clipa să se facă veci de veci... 

Dar ochii n-au urcat să-i vadă Faţa, 
privirea a rămas umilă-n jos, 

țintind mai Jos de tălpile divine 

ce sprijineau un tron maiestuos. 

Era ceva sub ele... o lucrare 

cum n-a văzut privirea pe pământ... 
un străveziu safir... o-nfiorare... 

o transparenţă de ceva preasfânt... 
era un cer spălat în limpezime, 
curgând spre poala muntelui, în Jos... 
Şi tot mai mult s-a coborât privirea, 
până ce-n sine însăşi s-a întors. 
Tatiana Topciu 

Tu Te-ai lăsat privit din depărtare... 
Pe nimeni n-ai primit în preajma Ta, 
decât pe Moise, ca să-Ţi vadă slava, 
alţi ochi n-ar fi putut-o suporta. 
Când Moise a dorit sa-Ţi vadă slava, 
Tu l-ai suit pe-o stâncă, pe Sinai, 
dar n-a putut nici el să-i vadă Faţa, 
atât de „foc mistuitor" erai. 

Şi-n crăpătura stâncii, ca-ntr-o scoică, 
ascuns de Tine însuţi, cum stătea, 
l-a-nfiorat divina frumuseţe, 

ce n-o vedea, ci doar o presimţea... 

Cinci veacuri mai târziu, pe-acelaşi munte, 
în crăpătură şi Ilie-a stat 

şi-n miez de noapte l-ai găsit, o, Doamne 
şi măreția Ta i-ai arătat... 

Dar nu în vânt, în foc, în zguduire, 
să-i dai fiori de groază, Te-ai ivit, 

ci într-un susur liniştit, subțire, 
într-o Prezenţă-abia de presimţit... 
Ilie-a tresărit: „Acesta-i Domnul!" 


Din peşteră ieşi, înfiorat 
şi cu mantaua-acoperindu-şi ochii, 
Te-a cunoscut şi Ți s-a închinat... 

Isaia Te-a văzut şi el odată 

şezând pe-un tron atâta de înalt, 

că poala hainei Tale umplea Templul. 
Mai sus privirea nu s-a ridicat. 

Se zguduiau de slava slavei Tale 
uşiorii-nalți şi parcă Templul tot, 
când serafimii îţi strigau cu teamă: 
„Sfânt, sfânt, sfânt e lehova Savaot!" 
Şi-n fumul de tămâie preasfintiță 
ce-ntregul sfânt locaş I-a fost umplut, 
profetu-a-ncremenit de groază sfântă: 
„Vai, L-am văzut pe Domnul: sunt pierduţi” 
Când Daniel, cel preaiubit de Tine, 
Te-a întâlnit în faţă, lângă Râu, 

în haina Ta de in curat, subţire, 

cu aur din Ufaz încins drept brâu, 

cu trupul dăltuit în scumpă piatră, 

cu ochii ca de foc mistuitor, 

cu Faţa ca de fulger sclipitoare, 

cum stai măreț deasupra apelor, 

el, cel ce-a stat neînfricat, o noapte, 
în peşteră, alăturea de lei, 

când Te-a văzut pe Tine faţă-n Faţă, 
a leşinat de măreţia ei. 

Tatiana Topciu 

Şi Petru, Iacov şi loan odată, 
văzutu-L-au pe Fiul, proslăvit. 

O strălucire-atât de orbitoare 

avea, că nu putea a fi privit. 

Tu ai trimis atunci un nor din ceruri 
mărirea Lui să o umbrească blând, 
dar glasul Tău i-a prosternat în iarbă 
şi au căzut cu faţa la pământ... 

kkk 

Ţi-a stat la piept apostolul iubirii, 

cu inima sorbind al Tău cuvânt, 

la cina tainei Tale, cea din urmă... 

Ce linişte era la pieptul sfânt...! 

Dar după ani, când Te-a văzut în Patmos 
în slava Ta de Domn nemuritor, 

cu Fața ca de soare, orbitoare, 

cu ochii ca de foc mistuitor, 

cu tălpile de-aramă-n foc încinsă, 

cu glasul ca o trâmbiță tunând, 

căzu ca mort în Fața Ta pe dată - 

nu mai erai învățătorul Blând. 

... ŞI cine-s eu, să Te numesc pe Nume...? 


... Şi cine-s eu, Fiinţa Ta s-o cânt...? 
Abia de am şi eu, a mia parte 
din ce-a avut alesul cel mai sfânt... 

M-apropii, în urcuşul către culme, 
s-ating Sinaiu-n nor învăluit, 

pe care Tu Te-ai coborât din slavă, 

să Te arăţi poporului iubit. 

Şi azi din munte iese fum şi pară 

şi azi îl văd de nor învăluit. 

Dar mi se-arată-un munte mai departe - 
Sionul cel de Moise jinduit... 

E Harul Tău prin care Se coboară 
Iehova Tatăl, Fiul, Duhul Sfânt, 

cu miile de sfinţi în sărbătoare, 

ce au gustat iertarea pe pământ, 
cu-acei bătrâni ce pururi Ți se-nchină, 
Biruitor viteaz, o, El-Şadai, 
cununile-aruncându-le nainte-Ți, 
slăvindu-Te cu-ntregul Tău alai. 

Şi mă cuprinde-o sfântă bucurie 

că m-ai chemat să Te cunosc deplin, 
prin Fiul Tău ce S-a făcut ca mine, 

să fiu cu Tine-n veci de veci. 

Amin. 

Referinţe biblice: 

1) Exod 24:1-2, 9-11; 34:17 

2) Exod 33:18-23; 34:5-8 

3) 1 împărați 19:9-13a 

4) îsaia 6: 1-5 

5) Daniel 10:5-10 

6) Ioan 13:23; Apocalipsa 1:10-17a) 
7) Evrei 12:18-24 


STELUŢA DE ZĂPADĂ 

Ce taină e-n steluța de zăpadă... 

I-au trebuit făpturii milenii să priceapă 
cum poate-ntr-un infim cristal să şadă 
un picur, cât o lacrimă, de apă... 

Acel ce-a pironit în aer norii, 

când din adâncuri au ţâşnit izvoare, 

şi în burdufuri a legat vaporii 
umbrind pământul de-arzătorul soare, 
Acel ce printr-o singură suflare 
încremeneşte apa şi o seacă 

şi-n cosmice, cereşti laboratoare 
prepară brumă, ploaie, promoroacă, 
Cel ce revarsă peste-ntinsuri ploaie 
ca o nuia ce biciuie pământul, 


sau ca un semn de-a dragostei văpaie 
ce-o are pururi pentru om, Preasfântul, 
Acel ce dă cu mâinile-amândouă 
belşug de fulgi ce, unul lângă altul, 

tes câmpului o cuvertură nouă, 

la anul noua roadă să-şi ia saltul, 

... ne-a dat un cosmic semn, fără tăgadă 
rămas in veac simbolu-ndreptățirii, 
lăsând să cadă fulgii de zăpadă 

pe trupul putred şi-nvechit al firii... 

E-atât de pur, de alb întreg pământul...] 
C-au fost cocioabe, grajduri ori palate, 
deopotrivă le-a-nnoit Preasfântul 

şi, iată, noi acum sunt toate, toate... 

E o tăcere ca o-nfiorare... 

Tot aerul e-o bură de lumină... 

Uşor, se-apleacă cerul, pe ninsoare, 
divinul să-l aşeze peste tină... 


Cutează cineva să-l întineze? 
Eternitatea pură-mpărăţeşte 

în tot imperiu-acestei noi Geneze... 
CUVÂNTUL cântă... Vorba amuţeşte... 


Tatiana Topciu 

SUSPINUL DRAGOSTEI ETERNE 

O dragoste atât de mare, ce pân' la jertfă-a vrut să 
suie 

e pentru tine, om nevrednic: Iubirea pironită-n cuie! 
Cum ar putea să înţeleagă un om, cu firea lui cea 
veche, 

o dragoste ce n-are seamăn, în lume fără de 
pereche, 

o dragoste ce sângerează cu mâinile pe cruce-n- 
tinse 

şi care poate-n agonie să ceară slavilor nestinse 
iertare pentru-aceia care au pironit-o crud, pe 
cruce... 

ea, care iartă până moare, 

ea, care către viaţă duce...! 

Şi, când te-a întâlnit pe tine, fiinţă ca un fulg sub 
soare, 

te-a preschimbat într-o cetate zidită sus, pe 
Stâncă tare, 

cetate-atâta de frumoasă, ce-L face pe Isus să 
plângă 


şi astăzi, ca odinioară, când mai trăia în lume încă... 
Şi pentru cine plângi, Isuse...? 
Pentru cel ce-a jurat credinţă, 

şi care-aleargă către idoli acum, cu-atâta stăruință...? 
Tu l-ai văzut la învierea fiinţei lui spirituale 

adânc mişcat de-a Ta iubire, de tainele Fiinţei 
Tale... 

Nu-şi mai dorea nimic atuncea, decât preasfân- 
ta-Ți părtăşie 

Şi cerul este martor veşnic ce devotat ţi-era el, Ţie. 
Dar a trecut iubirea-aceea de care-Ți aminteşti cu 
jale, 

iubirea cea dintâi, când omul, stătea la poala crucii 
Tale. 

Şi, tot cerându-ţi Ție semne că eşti statornic în 
iubire, 

şi-a lepădat statornicia, s-a conformat cu propria-i 
fire... 

Iar astăzi, când trecut-au anii din ziua naşterii 
divine, 

îi pare greu urcuşu-acela ce-n salturi îl ducea spre 
Tine. 

Cum suferă îndrăgostitul când draga lui nu-l mai 
iubeşte, 

ci către altul e atrasă şi-asupră-i ochii şi-i opreşte, 
şi Domnul suferă, când vede cetatea Sa de idoli 
plină. 

Nu simţi cum Duhul geloziei, din ce în ce mai 
stins, suspină...? 

Priveşte: cum erai? Dar astăzi? Cum ai să fii din 
mâine-n mâine? 

Spre ce te-ndrepți cu-nverşunare: doar spre 
veştminte şi spre pâine? 

în clipa de răgaz, ascultă! N-auzi cum tot 
răsună-afară 

bătaia dragostei supreme, bătaia lui Hristos, 
usoara...r 

Nu-ţi este dor de părtăşia cu El, îngerii, cu cerul, 
cu Cel ce umple universul, cu Cel ce este 
Adevărul? 

Vai, dragostea ce azi te cheamă să intri-n veşnica 
salvare 

va fi în ziua veşniciei dovada cea mai zdrobitoare 
c-ai fost chemat în Har să intri şi-n fericire să 
petreci. 

Şi împietrirea vei plăti-o cu remuşcările de veci... 
In clipa de răgaz, ascultă: mai e Isus la uşa ta...? 
O, dacă e, deschide-l grabnic: e însăşi veşnicia tal 

LEVITICĂ 

(sau Pocăinţa Fariseului) 

Tu eşti prezent in Casa de-adunare 

şi Tu auzi suspinul cât de mic. 

Iubirea Ta e gata de-ascultare. 

Dar sunt eu vrednic ochii să-mi ridic...? 
Nu m-am spălat pe mâini şi pe picioare 
când am venit cu jertfa pentru foc. 
Altarul l-am zidit la intâmplare 

şi jertfa mi-am adus-o-n orice loc. 

Iar jertfa... 

n-a fost una care doare. 

Ce-a fost mai bun eu mie mi-am oprit. 

Şi am uitat s-o mai sărez cu sare - 

aşa cum ai voit şi-ai poruncit. 

Nu Te-am sfinţit, cum ceri, din depărtare. 
Dând buzna către taine, am privit. 

Şi golul meu cu-atâta e mai mare, 

cu cât cunosc şi fug de împlinit. 

Am spus „Aşa vorbeşte Domnul!" ca să 
îi mişc pe alții pentru Dumnezeu, 

când Tu n-ai spus cuvânt. Şi-n sfânta Casă 
am vrut să am întâietate eu... 

Tatiana Topciu 

Chiar dacă sunt ca mine milioane, 

eu vreau să fiu copilul Tău iubit. 

Un fariseu am fost, plin de zorzoane. 
Preschimbă-mă-ntr-un vameş pocăit!. 
îmi şterge amintirile ruşinii, 

izvorul fă-mi-l iarăşi cristalin, 

căci gata sunt a frăgezi smochinii 

şi gata vreau să fiu şi eu. 

Amm. 

Referinţe: 

Exod 19:21; 24:1; 30:20; Levitic 2:13; 19:5; 
Deuteronom 12:13; Iosua 3:4; Matei 24:32-33; 
Luca 18:9-14. 

ISUSE, ARDERE DE TOT... 
(după Levitic cap. 1) 

Isuse, Ardere-de-Tot, 
neprihănită risipire, 

desprins de Tine şi de tot, 

în jertfa de desăvârşire..., 

cum ai urcat, ca pe-un altar 

pe cruce, fără şovăire, 

s-aduci de bunăvoie-n dar 
ofranda de-omenească fire...! 
Cu bucurie Te-ai făcut 

a voii sfinte împlinire - 

o jertfă de miros plăcut, 

OM - DUMNEZEU, în contopire. 
Suit pe-altar, ardeai tăcut, 

din Cer sperând s-auzi şoptire, 
dar ceru-ntreg rămase mut, 
pân-la deplina-Ți mistuire. 
Fiorul Tatălui ceresc 

a-nvăluit întreagă firea, 
s-ascundă ochiului lumesc 
cum suferea Neprihănirea. 
Tatiana Topciu 

Din locul sfânt, spre cel preasfânt 
când Te-ai 'nălţat în slobozire, 
perdeaua Templului s-a frânt: 
lucrarea Ta de mântuire 

s-a împlinit în totul-tot 

prin ascultarea din iubire, 
Isuse, Ardere-de-Tot 

în jertfa de desăvârşire... 

JERTFA DE FLOARE-A FĂINII... 


(după Levitic cap. 2) 

- Vai, Cine-o să-mbrace-n ţărână 
Lumina eternă de Sus 

şi-n voia de Sus să rămână...? 

- Merg Eu, 

ai răspuns Tu, Isus... 

Ca jertfă de floare-a făinii, 
Isuse-ai trăit pe pământ - 

un pumn de ţărână-a Luminii 
arzând pentru Tatăl Preasfânt... 
Zdrobit bob cu bob, fără milă, 
trecut apoi iarăşi prin ciur, 
Făptura Ți-era şi umilă 
şi-naltă-n umanu-l contur... 
Uleiul ce-a curs din măslinii 
zdrobiţi, ca şi Tine sub teasc, 

a plâns peste floarea făinii 

cu visuri ce-n Ceruri se nasc... 
Şi Mâna ce nimeni n-o ştie 

a prins a uni prin frământ 
făină... ulei... şi tămâic...- 
trup... suflet... şi Duhul Preasfânt... 
Tatiana Topciu 

Când focul din Ceruri 'Te-atinse, 
aprins pe altarul tăcut, 

suiai către Ceruri întinse 

o jertfă de miros plăcut... 

Ca voia din Ceruri s-o sameni - 
divinul în formă de rând, 

ai ars necurmat către oameni 
iubind, învățând, vindecând... 
Atinge-mi şi mie făptura 

cu focul ce-n 'Tine-a mocnit, 

sa ardă, sa-mi mistuie zgura, 
slujindu-Te... desăvârşit... 

SFANT... 


(după Levitic cap. 7) 

De lucrurile Domnului, 
preasfinte, 

apropie-te să te-atingi, 

curat! 

Afară lasă orice-ncălțăminte 

ce-n vălmăşagul lumii s-a purtaţi 
Afară lasă haina de trufie, 

când îţi aduci ofranda la altarl 

Tu ai păşit pe prag de veşnicie: 

în Faţa Făurarului de Har. 

Cu mâini curate-atinge cele sfintei 
Pe tine însuţi, dă-l-te, tăcuţi 

O, nu te târgui pe-un blid de linte, 
vânzându-ţi dreptul de ceresc născuţi 
Fu Levi - 

care n-a mai vrut să ştie, 

de mamă şi de tată şi de fii, 

ci s-a-adus ca pe-o ofranda vie 
slujirii Celui Sfânt din veşnicii. 
Fii jertfa tul 

Şi tu aducătorull 

Stropit, dar nu cu sânge de vițel, 
Tatiana Topciu 

ci cu acela ce Mântuitorul 

l-a dat ca să ajungi sfânt, 

sfânt ca El... 

Intrat în Cortul sfânt, acela mare, 

desăvârşit, i 

în locul cel preasfânt, 

primit eşti să-l aduci ca închițije,” (ui 

ofranda ta, de laudă si cânt. „ . ..... E 
m'm i" \s .Jrur. 

UNGEREA 

Motto: „Timp de şapte zile să nu ieşiţi deloc din 
uşa cortului întâlnirii, până se vor împlini zilele 
pentru închinarea voastră în slujba Domnului... 

Să rămâneţi, dar, şapte zile la uşa cortului întâl- 
nirii, zi şi noapte..." (Levitic 8: 33,35) 

De-ai fost cu ungerea divină uns, 

rămâi în umbra cortului ascuns, 

să nu te ştie nimeni că te-nchini 

în întuneric, Mielului Divin 

şi să nu vadă ochi de pe pământ, 

pe creştetu-ţi sclipind uleiul sfânt... 

Când te-ai deprins cu glasul fără grai 

al Noii Legi a Noului Sinai, 

când te-ai deprins să vezi ce e-n ascuns, 

dincolo de-o perdea de nepătruns, 

sfinţenia când va topi ce-i lut 

şi semăna-vei Celui Nevăzut, 

din neştiutu-nsingurării cort 

să ieşi şi-atuncea strigă celuilalt 

sublima veste de la Cel Prea 'Nalt 

ce ţie-n şoapta nopții ţi s-a spus 

când, zăbovind în Faţa lui Isus, 

tu ieşi mai mult ca un levit preasfânt: 

un preot 

după Noul Legământ... 

TĂMÂIA ÎNCHINĂRII 


(Exod 30:34-38) 

Tămâia închinării n-o afli nicăieri... 
N-o cumperi de niciunde... 

Ea nu-i de pe pământ... 

O afli, de o cauţi - mireasmă şi-adieri - , 
pe-Altarul tămâierii 

din Faţa Celui Sfânt... 

Tămâia cea preasfântă, adusă pe altar 
e inima zdrobită... 

e duhul cel înfrânt... 

ofranda umilinţei e aşteptatul dar 

ce urcă 

şi se-opreşte 

în Faţa Celui Sfânt... 

Cuvântu-acolo tace... 

Şi formele-amuţesc... 

Doar duhu-ncet suspină, 


dar fără de cuvânt... 

şi lacrimile cântă, 
atunci când se-ntâlnesc 
altarul si ofranda, 


în Fata Celui Sfânt... 
1 

ULEIUL DEDICĂRII 
(Exod 30:23-33) 


Uleiul dedicării nu-l afli nicăieri - 
amestec de mireasmă, 

de ungere, 

de cânt... 

Nu-l poţi găsi în lume chiar de ai da averi. 
Dar îl primeşti pe creştet, 

în Faţa Celui Sfânt... 

îl simţi cum se pogoară 

alunecând pe-obraz... 

se-adună-apoi în barbă... 

se lasă pe vestmânt... 

Lumina cea din sfeşnic te unge cu extaz... 
Pe faţa ta luceşte 

chiar Faţa Celui Sfânt... 

Intrat în părtăşie cu tainicul chivot, 

cu cortul, 

cu altarul, 

cu viul Legământ, 

sfințit în întregime, 

sfinţeşti la rându-ţi, tot. 

Pe prag de Cort stai pururi 

In Faţa Celui Sfânt... 

Uleiul dedicării 

e-arvuna cea din Cer. 

Nu-i mână omenească să-l facă, pe pământ. 
Cine-a primit în viaţă preasfântul giuvaer 
va sta o veşnicie 

în Fata Celui Sfânt... 

Tatiana Topciu 

SĂ FII ARZÂND... 


Să fu arzând în locul sfânt, în noapte - 
un licăr de lumină, presimţit, 
sporind cu licărul din sfeşnic taina, 
ce o veghezi alături, împlinit. 
Lumina ta să mângâie tăcerea, 

ce se cuvine Celui nenumit, 

în închinarea dincolo de slove, 

de forme, ori de sunet măiestrit. 

Să te privească numai Cel ce vede 
în întuneric, Cel ce e-n ascuns...! 
Să-ţi răsplătească arderea de sine 
Acel Ce dă la rugăciuni răspuns! 


Mai mult de-atât ce ţi-ai dori vreodată? 
Mai mult de-atât ce e de năzuit? 

Să fii în sfânta Lui intimitate! 
Pierzându-te, să fii înveşnicit! 

TARINA 


Nu țarina mea, Doamne, doresc s-aducă roadă - 
comorile din lume-s de nepurtat poveri, 

mi-e îndeajuns prezența Ta binecuvântată, 

cea mai de preț comoară de pe pământ, din cer... 
Nu vreau să fiu ca omul ce, țarina rodindu-i, 

a plănuit grânare mai multe pentru-averi 

şi nu ştia că duhul 'napoi luat fiindu-i, 

el nu se-mbogăţise spre cele ce nu pier. 

Le macină rugina şi molia le răpune 

pe cele trecătoare, averi atât de mici... 

Eu nu le vreau pe-acestea ce-n lume vor rămâne, 
când trâmbiţa plecării mă va chema de-aici. 
Rodească-mi, Doamne sfinte, doar țarina în care 
ai semănat sămânţa divinului Cuvânt, 

să fie spice multe şi-n ele bobul mare 

şi-n bob să fie, Doamne, doar chipul Tău cel sfânt. 
Pe-acestea niciodată nu-s hoți să le răpească 
rugină să le roadă, nu-s molii, nici puteri. 
Menite pentru viaţă, fă viaţă să rodească 

cu seceriş în viaţa cea veşnică, din ceri 

Mă voi mira odată de-o road-aşa bogată, 

m-oi bucura odată de-atât belşug adus. 

Şi-oi mulţumi cu lacrimi de dragostea de Tată 
ce mi-a condus făptura s-ajungă la Isus... 

(text de inspiraţie: Luca 12: 13-21) 

TEDEUNM... 


Dumnezeul meu, Te laud, scump Mântuitorul meu, 
că mi-ai ridicat povara, sacul meu de jale, greu, 
c-ai luat aminte, Doamne, Preaiubit Mântuitor, 

la suspin, la rugăciune, la strigarea de-ajutor. 

Tu m-ai ridicat din groapa unde-al meu vrăjmaş 
m-a dus 

şi pe Stânca Ta cea tare Tu picioarele mi-ai pus. 
însuţi ai venit la mine, cerurile le-ai plecat 

şi cu dreapta Ta cea tare mâna Tu mi-ai apucat, 
mi-ai turnat vigoare-n oase, viaţă-n ele ai suflat 

şi din moartea deznădejdii cu ce slavă m-ai sculat! 
Cât de mare-i bunătatea către cei ce i-ai ales 

şi pe care-n faţa lumii Tu ţi-o manifești ades...]. 
Doamne, Te iubesc, căci Tu eşti Cel Ce m-ai iubit 
întâi... 


Te slăvesc, Te 'nalt, Te laud, Stânca mea de 
căpătâi... 

Totul strigă: „Slavă! Slavă!" în locaşul Tău cel 
sfânt. 

Razele iubirii Tale înc-ating acest pământ. 

Ştiu de-acum că Domnu-l scapă pe acela ce I-a uns 
căci în Tine-i e nădejdea, numai Tu îi dai răspuns. 

Nu în carele de luptă, nu în cai e ajutor. 

Ajutorul meu e-n Domnul, singurul Izbăvitor. 
Cete ca nisipul mării, oşti şi care de război 

la vederea Ta, o, Doamne, tremură şi dau 'napoi, 
pier ca fumul dus în zare de suflarea cea de vânt. 
Ce-nfricoşător eşti, Doamne, din locaşul Tău cel 
sfânt... ] 

Iată împăratul vine, daţi-vă în lături, porți, 

ca să intre Domnul slavei, Cel Ce-a înviat din 
morţii 

Voi, neprihăniţi în Domnul, bucuraţi-vă din plin: 
Dumnezeu împărăteşte pentru veci de vecii 
Amin. 


VALEA PLÂNGERII 
Trec prin Valea Plângerii, 
unde nu sunt îngerii, 

nu se-aud izvoarele 

şi se-ascunde soarele... 
Trec prin Valea Umbrelor, 
prin hăţişul spinilor, 
unde-i numai negură 
şi-orizontul păcură... 
Doamne-al biruinţelor 
şi-al făgăduinţelor, 
apără-mi Tu pricina, 
cercetează-mi inima 

şi aprinde nopţilor 

lampa licuricilor, 

să-mi păzesc picioarele 
până iese soarele 
desluşind hotarele 
si-nviind izvoarele... 

UMBRA DE LUMINĂ 


Ce umbra de lumină păşeşte peste ape...? 

Nu-i luna, nu-i luceafăr, nici jerba nu-i, de stele. 
Să fie presimţirea Prezenţei Tale-aproape, 
întâmpinându-mi jindul din dorurile mele...? 
Desprindere de lumea ce sprijină finitul, 
chemare spre nădejdea cea fără temelie, 

o umbră de lumină mi-arată infinitul 

şi vine-o rază mică de sfântă bucurie. 

Nu, nu e nici o umbră, nu, nu e nici lumină 
nu e nici arătarea de rugă ascultată. 

Din ceruri pân la mine, pe raza cea mai fină 
făgăduinţa sfântă ia chip şi mi se-arată. 

Doar sufletul o vede, doar sufletu-o primeşte - 
e hrană pentru suflet, căci mintea n-o-nţelege. 
E mică bucuria, dar mi se arvunește 

credința răsplătită după cerească lege. 

UN OM 


... Trece prin lume 

un OM 

în picioarele goale, 
într-o cămaşă cam demodată, 
dintr-o bucată, 

din cap până-n poale. 
Păstori 

cu fețele roz, 

la volan, 

se-mpiedică în El, 

II claxonează, 

îl stropesc cu noroi, 
îl ocolesc. 

îl avertizează. 


... Păstrează pe chip, 
demodat, 

un aer blajin, 

prea senin. 

- Trebuie făcut ceva cu EI, 
se sfătuiesc păstorii, cu zel, 
Noi suntem ocupați, 

paşii noştri sunt planificaţi... 
Să se dea o lege 


să fie cumva internat 
sau închis. 

Omul acesta 

nu ştie nimic din ce-i scris... 
Noi suntem oameni respectabili... 
Ne compromite reputaţia 

tot trecând printre noi 

şi oprind circulaţia... 

Un copil de păstor 

Ii face semne cu mâna 

şi intră în vorbă cu El. 

- Tăticule! Stai! Opreşte! 

Nu pleca mai departe! 

Ia-L în maşină cu noi! 

II cunosc. 

Vine la mine în fiecare seară, 
când mă rog 

şi mă mângâie pe frunte. 

Are o poveste minunată, adevărată, 
pe care mi-o spune până adorm. 
începe întotdeauna la fel: 


„Fiindcă atât de mult a iubit Dumnezeu lumea... 


TREZESTE-TI PĂSTORII 

In vremea-aceasta de pe urmă, 
când dorm în pace veghetorii 
când liberi umblă lupi prin turmă, 
trezeşte-Ți, Te rugăm, păstorii! 
Zdrobeşte nepăsarea multă, 
s-audă glasul Tău cel unul, 

ca ucenicii ce ascultă 

când le vorbeşte lor, stăpânul. 


Păstorii turma azi şi-o mână 

cum ar purta-o spre tăiere, 

se târguiesc pe lapte, lână Co 
şi-s mulțumiți că fac avere.!  ) 
Toiagul lor e Lo-Ruhama? 9 
şi Lo-Amiî li-i mica turmă, ,' A 
căci la-ndurare nu iau seama, > m, 


când viața oilor se curmă. >m 
Străvechiul leu nu mai răcneşte, , 
lăuntru-ntreg să-l înfioare f m 

ci cântă astăzi şi şopteşte 

versete de îmbărbătare, . $ 


Iar lupul răpitor, în haină 
L Zaharia 11: 4-52 y n 
2- Lo Ruhama: „Cea fără îndurare" şi 


" 


3i Lo Ami: „Nu-i poporul Meu" (Osea 1: 6, 9) 

de oaie, nu mai e vrăjmaşul, 
ci-mpârtăşeşte-a stânei taină 
şi-n stână şi-a făcut sălaşul. 

Vai, mulți păstori nu vor să vadă 
că grijă n-au decât de sine, 
lăsându-şi oile de pradă 

prin părăsitele coline, 
Lăsându-şi turma-n nepăsare, 
prin râpi, prin stânci şi prin gunoaie. 
Nici nu-şi dau seama cum dispare 
din turmă, oaie după oaie... 

Ei au uitat, fără ruşine 

ca turma li-i încredinţată 

de Marele Păstor, ce vine 
să-mpartă dreapta Lui răsplată, 
să-Şi pască turma deoparte 

s-o ducă la izvoare line, 

să-i şteargă lacrima, s-o poarte 
prin înfloritele coline, 

punând cununi de veşnicie 

pe frunţi ce-au suferit ocara 

şi untdelemn de bucurie 

pe rănile de-odinioară... 
Lumina-acolo nu se curmă 

ci străluceşte pe vecie... 

Va fi doar un Păstor şi-o turmă - 
desăvârşită armonie... 

VA FI UN CEAS 

Va fi un ceas de plâns amar pe lume, 

un ceas întins, cât ţine-o veșnicie, 

când, despărțit de slăvile divine, 

vei fi-aruncat în flăcări şi ruşine, 
plătindu-ţi trecătoarea bucurie... 

Un plâns, cum n-ai plâns tu, ce râzi acuma 
de pocăință, de Hristos, de cruce, 

de calea-ngustă ce la Cer te-ar duce, 

de ţi-ai lăsa păcatul la răscruce, 

spre Domnul de-ai porni pe totdeauna... 
Crezând că poţi să-ţi făureşti destinul, 
că ai doar drepturi în această viaţă, 

că-L poţi sfida pe Dumnezeu în față, 
n-ai vrut să-L cauţi, să-l primeşti povaţă 
şi ai ales, pentru vecie, chinull 


De-ai plânge azi abaterea-ţi amară 

şi te-ar durea povara vieţii tale, 

chiar Dumnezeu, sub aripile Sale 
te-ar ocroti şi ţi-ar deschide cale, 

să moşteneşti eterna Primăvară... 
Cărarea Lui nu-i grea, deşi-i spinoasă. 
Intrând pe ea, tu intri-n sărbătoare. 
Din mii de căi, ea e cea mai frumoasă, 
că pace-ţi dă şi-o viaţă luminoasă 

ŞI siguranţa vieţii viitoare. 


Eterna primăvara 
Cum mâna Lui spre tine stă întinsă, 
acum, cât poţi simţi mustrarea-l dulce, 
nu te-mpietri, căci, dacă Se va duce, 
la poarta veşniciei de-i ajunge, 


zadarnic ai să baţi, cu faţa plânsă... 
Je 

UNICAT 

Nu contenesc atât să mă uimesc 

de întocmirea trupului firesc - 
maşinărie-n care, în ascuns, 

mii de conexiuni îşi dau răspuns. 
Sub draperia pielii, în galop 

infime trenuri cară, strop cu strop, 
celulelor din trup ce-i necesar, 

zi, noapte, făr-a-ncetini măcar. 
Preiau mesaje şi le duc pe loc, 

făr-a greşi adresele deloc. 

Şi nu se-aude dinăuntrul lui 

un zgomot de maşină-a nimănui. 
Că văd, c-aud, că umblu, că gândesc, 
că înţeleg Scriptura ce-o citesc, 
c-o-mpărtăşesc la altul, inspirat 

e fiindcă mâna-Ți însăşi m-a creat, 
O, Dumnezeu a toate Creator, 
făpturii mele unic urzitor. 

La începutu-oricărui început, 

o singură celulă m-ai făcut. 

Era-n celula-aceea-unicat 

întregul cod al vieţii-mi programat - 
nu-i minte să-nţeleagă-ntregul rost - 
şi-n eul meu l-ai pus la adăpost. 

Şi-a prins acel „ceva" a odrăsli, 

din sine însuşi toate-a se ivi, 

crescând apoi făptura-mi din nimic, 
după o Lege pusă-n centrul mic. 

Dar ce e decât toate mai presus, 

Tu gândul veşniciei mi l-ai pus 

în codul microscopic, ca un jind, 

să mă silesc spre Tine, bâjbâind. 

Să Te găsesc Tu m-ai predestinat, 

să am destin de fiu de împărat, 
spre-o-mpărăţie veşnică s-aspir 

şi aerul de-acolo să-l inspir, 

să vin apoi cu Logosul în cânt, 

pe semeni să-i desprind de pe pământ, 
cu harpa-n frunte să pornim alai 

pe drumul cosmic ce sfârseşte-n Rai... 

RĂPIREA 

N-a fost posibil, Doamne, să fiu pe-acest pământ 
când lumea ai zidit-o prin simplul Tău Cuvânt, 
să-mi fi umplut lăuntrul cu aerul cel pur 
ce-a-nvăluit zidirea cea fără de cusur. 

Ce-i drept, eram în Eva - sculptură dintr-un os 
de mâna măiestrită a Domnului Hristos - , 

când a muşcat din fructul eternei cunoștinți, 

de mi-a rămas amarul în strepeziții dinți. 

Şi nu mi-ai dat prilejul pe lume să apar 

când Fiul era-n lume, aducător de Har, 

nici fericirea-aceea, cuvântul să-l ascult, 

şi să-l contemplu Chipul din vremea de demult. 
I-aş fi-nţeles chemarea, L-aş fi urmat pe jos, 
chemând cu foc mulțimea să vină la Hristos, 
I-aş fi spălat cu lacrimi picioarele, de drag 

şi părul meu - ştergarul - I l-aş fi pus pe prag... 
Dar Tu mi-ai dat prilejul să-L întâlnesc pe El - 
întruchiparea jertfei supreme, sfântul Miel. 
Când a venit la mine, m-a înnoit deplin, 
făcându-mă o nouă zidire-n chip divin. 

Tot cerul meu, Lumina 1-a limpezit deplin... 
văzduhul era rouă scăldată în lumini... 

a prins să-mi odrăslească pământu-n mii de flori - 
un nou Eden de cântec, lumină şi culori... 

.. Venea-n răcoarea zilei la mine Dumnezeu... 

... Mai port şi-acum amprenta lăsată de-al Său EU. 
Oricâte alte urme pe-acolo au trecut, 

pe-aceasta niciodată s-o şteargă n-au putut... 
Atâtea alte glasuri de care parte-avui 

n-au tulburat tăcerea preagrăitoare-a Lui... 

Vorbea puţin. Dar câte spunea al Său Cuvânt 
şi-acum mă înfioară mesajul Său cel sfânt... 


Dar cred că fericirea de-a-L revedea venind 

o voi avea odată, că prea doresc cu jind 
s-aştern covor de lacrimi sub pasul Său uşor, 
să mă închin 'nainte-l şi-apoi să zbor, să zbor, 
aşa cum simt în vise, în somnul meu profund, 
că mă avânt spre slavă şi-n 'nalturi mă afund... 
Doar că atunci, trezirea nu m-a găsi-ntr-un pat, 
ci în alaiul slavei, urcând înaripat. 

Nimic nu mă mai leagă de hârbul de pământ... 
M-atrage veşnicia ca un magnet preasfânt... 
Nimic nu mă atrage spre lumea de noroi... 

Mi se arată slava vieţii de apoi... 

Cad una după alta ce m-a legat de jos 
De-acuma, mi-e stăpână doar slava lui Hristos. 
Dar iat-o: e cetatea sclipind pe cer curaţi 
Şuvoiul de lumină e puntea ce-a lăsat 

să intre fericiţii răscumpăraţi prin Har 

ce au primit iertarea prin jertfa din Calvar. 

Si urc şi urc spre ţărmul acela... Doar un salt, 
Şi voi ajunge-n fața Acelui Prea înalt. 

II voi privi în Faţă... 

In ochi mă va privi... 

Voi râde fericită...? Ori poate voi roşi...? 

Voi fi pe veci Acolo de unde, ani în şir, 

au curs făgăduinţe, îndemnuri, întăriri, 

unde-a ajuns suspinul atâtor rugăciuni 

ce-au coborât în cortu-mi minuni după minuni ... 
Insă minunea mare va fi ca-n veci să fiu 
primită-n părtăşia Acelui pururi viu 

de unde nici o forţă nu mă va izgoni 

şi unde nici o mână nu m-a putea răni... 

Când Duhul Mângâierii va da iubirii glas... 
când şters îmi va fi plânsul în urma mea rămas... 
când Mâna cea străpunsă va aşeza uşor... 

pe fruntea mea, cununa de Har mântuitor, 

îmi voi topi cântarea divinei împliniri 

în corul fără seamăn al sfinților martiri... 

O, Doamne, adu clipa 1 Coboară-Te pe nori 

teia, către Cel care a chemat-o din tinereţe, pe care 

Speranţa care a caracterizat-o de-a lungul vieţii 

şi fe care a exprimat-o în poeziile ei, a fost aceea 
că, într-o zi, la finalul ei, va părăsi pământul 
acesta mărginit pentru a se muta în eternitate, 

CARUL TRIUMFAL 

„în Ziua aceea va sta scris până şi pe zurgălăii 
cailor: "Sfinți Domnului} (Zaharia 14:20) 
Căruţa mea e veche, tot mai veche... 

Dar caii ei aceiaşi au rămas. 

Nici în poveşti nu le găseşti pereche, 

în mersul lor, ei nu cunosc popas. 
Răsună-n pacea zării zurgălăii, 

în sprinten cânt galopul lor urmând, 
se-aude-n lungul şi în latul văii: 

„Sfinţi Domnului! Sfinţi Domnului!" cântând. 
Căruţa merge-n largul depărtării, 

când caii ei, într-un suprem avânt, 
desfăşurând aripi pe-albastrul zării, 

o trag în sus, ţâşnind de pe pământ. 

îmi pare rău că nu vedeţi minunea! 

într-o clipită, cu cerescul val, 

Căruţa mea ce-a străbătut genunea, 

e-un car de foc, e carul triumfal! 

